text:
(མི་གྲངས་172) (འདེམས་ཤོག་མང་ཉུང་ལྟར་རིམ་པ་བསྒྲིགས་པ་དང་། འདེམས་ཤོག་མཚུངས་པ་རྣམས་རྒྱ་ཡིག་རུས་མིང་གི་པིར་རིས་མང་ཉུང་ལྟར་བསྒྲིགས་པ)
མཱ་ཀྲེང་ཝུའུ། མཱ་ཝུའེ་མིང་། མཱ་གོ་ཆང(ཧུད་རིགས) ཝང་ཉིང(ཧྥུའུ་ཅན) ཝང་ཡུང་ཁང་། ཝང་ཝུའེ་ཀྲུང་། ཝང་ཞུས་ཏུང་། ཝང་ཞིའུ་པིན། ཝང་ཅུན་ཀྲེང་། ཝང་ཁྲུན་ཉིང་། ཧྥེང་ཅན་ཧྭ། ཆུས་མུའུ་ཧྲི་ཧ(དབྱིས་རིགས) རེན་ཞུའེ་ཕུང་། ལིའུ་ཉིང་། ལིའུ་ཧྥ་ཆིང་། ལིའུ་ཞའོ་ཁའེ(མེའོ་རིགས) ཡན་ཅིན་ཧའེ(བོད་རིགས) ཡན་ཀྲི་ཁྲན(མོ) ལི་ཆུན། ལི་ཅིང་ཧའོ(ཁྲའོ་ཞན་རིགས) དབྱང་ཉིང(མོ། པའེ་རིགས) དབྱང་ཝུའེ། ཞའོ་ཡིང་ཙི(མོ། ཀྲོང་རིགས) ཝུའུ་ཆང(ཏུང་རིགས) ཝུའུ་ཚུན་རུང་། ཝུའུ་ཅེ་མིང་། ཝུའུ་ཧྲེང་ཧྭ(པུའུ་དབྱི་རིགས) ཙོན་མིང་། ཧྲེན་ཁྲུན་ཡའོ། སུང་གོ་ཆོན། ཀྲང་ཀོང་ཅུན། ཀྲང་ཡུས་ཀྲུའོ། ཀྲང་ཀྲི་ཧྥུན། ཀྲང་ཀྲེན་ཀྲུང་། ཀྲང་ཅིན་ཧྭ། ཁྲེན་ཀང་། ཁྲེན་དབྱི་ཤིན། ཁྲེན་ཧའེ་པོ། ལིན་ཧྲའོ་ཁྲུན། ཧང་དབྱི་ཧུང་། ཨོའུ་དབྱང་ཞའོ་ཕིང་། ནོར་བུ་དོན་གྲུབ(བོད་རིགས) ལུའོ་ཧུང་ཅང(ཏའེ་རིགས) ལུའོ་ཆིང་ཡུས། ཅིན་ཏུང་ཧན། ཀྲོའུ་པོ། ཀྲོའུ་ཆི། ཀྲོའུ་ནའེ་ཞང་། ཀོན་ཆིང་། ཀྲའོ་ཡུས་ཕེ། ཀྲའོ་ཨའེ་མིང(མོ) ཀྲའོ་ཏེ་མིང(ཡའོ་རིགས) ཧའོ་ཕིང་། ཧུའུ་ཝུན་རུང་། ཧུའུ་ཧེང་ཧྭ། ཏོན་ཁྲུན་ཧྭ། ཡུས་ཀོང་། ཅང་ཀྲི་ཀང་། ཧོ་ཏུང་ཕུང་། ཧོ་ཅུན་ཁོ། ཅ་ཡུས་མེ(མོ) ཞུས་ཀྲུང་པོ། ཞུས་ཧའེ་རུང་། ཞུས་ཤིན་རུང་། ཀའོ་ཀོང་པིན། ཀུའོ་ཏུང་མིང་། ཐང་དབྱི་ཅུན། ཐང་ཏེང་ཅེ། ཧོང་མིན་ཆང་། ཧོང་གོ་ཤན། ཧོང་ལི་ཤིན(མོ) ཧོང་ཞའོ་ཝུའེ(མོ) ཚའོ་ཅན་གོ ཁྲང་ཏིང་ཆིའུ། ཚུའེ་ཡུས་ཀྲུང་། མ་ཀྲེན་ཅུན། ལེང་ཐེན་ཀེང་། ཁོའུ་ཝུའེ(པའེ་རིགས) ཕེང་ཅིན་ཧུའེ(དབྱིས་རིགས) ཁྲེང་ལེན་ཡོན། ཧྥུ་ཤིན་གོ ཞེ་ཁྲུན་ཐའོ། ལན་ཐེན་ལི(ཀྲོང་རིགས) ཚའེ་ཅན་ཅང་། ཧྥེ་ཅིན་ཅ། ཐན་ཙུའོ་ཅུན། ཏའེ་ཧོའུ་ལེང་། ཡུས་ཧྲའོ་ལེང་། མ་ཧྲུན་ཆིང(ཧུད་རིགས) ཝང་ཧུང་། ཝང་ཀྲའོ་ལི། ཝང་ཅིང་ཆིང་། ཝང་ཞའོ་ཡུན(མོ) ཝང་ཨེན་ཏུང་། ཧྥང་ཞང་། ཁུང་ཁྲང་ཧྲེང་། ཏེང་ཞའོ་ཀང(བཅིངས་འགྲོལ་དམག) ཨའེར་ཁེན·ཐུའུ་ཉི་ཡ་ཙི(ཡུ་གུར་རིགས) ཧྲི་ཀྲེང་ལུའུ། ཧྲེང་ཁྲང་ཡུས། ཧྥེང་ཀྲེང་ལིན། ལུའི་ཅུན། ལི་ཅ། ལི་ཡུས་ཁྲའོ། ལི་ཞའོ་པོ། དབྱང་ཀོང་གཡོད(འཇང་རིགས) ཝུའུ་ཁྲའོ་ཧུའེ། ཧོ་ཡ་ལིང(མོ) ཀྲང་ཀུང་། ཀྲང་ཅང་ཐིང་། ཀྲང་ཕུའུ་ཧའེ། ཁྲེན་ཞུས(མོ) ཁྲེན་སི་ཆིང་། ཧྥན་རུའེ་ཕིང་། དབྱི་ཀང་། དབྱི་ཧུའེ་མན། དབྱི་ལེན་ཧུང་། ཀྲའོ་ཧོན། ཀྲའོ་དབྱི་ཏེ། ཀྲུང་ཏེང་ཧྭ། ཤིན་ཁྲང་ཞིང་། ཧྲི་ཞའོ་ལིན(མོ) ཆན་ཀྲི་མིན། ཀུའོ་མིང་དབྱི། ཐང་ཧྭ་ཅུན། ཐང་ལེང་ཀྲི། ཧོང་ཀྲི་ཤན། ཀོ་ཧུའེ་ཅུན(མོ) ཅིང་ཅུང་ཧའེ། ཁྲེང་ལི་ཧྭ(མོ) ཧྥུ་ཚི་ཡིང་། ཅའོ་ཡན་ལུང་། ལེ་ཧྥན་ཕེ། ཧྲེན་ཧའེ་ཞུང་། ཚའེ་སུང་ཐའོ། ཡན་ཞའོ་ཏུང་། ཧྥན་ཀུང་ཧྲེང་། མ་ཐིང་ལི(ཧུད་རིགས) ཝང་ཧའེ། ཝང་ཞི། ཝང་དབྱིན་ཧྥང་། ཝང་ཡན་ལིང(མོ)མའོ་ཝན་ཁྲུན། ཝུའུ་ལན(མོ། སོག་རིགས) དབྱི་ཧུང་། ཐེན་གོ་ལི། ལེ་ཡུས་ཁྲེང་། ལིའུ་ཧྲི་ཆོན། སུན་ཏ་ཝུའེ། དབྱིན་ཧོ་ཅུན། ཁྲེན་ཆིང(མོ) ཧུའུ་ཁྲང་ཧྲེང་། ཚའོ་ཧྲའུ་མེ(མོ)མིའུ་ཅན་མིང་། ཝེ་ཀང་། ཝང་ཅུང་། ཝང་ཝུན་ཐའོ། མའོ་ཝུའེ་མིང་། ཏེང་ཞའོ་ཀང(སི་ཁྲོན) རེན་ཧུང་པིན། ལི་ཅིང(མོ) ལི་ཡིང་ཧུང་། ཝུའུ་ཞའོ་ཀོང་། སུང་ཡུས་ཧྲུའེ(མོ) ཐུའོ་ཀྲེན། ཕན་གཡོད། ཏིང་ཡེ་ཤན། ཝང་ལི་ཞ(མོ། སོག་རིགས) ཉིང་ཅེ་ཀྲེ། དབྱང་ཅིན་ཁྲེང་། ཧྲུའུ་ཆིང(མན་ཇུ་རིགས) ཡའོ་ཙེང་ཁོ་བཅས་སོ།


c: text/html

text:
རྩོམ་པ་པོ། གཤེན་སྟོན་མི་འགྱུར་གཙུག་ཕུད་དབང་རྒྱལ།
སྟོང་གསུམ་བོན་གྱི་འདུལ་ཞིང་པདྨོའི་ཚལ། །
གསང་གསུམ་འོད་ཀྱིས་ངལ་མེད་སྐྱོང་མཛད་པ། །
དུག་གསུམ་མུན་པའི་སྨག་སེལ་བསྟན་པའི་སྒྲོན། །
ཁམས་གསུམ་འདྲེན་མཆོག་ཉི་མའི་མཚན་ལ་འདུད། །
དམ་པ་ཁྱེད་ཀྱི་མཛད་ཕྲིན་རྣམ་ཐར་མཆོག །
ཀུན་ཁྱབ་མཐའ་ལྟར་ཆོད་པར་མི་ནུས་མོད། །
རྒྱས་པ་ལོགས་སུ་གསལ་ཞེས་ཐོས་ཙམ་ལས། །
ལོག་བདུད་ཝ་མགོའི་དམོད་ངན་དོས་དྲག་དང་། །
དུས་དབང་བོན་བསྟན་ཆ་ཕྲའི་མི་སྣང་བས། །
མདོར་བསྡུས་ཨ་སྐོར་ཕྱག་བཞེས་ནང་གསལ་དང་། །
ཞལ་གསུང་འཁྲུལ་མེད་འཁྲུངས་རབས་བཅུ་དྲུག་སོགས། །
སྐྱེས་ཆེན་དཔྱོད་ལྡན་རིམ་པར་བྱོན་རྣམས་ཀྱི། །
ཞལ་རྒྱུན་རྣ་བར་སོན་པ་ཡིད་ཡུལ་དུ། །
འཇགས་པ་ཅི་མཆིས་བདག་གིས་ལྷག་བསམ་གྱིས། །
ཅུང་ཟད་ཙམ་ཞིག་ཡི་གེར་འགོད་པ་ལ། །
བླ་མ་ཡི་དམ་མཁའ་འགྲོས་གནང་བ་སྩོལ། །
ཞེས་པ་དེ་ལ་ལོ་རྒྱུས་ཁོང་ནས་མ་དྲང་ན། ཡིད་མི་ཆེས་པའི་རྒྱུར་འགྱུར་བས། དཔལ་གསང་མཆོག་རྒྱལ་བའི་སྤྲུལ་པ། དམུ་དབང་ཉི་མ་རྒྱལ་མཚན་དེ་ཉིད། བསྟན་དང་འགྲོ་བའི་དོན་དུ་སྐུ་སྐྱེ་བ་བཅུ་དྲུག་བཞེས་པའི་ནང་ཚན་བཅུ་གསུམ་གྱི་སྐབས་སུ། འཁྲུངས་རབས་ལས། གདན་སའི་གནས་སུ་ཉེ་བར་འཁོད། །ཅེས་གསུངས་པ་དེ་བཞིན་ཅུང་ཟད་སྤྲོ་ན། དག་པ་ལྷའི་ཞིང་ཁམས་རྩ་གསུམ་ལྕོག་ཁ་ཞེས་པ་ནས། བོད་ཡུལ་དབུས་སུ་གཟིགས་པས་མི་ལུས་བཞེས་ནས་བསྟན་འགྲོའི་དོན་བྱེད་དགོས་ཐུགས་ལ་འཁྲུངས་ཏེ། རྒྱལ་འཕགས་གོང་མ་རྣམས་ཀྱིས་བྱིན་གྱིས་བརླབས་པའི་གནས། དཔལ་དང་ལྡན་པ་དར་སྡིངས་སུ། ཡབ་དམུ་གཤེན་མཆོག་ལེགས་རྒྱལ་མཚན་ཞེས། ཀླུ་གྲུབ་ཡེ་ཤེས་སྙིང་བོའི་རྣམ་སྤྲུལ་བརྒྱད་བྱུང་བ་ལས། འདི་ཉིད་བཞི་བའི་རྣམ་སྤྲུལ་ཡིན་ཏེ། གསང་སྔགས་ཐེག་པ་ཆེན་པོ་ལ་གྲུབ་པ་བརྙེས་ཤིང་། གསས་ཁང་གསེར་སྒོའི་ཐིག་ལེན་འཕར་ཐོག་སོགས་གསར་བསྐྲུན་མཛད་ཅིང་། གཞན་ཡང་བཤད་སྒྲུབ་ཀྱི་བྱ་བས་འགྲོ་དོན་ཕྲིན་ལས་རྒྱས་པའི་སྐྱེས་བུ་ཆེན་པོ་དེའི་གསང་ཡུམ་དངོས་ལ་སྲས་མེད་པར་བཞུགས་པའི་སྐབས་དེར། མདོ་ཁམས་སྨད་ནས་ཨ་ནེ་ཁམས་མོ་མཁའ་འགྲོའི་མཚན་རྟགས་དང་ལྡན་པ་ཞིག་དོན་དུ་རྒྱལ་བ་གཤེན་གྱི་བསྟན་པ་འཛིན་པར་དགོངས་ཀྱང་། འགྲོ་བའི་སྣང་ངོར་གནས་བསྐོར་གྱི་ཚུལ་དུ་སྟོད་གནས་གངས་ཏི་སེ་མཇལ་དུ་ཕེབས་པའི་ཞོར་ལ། རྟ་སྒོའི་རྫུ་འཕྲུལ་ཕུག་ཏུ་རྟོགས་ལྡན་ནམ་མཁའ་བློ་ལྡན་[ལ]མཇལ་བས། ནམ་མཁའ་བློ་ལྡན་གྱིས་གསེར་མང་པོ་སྩལ་ནས། ཨ་ནེ་ཁྱེད་ཡེ་ཤེས་མཁའ་འགྲོའི་སྤྲུལ་པར་འདུག་པས། གནས་གངས་རི་མཚོ་གསུམ་བསྐོར་ནས་གཤེན་དར་སྡིངས་སུ་བྱོན་དང་ཁྱོད་ཀྱིས་བསྟན་པ་འཛིན་སྐལ་དེ་རུ་འདུག་གོ་གསུངས་ནས་ལུང་བསྟན་ཐོབ་ཅིང་། དེ་ལྟར་ལུང་བསྟན་པ་ཇི་བཞིན་གངས་རི་བསྐོར་ཏེ་དར་སྡིངས་སུ་ཕེབས་ནས་བཞུགས་སོ། ། འཁྲུངས་རབས་ལས། དམ་པའི་ཐུགས་རྗེས་ཉེར་བཟུང་ནས། །ཞེས་པ་གཤེན་སྟོན་མཆོག་ལེགས་རྒྱལ་མཚན་གྱིས་ཀྱང་། ཡེ་ཤེས་མཁའ་འགྲོའི་སྤྲུལ་པ་ཡིན་པར་མཁྱེན་ནས། དངོས་སྤྲུལ་དགོངས་པས་བྱིན་གྱིས་བརླབས་ཏེ། སྲས་གཅིག་དགེ་མཚན་བཟང་བོ་བསམ་བརྗོད་ཀྱི་ཡུལ་ལས་འདས་པ་དང་བཅས་བལྟམས་ཀྱང་(སྨན་རིའི་མཁན་ཆེན་ཉི་མའི་བསྟན་རྩིས་ལྟར་ན། རབ་བྱུང་དྲུག་པའི་ལྕགས་བྱི་སྤྱི་ལོ ༡༣༦༠ ལ་སྐུ་འཁྲུངས)། བར་ཆད་བྱུང་དོགས་ངོས་མ་བཟུང་བར། ཡུམ་སྲས་གཉིས་ཆར་གསང་སྦས་ཀྱི་ཚུལ་དུ་དབང་ལུང་ཁ་ཤས་གསན་ནས་བཞུགས་པ་ལ། སྲས་དགུང་ལོ་ལྔ་བཞེས་པའི་ཐོག་ཏུ། ཡབ་མཆོག་ལེགས་རྒྱལ་མཚན་འགྲོ་དོན་རྫོགས་ནས་(ཤིང་འབྲུག་༡༣༦༤ལོར་)སྐུ་ཞིང་ཁམས་བརྗེས། དེ་ནས་དར་སྡིངས་ཀྱི་ལྷ་སྡེ་མི་སྡེ་ཀུན་གྱིས་རྒྱལ་རིགས་གཤེན་གྱི་གདུང་རབས་རྫོགས་སོ་བྱ་བའི་མྱ་ངན་གྱིས་སྨེ་སྔགས་བཏོན་པས། གཤེན་མཆོག་ལེགས་རྒྱལ་མཚན་ཐུགས་ཉིད་བོན་དབྱིངས་སུ་ཐིམ་པ་སླར་བཞེངས་ཏེ། གསུངས་པ། ཁྱོད་རྣམས་དེ་ཙམ་གྱིས་མྱ་ངན་བྱེད་མི་དགོས། ང་ཡི་བརྒྱུད་པ་སྟོང་བར་ག་ལ་སྲིད། སྲང་ཁ་བྱང་གི་ཨ་ནེ་ཁམས་མོའི་བུ་དེ་ངའི་བུ་ཡིན་པས། དེ་ཡར་གདན་དྲོངས་དང་། བསྟན་པ་དང་འགྲོ་བའི་དོན་རླབས་ཆེན་འབྱུང་བར་འགྱུར་རོ་གསུངས་ཏེ་དགོངས་པ་བོན་དབྱིངས་སུ་ཐིམ་མོ། །དེར་འདུས་རྣམས་ཀྱང་ངོ་མཚར་ཤིན་ཏུ་ཆེ་བ་དང་། དད་གུས་ཀྱིས་བ་སྤུ་གཡོས་པར་གྱུར་ཅིང་། གཤེན་མཆོག་ལེགས་རྒྱལ་མཚན་སྐུ་འདས་པའི་སྡུག་བསྔལ་དང་། སྲས་བརྒྱུད་མ་ཆད་པའི་ལུང་བསྟན་པས་དགའ་བ་དང་། དགའ་སྐྱོ་ཟུང་འབྲེལ་གྱི་སྒོ་ནས། རེ་ཞིག་དགོངས་རྫོགས་བསྒྲུབ་པའི་ལས་ཀྱིས་གཡེང་སྟེ། སྲས་གདན་འདྲེན་རྒྱུ་མ་བྱུང་ངོ་། །
དུས་དེ་ཙམ་ན་སྟོད་ཕྱོགས་ནས་འབྲོག་པ་ཞིག་ཤི་བའི་ལམ་སྟོན་ཞུ་མི་དངོས་ཆས་འགའ་དང་། ལུག་གི་བརྒྱ་འབུལ་གྱིས་མཚོན་པ་དང་བཅས་བྱུང་སྟེ། དེའི་ཐོག་ཏུ་སྲས་སྤྱན་དྲངས། ཚོམས་ཆེན་གྱི་ཁྲི་ཐོག་ཏུ་བཞུགས་སུ་བཅུག འབྲོག་པ་རྣམས་ཀྱིས་ཚེ་འདས་དེའི་མིང་ཞུས་འབུལ་བ་ཕུལ་མ་ཐག་ཏུ་གཤིན་པོ་བདེ་འགྲོའི་གོ་འཕང་ཐོབ་ཀྱང་། སྲས་སྐུ་ན་ཕྲ་བས་བསྔོ་བ་མི་མཁྱེན་པའི་ཚུལ་བསྟན་ནས། གང་ཡང་མ་གསུངས་བཞུགས་སྐད། སྦྱིན་བདག་རྣམས་ཀྱང་ཉེ་འདབས་གནས་ཚང་དུ་ལོག སང་སྔ་མོ་ནས་ཞབས་ཕྱི་རྣམས་ཀྱིས་འུ་ཐུང་བོས་ནས་ལུག་རྣམས་བསད་པ་འབྲོག་པས་མཐོང་ནས། ལྐོག་ལབ་དུ་ད་ལམ་ཅུང་རེད་མ་སོང་། གཤིན་པོ་ལ་དམིགས་པའི་བྱང་ཆོག་ལྟ་མི་[ཅི་]དགོས། བསྔོ་བ་ཙམ་ཡང་གསུང་མཁན་མ་བྱུང་། ལུག་དེ་རྣམས་ཀྱང་མ་ལུས་པ་བསད། གཤིན་པོའི་དོན་དུ་དགེ་བ་བསྒྲུབ་ཏུ་མ་ཡོང་བ། སྡིག་པ་གསོག་ཏུ་ཡོང་བ་འདྲ་བ་ཞིག་བྱུང་ཟེར་ནས། ཀུན་འགྱོད་པས་ཡིད་མུག་དད་ལོག་སྐྱེས་སོ། །དེ་སྲས་གཤེན་ཉི་མས་མཁྱེན་ནས། ཞབས་ཕྱི་བ་རྣམས་ལ་གསུང་བ། སྦྱིན་བདག་དད་ལོག་སྐྱེས་སོང་བས། ཁོ་རང་རྣམས་ཡར་བོས། ལུག་མགོ་དེ་དག་ཀྱང་འཁོར་གཡབ་ཏུ་སྤུངས་གསུངས་ནས། གཤེན་ཉི་མ་ཚོམས་ཆེན་གྱི་ཐེམ་པའི་ཁ་རུ་བཞུགས་ཏེ། བསྔོ་བ་འདི་ཉིད་ཐོལ་བྱུང་དུ་གསུང་བ། འགྲོ་ཀུན་འཁོར་བའི་མཚོ་ལས་བསྒྲལ་བའི་ཕྱིར། །བདག་ནི……ཞེས་ངེས་ཤེས་འདྲོངས་བསྐྱེད་བརྡའི་བསྔོ་སྨོན་ཚང་མ་གསུངས་ནས་སེ་གོལ་ཞིག་ཏོག་པར་མཛད་པས། ལུག་མགོ་ཀུན་གྱི་སྤྱི་གཙུག་ནས་འོད་ཟེར་འཕྲོས་ནས་འབའ་སྒྲ་ཐག་གེ་ནམ་མཁར་ཐིམ་པས། ཞབས་འཁོར་སྦྱིན་བདག་དང་བཅས་པ་ཚང་མས་གསལ་ལེར་མཐོང་། གཤེན་ཉི་མ་དགུང་ལོ་ལྔའི་ཐོག་ཏུ་སྦྱིན་བདག་གིས་རྐྱེན་སྦྱར་ནས་གསུངས་ཞེས་བསྔོ་སྨོན་འདིའི་ཤམ་བུར་སྣང་བའང་དེའི་དོན་ནོ། །དེ་ལ་ཕྱི་ནང་ཀུན་ཡིད་ཆེས་དད་པ་སྐྱེས། དུས་ད་ལྟ་ཡང་གཤིན་པོའི་བསྔོ་འབྲེལ་འཁོར་གཡབ་ཀྱི་ཀ་རིང་ལ་འདོགས་པ་དེའི་རྟེན་འབྲེལ་ཆེད་ཡིན་པ་སྣང་ངོ་། །
དེ་ནས་སྐུ་ཡོན་ཚང་མ་མ་བསླབ་རང་རྡོལ་དུ་མཁྱེན་ཏེ། དཀྱིལ་འཁོར་སྟོང་དང་དྲུག་བརྒྱའི་དགོངས་དོན་ཐུགས་སུ་ཚུད་ཅིང་། འགྲོ་དོན་ལ་ཕེབས་གྲུབ་པའི་སྐུ་ཚད་ལོན་ཏེ་ཐོག་མར་བཞུགས་སྒར་སྟོད་ཕྱོགས་སུ་ཕེབས་ནས། རྟ་སྒོའི་ཉེ་འདབས་ཤིག་ཏུ་བཞུགས་པས། འབྲོག་པ་ཞིག་ཤི་ནས་བྱང་ཆོག་ཞུས་པས། རྟོགས་ལྡན་ནམ་མཁའ་བློ་ལྡན་གྱི་ཐུགས་ལ། ཚེ་འདས་ཀྱི་རྣམ་ཤེས་འགུག་གྲུབ་མིན་གཟིགས་དགོས་དགོངས་ནས། རྣམ་ཤེས་བཀུག་སྟེ་ཁོང་རང་གི་ཞལ་བུ་ཀ་པ་ལི་ཁ་སྦུབས་པའི་འོག་ཏུ་གཟིར་ནས་བཞུགས་པ་ལ། གཤེན་ཉི་མས་དེ་མཁྱེན་ཀྱང་ཏིང་འཛིན་གྱིས་གང་དུ་གཟིར་ལ་ཁྱད་པར་མི་འདུག་དགོངས་ནས་འགུག་པའི་སྐབས་སུ་དེ་གར་བཞག་པ་ལ། ནམ་མཁའ་བློ་ལྡན་གྱི་དགོངས་པར་འགུག་གྲུབ་མ་སོང་བས། སྤར་ཡང་གྲུབ་མི་འགྲོའམ་དགོངས་པ་ལ། གཤེན་ཉི་མས་སྤར་ཆོག་མཛད་སྐབས། ཕཊཿསྒྲ་དང་པོ་གཉིས་ལ་མཆོད་ཞལ་འགུལ་ཤིག་ཤིག་བྱེད་ཅིང་། གསུམ་པའི་དུས་སུ་ཐོད་ཞལ་རྒྱང་ལ་འཐོར་ནས། རྣམ་ཤེས་བོན་དབྱིངས་སྤྲོས་བྲལ་གྱི་ཀློང་དུ་བསྟིམས་པས། རྟོགས་ལྡན་ནམ་མཁའ་བློ་ལྡན་ཡང་ཤིན་ཏུ་ཐུགས་དགྱེས་ནས། ཚེ་འདས་རྣམ་ཤེས་འདྲེན་པ་ལ། གཤེན་གྱི་གུར་སྒོ་མཐོང་བས་ཆོག་འདུག་གསུངས་པ་གྲགས་ཤིང་། ཉེ་གནས་ལ་གཤེན་ཉི་མ་གདན་འདྲེན་ཞུ་རྒྱུ་ཡིན་པས། རྟ་སྒོའི་གཙང་འགྲམ་ནས་བྱེ་མ་གང་ཐེག་ཅིག་ལོངས་ཤིག་གསུངས་པས། ཉེ་གནས་ཀྱིས་དེ་ལྟར་ལེན་དུ་ཕྱིན་ནས། བྱེ་མ་ཕད་བུ་གང་ཁུར་བས། བྱེ་མ་ཇེ་ལྕི་ལ་སོང་བས། ཉེ་གནས་ཀྱི་བསམ་པར་བླ་མས་ལོངས་ཤིག་གསུངས་ཕྱིར། མ་བླང་བས་ན་མ་བྱུང་། དེ་མིན་གཤེན་ཉི་མ་གདན་འདྲེན་པ་ལ། བྱེ་མས་གང་ཡོང་སྙམ་སྟེ། ཅུང་ཟད་རེ་འབྱོ་བཞིན་ཁྱེར་བས། གཟིམ་ཕུག་ཏུ་སླེབ་དུས་ཁལ་གཅིག་ལྷག་ཙམ་ལས་མ་ལུས། དེ་ལ་ནམ་མཁའ་བློ་ལྡན་གྱིས་སེ་གོལ་ཅིག་ཏོག་པས་བྱེ་མ་གང་ཡོད་གསེར་དུ་གྱུར། ཉེ་གནས་ཀྱི་སེམས་ལ་བྱེ་མ་མ་བྱོ་བར་ཁྱེར་ན་དགའ་རྒྱུ་དེ་ཙ་བསམ་ནས་འགྱོད་དིང་ངེ་བ་ཞིག་བྱུང་སྐད། དེ་གཤེན་ཉི་མ་གདན་དྲངས་ནས་དབང་ལུང་ཞུས་ཤིང་བྱེ་མ་གསེར་དུ་བསྒྱུར་བ་གང་ཡོད་ཕུལ། གཤེན་ཉི་མས་ཀྱང་དབང་ལུང་ཇི་སྙེད་ཞུས་ནས། དྲིན་ཆེན་བླ་མ་རྣམ་གསུམ་ཡོད་པ་ལ་གཅིག་འདི་ཡིན་པར་བཤད་དོ། །དེ་ནས་སྟོད་སྤྲེ་བའི་ཡུལ་དུ་ཕེབས། ཁྲོ་བོ་དཀར་བོའི་བརྡར་རྡོ་ལ་ཕྱག་གིས་བཅིངས་པའི་རྗེས་དང་། འདྲ་སྐུའི་རྒྱབ་ཏུ་ཕྱག་སིལ་གྱི་རྗེས་བཞག་པ་སོགས་གྲུབ་རྟགས་དཔག་མེད་བསྟན། ཁྲོ་བོ་དཀར་བོས་ཀྱང་རྟ་ནོར་གསེར་དངུལ་མང་བོ་དང་། གཤེན་རྩྭ་གཤེན་སྒར་གྱི་ས་རིགས་ཚང་མ་ཕུལ།
དེ་ནས་གདན་སར་ཕེབས་ནས། རི་བོ་གླང་ཆེན་འགྱིང་འདྲའི་གནས། རི་རྒྱལ་དགོན་རྩེར་སྤྲུལ་པའི་གཙུག་ལག་ཁང་ཆེན་མོ་དང་། བླ་བྲང་སྤེའུ་གཉིས་བཅས་ནོར་བུ་རྩེ་གསུམ་གྱི་ཚུལ་དུ་བཞེངས། གཞན་ཡང་གནས་འདིར་གྲྭ་ཁང་རེ་ཐེབས་ན། གཞན་དུ་གསས་ཁང་རེ་བཞེངས་པ་བས་ཀྱང་དགེ་འགྱུར་ཆེ་ཞིང་། མདོར་ན་ས་ཁེམ་གང་རེ་དང་རྡོ་རྡོག་པོ་གཅིག་གི་འབྲེལ་བ་ཐོགས་པ་ཙམ་གྱི་མི་དེ་ཇི་ལྟར་སྡིག་ཆེ་ཡང་བྱ་ཕུག་རོན་ལས་གནས་ལུས་དམའ་བ་མི་ལེན་པ་གསང་མཆོག་ཐུགས་སྤྲུལ་གཤེན་ཉི་མས་ཞལ་གྱིས་བཞེས། ནང་རྟེན་གང་གི་བྱེ་མ་གསེར་དུ་བསྒྱུར་བའི་གསེར་ཕུད་ལ། བདུད་སྲིན་བགེགས་ཀྱི་ཟིལ་གནོན་དུ། གསང་མཆོག་མཐར་ཐུག་རྒྱལ་བོའི་སྐུ་བཞེངས། དེ་ནས་ཡང་སྔ་རབས་འདས་པའི་སྟོན་པ་གཏོ་རྒྱལ་ཡེ་མཁྱེན་དགུང་ལོ་ལྔ་བའི་སྐུ་ཚད་དང་། ད་ལྟ་འདྲེན་པའི་རྣམ་མཁྱེན་རྒྱལ་བ་གཤེན་རབ་དགུང་ལོ་བརྒྱད་པའི་སྐུ་ཚད་དབུའི་གཙུག་ཏོར་ན་རྒྱལ་བ་གཤེན་རབ་ཀྱི་ཤ་རི་རམ་བྱ་ངང་བའི་སྒོ་ང་ཙམ་དང་། ཐུགས་ཀ་ན་རྒྱལ་བོ་ཀུན་དགའ་འོད་ཀྱིས་བཞེས་པའི་ནོར་བུ་དཀར་ལ་འཚེར་བ་བྱིན་རླབས་ཀྱི་དྲོད་ནུས་འབར་བས་སྐར་མ་རྒྱལ་གྱི་ཉ་ལ་ཆུ་འཁྱག་དང་མར་ཞུ་བ། མཐོང་ཐོས་དྲན་རིག་འདྲེན་པ་སྨོན་ལམ་གང་བཏབ་འགྲུབ་པའི་རྟེན་མཆོག་ཁྱད་པར་ཅན་དང་། སླད་འབྱོན་གྱི་སྟོན་པ་ཐང་མ་མེ་སྒྲོན་དགུང་ལོ་བཅུ་བའི་སྐུ་ཚད་བཅས་ཀྱིས་གཙོར་མཛད་པའི་སྐུ་རྟེན་སྟོང་ཁ་ལོང་ཙམ་བཞེངས་བཀོད་མཛད། ལྷག་པར་སྟོན་པ་གསུང་འབྱོན་ལ་ཕྱག་གདུབ་ཞབས་གདུབ་གསོལ་ནས། དབུ་རྒྱན་སྒྲོན་ཁར། ང་འདི་ཁ་རང་ལ་ཞོག་ཅིག་གསུངས་ནས་གསུང་བྱོན་པས། ཤིན་ཏུ་བྱིན་ཆེ་བའི་སྟོན་པ་གསུང་འབྱོན་དུ་གྲགས་སོ། །
འཁྲུངས་རབས་ལས། འཆི་མེད་ཐུགས་སྤྲུལ་བླ་མ་དེས། །དབང་བསྐུར་མིང་དང་གསང་མཚན་གསོལ། །དབང་བཞིན་འགྲོ་དོན་ལུང་སྟོན་སྩལ། །ཅེས་པ་ནི། དྲིན་ཆེན་བླ་མ་རྣམ་གསུམ་གྱི་ནང་ཚན། རང་གྲོལ་བླ་མ་རྒྱལ་མཚན་དང་མཇལ་ནས། དབང་ལུང་ཁྲིད་གསུམ་མང་དུ་གསན་ཅིང་། མཚན་ཐོས་ཐར་བར་འདྲེན་པའི་ལུང་བསྟན། ལུང་རིག་སྨྲ་བའི་དབང་བོ་བྱ་བཏང་གཡུང་དྲུང་ཡེ་ཤེས་ནས་ཀྱང་དབང་ལུང་མང་དུ་གསན་ནོ། །
དེ་ནས་རྒྱལ་རོང་དུ་ཕེབས་པས། དམུ་རྡོ་ལྷ་གཉན་གྱིས་བཀའ་ཉན་ཕྲིན་ལས་བསྒྲུབས། གནས་དེར་གཤེན་སྟོན་ཉིད་ཀྱི་ཞབས་རྗེས་དང་གཟིམ་ཁྱི་མངོན་ཤེས་དང་ལྡན་པའི་རྗེས་བཅས་ཡོད་སྐད། དེ་ནས་རྒྱ་ནག་ཡུལ་གྱི་ཉེ་འདབས་དམ་ཅན་རྡོ་རྗེ་ལེགས་པ་རྒྱུ་བའི་ས་གནས་སུ་ཞག་གཅིག་བཞུགས་པའི་ཚེ། སྲོད་ལ་གནམ་ལྕགས་ལན་གསུམ་བབ་པས། ཏིང་འཛིན་གྱིས་གཟིར་ཏེ་ཐོ་རངས་ཁར། དམ་ཅན་དངོས་སུ་སྡོང་[ལ་བྱོན་]ནས། གསང་བའི་བདག་པོ་ཁྱེད་ཀྱི་བཀའ་བརྒྱུད་འཛིན་པའི་སློབ་བུ་ཐམས་ཅད་ལ་སྡོང་གྲོགས་བྱེད་དོ་ཞེས་དམ་བཅས། དེ་དུས་བསྐུལ་ཆུང་ཞིག་ཀྱང་མཛད་དོ། །གཞན་ཡང་ཁམས་ཕྱོགས་ཀྱི་དད་ལྡན་ཐམས་ཅད་ཐར་བ་བདེ་བའི་ལམ་བཟང་ལ་བཀོད་ནས། ཡར་ལོག་ཕེབས་ཁ་ཞིག་ལ། ལས་ལྡན་གྱི་ཨ་ནེ་རྒན་མོ་ཞིག་གིས། མཛོ་མོ་ཞིག་ཕུལ་ནས། བདག་འཆི་དུས་ཁྱེད་སྐྱབས་འགྲོ་ལ་ཕེབས་རོགས་གནང་ཞུས་པས། དེ་ལྟར་ཡོང་བ་ཞལ་གྱིས་བཞེས། དེ་ལ་ཞབས་ཕྱི་རྣམས་ཀྱི་བསམ་པ་ལ། ངེད་དཔོན་གཡོག་ནི་གཙང་ལ་ལོག་ཕེབས་རན་སོང་། དོ་ནུབ་སང་དགོང་ལ་ནི་ཨ་ནེ་འདི་འཆི་བ་མི་འདུག འདི་འཆི་བའི་སྔས་མགོར་ཇི་ལྟར་བྱས་ནས་ཕེབས། ད་ལམ་ཞལ་རྫུན་ཅིག་གནང་སོང་བསམ་པ་བྱུང་སྐད། དེ་ནས་དར་སྡིངས་སུ་ཕེབས་ནས་ལོ་གཅིག་ཙམ་སོང་བ་དང་། ཨ་ནེ་རྒན་མོ་དེ་ནད་ཀྱིས་ཟིན་ནས་འཆི་ལ་གཏུག་པས། གཤེན་ཉི་མས་མཁྱེན་ཏེ། ཞབས་འགྱུར་བ་རྣམས་ལ་གཟིམ་ཆུང་གི་སྒོ་ཞག་གསུམ་མ་དབྱེ་ཞིག ཞག་གསུམ་ནས་གཤང་ཆུང་ལོགས་ལ་བཏགས་པ་འདི་དཀྲོལ་བྱུང་བ་དང་ཤོག་ཅིག་གསུངས་ནས། ཨ་ནེ་རྒན་མོའི་ཐ་ཚིག་ལ་དགོངས་ནས། འདྲེན་སྟོན་ལ་བྱ་རྒོད་དུ་སྤྲུལ་ནས་ཕེབས་པས། ཨ་ནེ་དེས་ཀྱང་ཡིད་གཉིས་ཐེ་ཚོམ་མེད་པའི་གསོལ་བ་གདབ་ཅིང་། ནང་མི་རྣམས་ལ་ད་ངའི་བླ་མ་ཕེབས་པའི་ཞལ་བཞེས་ཡོད་པས་ལྟོས་ཤིག་ཟེར་བ་ལ། ནང་མི་རྣམས་ཀྱིས་བླ་མ་ནི་ཡབ་ཡུལ་དུ་ཕེབས་ནས་མེད་པ་ལ། ད་འདིར་སུ་འབྱོན་བྱས་པས། ངའི་བླ་མས་མི་བསླུ་ཕེབས་པ་ཁག་ཐེག་ཡིན། མི་མེད་ཀྱང་བྱ་འདྲ་བ་ཡོང་མཁན་མི་འདུག་གམ་ཟེར་བ་ལ། བལྟས་པས་བྱ་རྒོད་ཅིག་འཕུར་ནས་ཡོང་འདུག དེ་མིན་གང་ཡང་མི་འདུག་བྱས་པས། འོ་ན་དེ་ཡིན་པས་ནང་དུ་གདན་དྲོངས་ཤིག་ཟེར་ནས་ཤིའོ། །དེ་ནས་ནང་མི་རྣམས་ཀྱིས་བལྟས་པས། བྱ་རྒོད་ཇེ་དམའ་ཇེ་དམའ་སོང་ནས་ཐང་ལ་བབས་ཏེ། གཤེན་ཉི་མ་སྔར་མཇལ་བ་ནང་ལྟར་དངོས་སུ་ཕེབས་ནས། ཨ་ནེ་རྒན་མོའི་རྣམ་ཤེས་མཁའ་སྤྱོད་ཀྱི་གནས་སུ་སྤར་ནས། མཐོང་མི་མཐོང་གི་བར་དེ་ཁར་གཤེགས། དེ་ནས་བྱ་རྒོད་དུ་སྤྲུལ་ནས་ཕེབས་སོ། །ཞབས་འགྱུར་བ་རྣམས་ཀྱིས་ཞག་གསུམ་སོང་བའི་སྔ་དྲོ་གཟིམ་སྒོ་དབྱེ་ཆོག་འོན་སོང་བྱས་ནས་བསྡད་པ་དང་། གཤེན་ཉི་མ་རྣམ་རྒྱལ་ལྷ་ཁང་གི་རྒྱ་མཐོང་ལ་ཧར་གྱིས་ཕེབས་པས། གཤོག་རྩེ་གཤང་ཆུང་ལ་ཕོག་པས་སྐད་གྲགས་པ་དང་། ཞབས་ཕྱི་རྣམས་ཀྱིས་གཟིམ་སྒོ་ཕྱེ་སྔ་བའི་སྟབས་ཀྱིས། སྐུ་ལུས་བྱ་རྒོད་དུ་སྤྲུལ་པ་ཚང་མ་བཤིག་མ་གྲུབ་པར་སྒྲོ་ཐུལ་ཉིལ་ལེ་བཞུགས་པ་ཀུན་གྱིས་མཐོང་བས། སྐུ་ཚེ་ལ་ཅུང་ཟད་གནོད་པ་ཡིན་སྐད།
རྒྱལ་བོ་བསམ་ཡས་བེ་དཀར་དམ་ལ་བཏགས་པའི་ལོ་རྒྱུས་ནི། དེ་སྔོན་བླ་རབས་གསུམ་བཞིའི་གང་ཙམ་ལ། དངུལ་ཆུ་རྒྱལ་སྲས་རིན་པོ་ཆེའི་མདུན་དུ། བེ་དཀར་གྱིས་ཆོ་འཕྲུལ་ཞིག་བསྟན་པས། རྒྱལ་བའི་སྲས་པོས་ཁྱོད་འདྲེ་ངན་གྱི་ལུས་སུ་སྐྱེས་ཤིང་། སེམས་ཅན་གཞན་ལ་གནོད་སེམས་འབའ་ཞིག་འཆང་བ་སྙིང་རེ་རྗེ་དགོངས་ནས་བཤུམས་པས། བེ་དཀར་སྐྱེངས་ནས་བྲོས་སོང་ངོ་། །དེ་རྗེས་གཤེན་ཉི་མ་བསྙེན་བསྒྲུབ་ཐོག་མར་ཀུན་བཟང་ཨ་སྐོར་ལ་བཞུགས་མ་ཐག རྒྱལ་བོ་བེ་དཀར་གྱིས་ཆོ་འཕྲུལ་བསྟན་ནས། མར་མེའི་ནང་དུ་ཀུན་བཟང་གི་སྐུ་འདྲ་བ་ཞིག་ཏུ་བརྫུས་ནས་བསྡད་པ། མཆོག་སྤྲུལ་ཉི་མས་མཁྱེན་ནས། སྙིང་བོའི་ཚད་གྲངས་མ་སོང་བར། །ཡི་དམ་ལྷ་ཞལ་ལྟས་ངན་ཡིན། །གསུངས་ཏེ་ཞལ་དུ་གསོལ་ནས་ཐུགས་དམ་དུ་བཞུགས་པས། བེ་དཀར་ཤིན་ཏུ་སྐྲག་སྟེ། བདག་གཏོང་བར་ཞུ། ཁྱེད་ཀྱི་ཞིང་འདིར་མི་ཡོང་ཞུས་ནས་དམ་བཅའ་ཕུལ། ཞལ་ནས་བཏོན་ཏེ་གཏོང་བར་མཛད། ཁོས་དམ་བཅའ་ཕུལ་བ་བཞིན་དུ། གཞན་མ་ལྷ་འདྲེ་འཁོར་བཅས་རྣམས་ལའང་འདི་དམོད་པ། དངུལ་ཆུ་ལ་མ་འགྲོ་ཞིག་བཙུན་ཆུང་ངུ་དགའ་བ་ཞིག་འདུག དར་སྡིངས་ལ་མ་འགྲོ་ཞིག བཙུན་ཆུང་ལྟོག་སླ་བ་ཞིག་འདུག ཅེས་ཟེར་ནས་དར་སྡིངས་སུ་བེ་དཀར་གྱིས་གནོད་པ་མི་འབྱུང་བ་ཡང་དེ་ཙུག་ལགས་སོ། །
ཨ་སྐོར་གྱི་ཕྱག་བཞེས་ལས། སྔགས་བླ་བདུད་རྒྱལ་ལོག་ལྟ་ཅན། །ཁ་ཤས་དངོས་སྤྲུལ་དག་གིས་བཏུལ། །ཅེས་གསུངས་པ་ནི། རོང་མཚོ་སྡེ་བ་ཟེར་བའི་བཙན་ཕྱུག་དང་ལྡན་པ་ཞིག་གིས། སྤྱིར་ཡང་གཤེན་ལ་ལོག་ལྟའི་སྐུར་འདེབས་སྣ་ཚོགས་བྱེད་ཅིང་། སྒོས་སུ་དར་སྡིངས་ཀྱི་ཕུ་རུ་ཡོད་པའི་སྐུ་ཐར་རྣམས་རྐུ་འཕྲོག་བྱས་པར་བརྟེན་ནས་ཚར་མ་བཅད་ན། བསྟན་པ་ལ་གནོད་དོགས་ཀྱིས། བོན་སྐྱོང་དམག་དཔོན་མན་ཆད་མངོན་སྤྱོད་དྲག་པོའི་ཕྲིན་ལས་ལ་བསྐུལ་བས། སྲོད་འཁོར་ཞིག་ལ་དམག་དཔོན་སྐུ་གཉེར་གྱི་མདུན་དུ་དངོས་[སུ་]ཕེབས་ནས་སྐུ་གཉེར་འུ་ཅག་ད་འགྲོ་གསུངས་ཏེ། སྐུ་གཉེར་ཆིབས་རྒྱལ་ལ་བསྐྱོན་ནས་ཕེབས། གཙང་འགྲམ་དུ་ཕེབས་པ་དང་མིག་བཙུམས་ཤིག་གསུངས། སྐུ་གཉེར་གྱིས་མིག་བཙུམས་པས། ཆུའི་ཕ་གིར་ཕེབས་པས། རོང་མཚོ་སྡེ་བའི་ཁྱི་རྣམས་སྐད་དི་རི་རི་བྱུང་བ་ལ། དམག་དཔོན་གྱིས་སྐུ་གཉེར་ཁྱོད་ཀྱིས་ཁྱི་སྔགས་ཤེས་སམ་གསུངས་པས། ཁྱི་སྔགས་ཤེས་ཏེ་ཟན་ཞིག་དགོས་ཞུས་པ་ལ། རོང་མཚོ་ནས་མགོན་ཁང་གི་རྒྱབ་སྐར་ཁུང་ལ་ཕྱག་བརྐྱངས་ནས་རྒྱུན་གཏོར་ཞིག་བཞེས་ནས་གནང་། དེ་ལ་སྔགས་བཏབ་ནས་ཁྱི་རྣམས་ལ་སྦྱིན་པས་ཁྱི་སྐད་འཆག དེ་ནས་དམག་དཔོན་གྱིས་རུ་ཏྲའི་སྲོག་སྙིང་དངོས་སུ་དམར་ཙ་[ཛར་]རེ་བསྣམས་ནས་ལོག་ཕེབས་པས། ཁོའི་ལྷ་རྣམས་ཀྱིས་རྗེས་སུ་དེད་པས། གདོང་ནག་མའི་ཆིབས་ཆད་ཚུལ་བསྟན་པས། དམག་དཔོན་གྱིས་མཁར་ཁྲ་བོར་ལྟོས་ལ་སོང་གསུངས་ཏེ་དགེ་སྡིངས་སུ་ཕེབས། གདོང་ནག་ནམ་མཁའ་ལྡིང་དགེ་སྡིངས་སུ་གནས་པ་དེ་ལྟར་ཡིན་སྐད། དེ་ནས་དར་སྡིངས་ཀྱི་ས་མཚམས་བརྒལ་དོགས་ཀྱིས། ཨ་བསྭེ་རྒྱལ་བས་ཞལ་གྱི་མཆེ་བ་གཙིགས་ཤིང་ཕྱག་མདུང་བཙུགས་ནས། འདིའི་ཡན་ལ་ཤོག་དང་སྒྲོལ་བ་ཡིན་ནོ་གསུངས་པས། དེ་ཡན་ལ་རང་ལྷ་རྣམས་ཡོང་མ་ནུས་པར་ཕྱིར་ལོག་ཚོན་འོག་ཏུ་ཤོར་བ་མ་གཏོགས། ལྷོ་སྒོའི་ནང་ཁུགས་སུ་སྲོག་སྙིང་བརྡབས་ཤུལ་ཡང་དངོས་སུ་གསལ་ལོ། །དེ་ཚེ་གཤེན་སྟོན་གྱི་ཐུགས་ལ་འདི་དགོངས་པ། ད་ལྟ་ང་ལ་དགོས་པ་མ་མཆིས་ཀྱང་། བསྟན་པའི་དགྲ་བགེགས་སྦྱོར་སྒྲོལ་མ་སྤྱད་ན། སྤྱོད་པའི་དམ་ཚིག་དག་ལ་འགལ་བར་བཤད། དེ་ཡང་ཡེ་སངས་རྒྱས་རྒྱུད་ལས། དྲག་པོར་བསྒྲུབ་པ་གསང་མཆོག་རྒྱལ་བོ་ཡི། །ཐུགས་རྗེ་རོལ་བའི་སྐུ་བསྟན་དཔལ་མགོན་ཚོགས། །བྱད་ཕུར་ལོག་རྒོལ་ངན་པ་འདུལ་བའི་ཕྱིར། །གདུལ་དཀའི་ལས་ངན་སེམས་ཅན་གྲངས་མང་ཀུན། །ཡེ་ཤེས་དབྱིངས་ན་བཞུགས་པས་ཡོངས་མི་འདུལ། །ངེད་ནི་བདུད་དང་ཉོན་མོངས་བགེགས་ལ་དཔའ། །ལས་ངན་ལོག་པའི་སེམས་ཅན་འཁྲུལ་ཟིན་ལ། །སངས་རྒྱས་བཀའ་བས་རྒྱག་པའི་མཚོན་ཆ་གཉན། །བསྟན་པའི་མ་ཟིན་ལོག་པའི་མཐའ་འཁོབ་ལ། །སྟོན་པའི་བཀའ་བས་བརྡུང་བའི་གྱད་མིར་འཇིགས། །ཉོན་མོངས་འཁོར་བར་འཁྱམས་པའི་ལས་ངན་ལ། །ཀུན་བཟང་ཉིད་བས་ལས་ཀྱི་གཤིན་རྗེ་གཙོ། །སྣང་བ་མ་དག་འགྲོ་བའི་བློ་ཡུལ་དུ། །དོན་དམ་ཉིད་བས་ཀུན་རྫོབ་ཟོབ་རྫུན་རྩི། །དེ་དང་དེ་འདྲ་མ་ལུས་འདུལ་བའི་ཕྱིར། །དགྲ་བགེགས་འདུལ་བའི་ལས་མཁན་དག་ཏུ་བསྐོས། །ཞེས་པ་ལྟར་མ་འོང་ཕྱིར་དུ། ལས་སྦྱོར་སྦྱིན་སྲེག་དཔལ་མགོན་དྲག་བླུག་རྣོ་མྱུར་དང་ལྡན་པ་མཛད་དོ། །
དེ་ནས་སྡེ་སྲིད་གཙང་བ་ཞེས་པའི་མི་རྗེ་ཞིག་གཞིས་རྩེ་རྫོང་དུ་བཞུགས་སྐབས། སྔགས་བོན་འཚོགས་ནས་སངས་རྒྱས་བསྟན་པ་སྤྱིའི་ཞབས་བརྟན་དང་། སེམས་ཅན་བདེ་ཐབས་བཅས་ལ། བར་ཆད་བགེགས་བཟློག་རང་རང་གི་གཞུང་ལུགས་དང་བསྟུན་ནས་མཛད་སྲོལ་ཡོད་པ་གྲུབ་རྗེས། གཤེན་སྟོན་ཉི་མས་གཙོར་མཛད་པའི་བོན་པོ་རྣམས་གཡས་གྲལ་དུ་བཞུགས། མུས་ཆེན་ཝ་མགོས་གཙོས་པའི་སྔགས་པ་རྣམས་གཡོན་གྲལ་དུ་བསྒྲིགས་ནས་ཡོད་པ་ལ། མི་རྗེ་དེས་རྩེད་འཇོའི་ཚུལ་དུ་འདི་སྐད་ཞུས་པ། གཤེན་ཉི་མ་ནི་བླ་མའི་གཙོར་གྱུར་ཐུགས་རྗེ་བྱིན་རླབས་མཐུ་ནུས་དང་ལྡན་པ་ཞིག་ལགས། དེ་བཞིན་མུས་ཆེན་ཝ་མགོ་ཡང་། སྔགས་ལ་ཡོད་ན་མེད་ན་ཞིག་ཡིན་སྟབས། ཁྱེད་གཉིས་ཀྱིས་གྲུབ་རྟགས་རེ་འཇོག་པ་གནང་དགོས་ཞུས་སོ། །དེ་ལ་གཤེན་ཉི་མས་མི་ཡོང་གསུངས་ཀྱང་། མུས་ཆེན་ཝ་མགོས་ཞུས་པ། འོ་ལེགས་སོ། །བདག་ཅག་བླ་མ་ལ་གྲུབ་རྟགས་མེད་ན་དོན་མེད་ཡིན། གྲུབ་རྟགས་བཞག་ཆོག་ཟེར་ནས། རྟ་འདྲ་བའི་དར་ཚོན་ཉིལ་ལེ་བ་ཞིག་བཏོན་བྱུང་བ་ལ། གཤེན་ཉི་མས་དེ་ཡི་ལན་དུ་འབྲོང་འདྲ་བའི་དར་ཚོན་ཉིལ་ལེ་བ་ཞིག་སྟོན་པར་མཛད་དོ། །འབྲོང་གིས་རྟ་བསད་པ་འདྲ་བ་ཞིག་བྱུང་། དེ་ལ་ཁོ་ཅུང་ཟད་ཁྲོས་ནས་ཕུ་དུང་གཉིས་པོ་སྤྲུལ་ལས་བྱུང་བས། སྦྲུལ་ནག་པོ་འཇིགས་སུ་རུང་བ་གཉིས་བཏོན་ཏེ། གཤེན་ཉི་མའི་སྐུ་གཡས་གཡོན་ལ་འཁྲིལ་བྱུང་བ་ལ། འཇིགས་པའི་ཚུལ་གྱིས་སྐུ་གཟན་སྤྲུགས་པས། སྐུ་གཟན་ལས་མེ་འབར་ནས། སྦྲུལ་གཉིས་གཞོབ་ཐུལ་གྱིས་སོང་། དེ་ལ་ཝ་མགོ་ཤིན་ཏུ་ངར་ལངས་ཤིང་ཁྲོས་ནས་འདི་སྐད་ཞུས། ང་ཡིས་གྲུབ་རྟགས་བསྟན་པ་ཁྱོད་ཀྱིས་གསོད་ཤག་བྱས་བྱུང་བས། ཉི་མ་དེ་རིང་ནས་བཟུང་འོ་ཅག་གཉིས་མཐུ་དང་མན་ངག་ཚད་དོ་ཟེར་ཏེ་ཧར་གྱིས་ལངས་ནས་སོང་། ཁོ་རང་ཁྱིམ་དུ་གཞན་སུ་མེད་པར་ཨ་མ་དེས་མཚམས་གཡོག་བྱས་ནས་མཐུ་སྒྲུབ་ཀྱིན་བསྡད། གཤེན་ཉི་མ་དེ་ལམ་དུ་བཞུགས་པ་ལ། ཟླ་གཅིག་ཙམ་སོང་བ་དང་ཁོ་རང་གི་སྒྲུབ་ཁང་ལ་མེ་འབར་བ་ཙམ་གྱི་སྔགས་ནུས་བྱུང་། གཤེན་ཉི་མ་ཡང་བསྒྲུབ་པ་ནི་མཛད་ཤག་རེད་དེ། རྟགས་ནི་གང་ཡང་མི་འདུག་སྙམ་ནས། ཁྱད་གསོད་ཀྱི་ཡི་གེ་འདི་ལྟར་ཕུལ། ཇ་ནག་པོ་བརྒྱབ་པ་ལ་མདོག་དམར་པོ་བབས་འདུག འདི་བཙུན་ཆུང་ཉི་མའི་མཐུ་རྟགས་ཨེ་ཡིན། བ་ནག་མོ་བཞོས་པས་འོ་མ་དཀར་པོ་དོན་འདུག འདི་ཡང་བཙུན་ཆུང་ཉི་མའི་མཐུ་རྟགས་ཡིན་ནམ། དེ་མིན་མཐུ་ནུས་ཀྱི་རྟགས་ནི་གང་ཡང་མི་འདུག་ཟེར་བ་ཕུལ། དེ་ལའང་ལན་དང་མི་མཉེས་པ་གང་ཡང་མེད་པར་བཞུགས་པའི་ཞག་ཁ་ཤས་ཤིག་ནས། ཁོའི་མཐུ་རྟགས་སུ་འབྲོང་ཤིན་ཏུ་ཆེ་བ་ཞིག་ཡོང་ནས། མགོན་ཁང་གི་སྒོ་ར་རྡུང་གིན་འདུག་པ་ལ། གཤེན་ཉི་མས་ཕྱག་སིལ་ཐོད་པར་འཕངས་ནས་མཐུ་འབྲོང་དེ་རུ་བཏུལ། དེ་ནས་གཤེན་ཉི་མའི་དགོངས་པ་ལ། ང་ལ་ཁོའི་མཐུས་ཚུགས་པར་མི་འགྱུར་ཀྱང་། བསྟན་པའི་དགྲ་བགེགས་མ་བསྒྲལ་ན། གཤེན་གྱི་རིགས་བརྒྱུད་ལ་ཕུག་ཆར་གནོད་པ་ཙམ་དུ་མ་ཟད། གསང་སྔགས་ཀྱི་དམ་ཚིག་ལ་འགལ་དོགས་དགོངས་ནས། བཀའ་སྲུང་རྣམས་བསྟན་དགྲ་སྒྲོལ་བའི་ལས་ལ་བསྐུལ་མ་ཐག་ཏུ། ཐོག་མར་དམག་དཔོན་ཕེབས་པས། ཁོའི་སྔགས་ནུས་ཀྱིས་མེ་རི་མེ་དཔུང་གིས་ལུང་པ་བཀང་ནས་ཕེབས་པ་མ་བྱུང་བར་ལོག་ཕེབས་པ་ལ། སྲིད་རྒྱལ་གྱིས་བཀྱོན་ཚུལ་ད་ལྟའང་སྐུ་རྟེན་ལ་གསལ། དེ་ནས་སྲིད་གསུམ་མངའ་དབང་མ་ཅིག་སྲིད་པའི་རྒྱལ་མོ་ཕེབས་པས་མེ་རི་དཔུང་ཡང་རང་ཞི་ལ་སོང་སྟེ། ཝ་མགོ་སྐད་ཅིག་ལ་སྒྲོལ་བར་གྲུབ་ཀྱང་། ཁོ་ལ་མངོན་ཤེས་དང་མཐུ་ནུས་ཇི་ཡོད་ཉམས་སོད་བཞེས་པར་དགོངས་ནས། ཁོའི་མ་[ཡིས་]ཆུ་བཅུ་བ་ལ། ཤ་བ་མ་བུ་བདུན་དར་ཚོན་ཁྲ་དཔུང་ངེ་བས་བརྒྱན་པ་བྲོ་འཁྲབ་ཏུ་བཅུག་ནས། དེ་ལ་ལྟད་མོར་གཡེང་སྐབས། ཁོའི་མ་རུ་སྤྲུལ་ནས་ཚོད་མ་ཞིག་བསྣམས་ནས་ཕེབས་པས། ཁོ་བསྙེན་པ་སྐྱེལ་བཞིན་འདུག་པ་ལ། ཚོད་མ་རྫོགས་པར་གནང་རྗེས་འདི་སྐད་གསུངས། ངའི་བུ་ཁྱོད་གཤེན་ཉི་མའི་མཐུ་བསྒྲུབ་ཀྱིས། ཉམས་ཀྱང་རྒུད། ཤིག་ཀྱང་བརྒྱབ་འདུག་གསུངས་ནས། ཁོའི་སྣང་བར་བྲང་ནས་ཤིག་གཅིག་བླངས་སོང་བསམ་པ་ལ། དོན་དུ་སྲོག་སྙིང་ཞལ་དུ་བཞེས་ནས་སྒོ་ཡོལ་ལ་ཕྱག་ཕྱིས་ནས་ཕེབས་སོང་། དེ་དང་མཉམ་དུ་ཤ་བ་མ་བུ་འདྲོགས་ནས་མི་སྣང་བར། མ་དེས་ཚོད་མ་འགྱངས་སོང་བསམ་སྟེ། ལ་འུར་བསྐོལ་ནས་ཁྱེར་བས། ཁོ་ན་རེ། ཨ་མ་ཅི་ཡིན་ཚོད་མ་འཐུངས་ཚར་ཟེར་བ་ལ། མ་དེས་ང་ཤ་བ་མ་བུ་བདུན་རྩེད་བྲོ་འཁྲབ་པ་ལ་ལྟད་མོར་ཡེངས་ནས་ཚོད་མ་སྐོལ་[རྒྱུ་]འགྱངས་སོང་ཟེར་རོ། །ཝ་མགོས་ཨ་ཁ་ཁ། འོ་ན་སྲིད་རྒྱལ་ཤོར་བ་ཡིན་འདུག ཡོལ་བ་དེ་ལ་ལྟོས་དང་ཟེར། མས་ཡོལ་བར་བལྟས་པ། ཡོལ་བ་ཁྲག་གིས་ཚོས་འདུག་བྱས་པ་ལ། འོ་ན་མ་བྱུང་ད་ངའི་ཕྲེང་བ་འདི་མིད་ཐུབ་ནས། བརྒྱུད་པ་འདི་འདྲ་ལ་སྟོང་འགྲོ་བས་མིད་ཨེ་ཐུབ་བལྟ་དགོས་ཟེར་ཏེ། ཕྲེང་བ་ཁྱུར་ཁྱུར་དུ་མིད་པས་སྲིད་པའི་རྒྱལ་མོས་མདོ་འཛིན་ཕྱག་གིས་བཟུང་ནས་མིད་མ་ཐུབ་པར་ཁོ་ཤིན་ཏུ་ཡིད་མུག་ནས་སྨོན་ཚིག་ངན་པ་འདི་སྐད་སྨྲས། ད་ལམ་ཁོང་ཉིད་ང་ཡིས་མ་ཐུབ་ཀྱང་། །ང་གཟུགས་གསོབ་བཅོས་ཁ་འདི་ཚེར་མས་རྒྱོངས། །དར་སྡིངས་ཕྱོགས་སུ་ཁ་བསྟན་བཞག་པ་ན། །སྙིགས་མའི་དུས་སུ་བསྟན་གནོད་བར་ཆད་སྡང་། །གང་ཞེས་ནོར་སྐྱོང་འཁྱམས་པའི་ངང་ཚུལ་ཅན། །འཇིག་རྟེན་ཕལ་ལ་འགྲོ་བ་འགའ་སྲིད་པའི། །ཟུར་ཉམས་འབྱུང་ངོ་ང་ཡི་དམོད་མཐུར་ངེས། །ཞེས་ཟེར་ནས་དབུགས་ཆད་དོ། །མ་སོགས་ཁོའི་སྡེ་རིགས་རྣམས་ཀྱིས་ཁ་ཆེམ་བཞིན་བྱས་ནས་ཡོད་པ་ལ། དུས་རེ་ཞིག་ཙམ་ནས། ཁམས་པ་གནས་བསྐོར་བ་བོན་ལུགས་ཤིག་གིས། གསོབ་དེས་གཤེན་ཚང་གི་བསྟན་པ་ལ་གནོད་པར་གོ་ནས། དེར་གནས་ཀྱི་མི་རྣམས་ལ་འདི་སྐད་སྨྲས། ང་དོ་ནུབ་གནས་བཞག་ལ་འདིར་སྡོད་ཆུག་བྱས་ནས་བསྡད་དེ། མཚན་གུང་ལངས་ནས་གསོབ་ཀྱི་སྐེ་བཅད་ནས་ཆུ་ལ་བསྐུར། ཡང་དེར་ཡོད་རྣམས་ཀྱིས་ར་གན་ལ་མགོ་བོའི་དབྱིབས་བཅོས་ཏེ། དར་སྡིངས་སུ་ཁ་བསྟན་ནས་དུས་ད་ལྟ་ཡང་ཡོད་སྐད། དེ་ནས་གཤེན་ཉི་མས་ཁོའི་ཁ་གནོན་དུ། གཡུང་དྲུང་བཀོད་ལེགས་ཀྱི་མཆོད་རྟེན་སྐུ་འབུམ་བཀྲ་ཤིས་དོན་ལྡན། མཐོང་བ་ཙམ་གྱིས་གྲོལ་བའི་བྱིན་ཆེན་དམ་པ་བཞེངས་བཀོད་མཛད། མཐའ་སྐོར་དུ་དབུ་ལོ་གཏོར་བ་ལ་ལྗོན་ཤིང་འཁྲུངས། དེ་ནས་བཟུང་སྟེ་ལོ་ལྟར་གྱི་ཁྲོ་བོ་ངོ་མཚར་རྒྱས་ཟློག་གི་གཏོར་ཟོར་དེའི་ཕྱོགས་སུ་འཕང་སྲོལ་དང་། ལྷག་པར་ཁྲོ་ཕུར་བཙུགས་སྐབས་ཝ་མགོ་སྟོངས་ཤུལ་དུ་ཛྭོ་དམར་མངོན་སུམ་དུ་དམར་ཆི་ལེར་བབས་ནས་གྱང་དུམ་གོག་པ་སོགས་དུས་ཕྱིས་འབྱུང་བ་ཡང་ཡོང་གི་ཡོད་སྐད་དོ། །
འཁྲུངས་རབས་ལས། དེང་སང་གངས་ཅན་ཞིང་ཁྲོད་འདིར། །ཐུགས་རྗེ་སྟོབས་ལྡན་ཁོ་བོ་ཙམ། །ཞེས་གསུངས་པ་ནི། དེའི་དུས་སུ་གཡུང་དྲུང་བོན་གྱི་བླ་མ་མཁས་ཤིང་གྲུབ་པ་བརྙེས་པའི་འགྲོ་དོན་ཇི་སྙེད་བཞུགས་ཀྱང་། དེ་དག་ཐམས་ཅད་ཀྱི་ནང་ནས་འགྲན་ཟླ་དང་བྲལ་བ་གསང་མཆོག་གི་ཐུགས་སྤྲུལ་དམུ་དབང་གཤེན་སྟོན་ཉི་མ་དང་། སྨན་རི་མཉམ་མེད་ཤེས་རབ་རྒྱལ་མཚན་གཉིས་ལགས་ཤིང་། དེ་གཉིས་ཐོག་མར་མཇལ་སྐབས། རྩལ་འགྲན་གྲུབ་རྟགས་མཛད་པ་གཤེན་ཉི་མ་མདོ་དྲི་མེད་གཟི་བརྗིད་ལས། རྣམ་མཁྱེན་རྒྱལ་བ་གཤེན་རབ་ཀྱིས་གཟིགས་ཚད་ལྔ་ལ་དགོངས་པའི་ནང་ཚན། རིགས་ལ་གཟིགས་པ་སྤྱིར་མི་ལ་རིགས་མང་དུ་མཆིས་ཀྱང་། མི་རྒྱུད་ལྷ་ལས་གྲོལ་བའི་ཁྲི་ཤེས་དཀར་བོའི་ཐུགས་ཀྱི་སྲས་མཆོག གསས་ལྔ་མཁའ་འགྱིང་དང་དྲུག་གིས་བྱིན་གྱིས་བརླབས་པའི་གདུང་རྒྱུད་རྒྱལ་བོ་དྲུག་སྟེ། དེའི་ནང་ནས་ཀྱང་ཁྱད་པར་དུ་དཔག་པ་དམུ་རིགས་གཤེན་ལྷའི་གདུང་རྒྱུད་དོ། །ཞེས་པ་ལྟར་རྒྱལ་རིགས་དམུའི་གདུང་རྒྱུད་ལས་གྲོལ་བ་དང་། གསང་མཆོག་ཐུགས་སྤྲུལ་དུ་སོང་བས་ན་ནམ་མཁར་འཕུར་བ། རྟ་བདུན་གྱི་ཉེ་འདབས་རླུང་གི་སྤུ་གྲི་རེག་གཅོད་ཀྱི་བར་གཤེགས་ཐུབ་པ་དང་། དེའི་ཡན་ཆད་ལ་འོད་ཟེར་གྱིས་འཚིག་སྟེ་ཕེབས་ཐབས་མེད་པས། དབུ་ཞྭ་ཡར་འཕངས་པས་འོད་ཟེར་གྱིས་འཚིག་འགྲོ་བ་དང་། ན་བཟའ་ཉི་མའི་ཟེར་ལ་བཀལ་ཀྱང་སྲོང་ངེར་འདུག་པ་སོགས་བྱུང་སྐད། མཉམ་མེད་ཆེན་པོ་དེ་ལས་དམའ་བ་ལས་འཕུར་མ་གྲུབ་ཅིང་། ན་བཟའ་ཉི་ཟེར་ལ་བཀལ་ཀྱང་མི་ཐེག་པའི་ཚུལ་གྱི་ལྡེམ་གུག་བྱས་སྐད། དེ་རྗེས་གཤེན་ཉི་མ་སྟོད་གངས་རི་མན་ཆད་ནས། སྨད་རྒྱ་ནག་ཡན་ཆད་ལ་འགྲོ་དོན་ཁོ་ནར་གཤེགས་ཤིང་། སྤྱན་གཅིག་ཤེས་རབ་རྒྱལ་མཚན་སྨན་རི་རང་དུ་བཞུགས་ནས། ཕྱི་ཚུལ་ནང་ཁྲིམས་བསྙེན་བསྒྲུབ་སོགས་སྒྲིབ་སྦྱོང་ཁོ་ན་མཛད་ཅིང་བཞུགས་སོ། །དུས་ནམ་ཞིག་ཙམ་ནས། གཉིས་པོ་མཇལ་ནས་སྔོན་མ་ལྟར་རྩལ་འགྲན་གནང་བས། མཉམ་མེད་ཆེན་པོ་བྱང་ཆུབ་བསྒྲུབ་ལ་བརྩོན་པའི་སྟོབས་ཀྱིས། གཤེན་ཉི་མའི་གྲུབ་རྟགས་གོང་འཁོད་བཞིན་གྲུབ། གཤེན་ཉི་མ་འགྲོ་དོན་གདུལ་བྱ་ཁོ་ནར་ཕེབས་པའི་དཀོར་སྒྲིབ་བཞེས་ཚུལ་གྱིས་མཉམ་མེད་ཆེན་པོའི་གྲུབ་རྟགས་གོང་གསལ་ཙམ་ལས་མ་གྲུབ་པའི་ཚུལ་བསྟན། དེ་ཡང་དོན་[དུ་]གཤེན་ཉི་མ་དཔལ་གསང་མཆོག་རྒྱལ་བོའི་ཐུགས་སྤྲུལ་འགྲོ་དོན་དུ་ཕེབས་པ་དང་། མཉམ་མེད་ཆེན་པོ་སློབ་དཔོན་གཙུག་གཤེན་རྒྱལ་བའི་སྤྲུལ་པ་འགྲོ་དོན་དུ་ཕེབས་པ་ཡིན་པས་ན། སངས་རྒྱས་འགྲོ་བའི་དོན་དུ་ཕེབས་པ་ལ་དཀོར་སྒྲིབ་ཀྱིས་གོས་པ་སྦྱོང་བ་སོགས་མི་མངའ་ཡང་། དཀོར་བག་ཆགས་ཆེ་ན་སྔོན་མ་བཟང་ཡང་རྗེས་སུ་ཞན་ཚུལ་དང་། སྒྲིབ་སྦྱོང་ཚོགས་གསོག་ལ་འབད་ནུས་ན་ཐོག་མར་ངན་ཡང་རྗེས་སུ་བཟང་བ་ཡོང་ཚུལ་སྐྱེས་ཆེན་དམ་པ་གཉིས་ཀྱིས། ཕྱི་རབས་རྣམས་ལ་རྒྱུ་འབྲས་བསླུ་བ་མེད་པའི་ངེས་འབྱུང་བདེན་པས་དཔེར་བསྟན་པ་ཙམ་མོ། །
དེ་ནས་དུས་མི་རིང་བ་ཞིག་ནས། དམུ་རྒྱལ་ཉི་མའི་དགོངས་པའི་གཟིགས་སྣང་དུ། གནས་དག་པ་མཁའ་སྤྱོད་ཀྱི་ཞིང་ཁམས་སུ། དཔའ་བོ་རིག་འཛིན་མཁའ་འགྲོ་ཀུན་འདུས་ནས་ངོ་མཚར་ཤིན་ཏུ་ཆེ་བར་གཟིགས་ཏེ། ཅི་ཡིན་ཐུགས་ལ་འཁྲུངས་ཏེ་སྐུ་དངོས་སུ་གཟིགས་མོིར་ཕེབས་པས། སྔོན་གྱི་ཨ་ནེ་རྒན་མོ་མཁའ་སྤྱོད་ཀྱི་ཞིང་དུ་དྲངས་པ་དེ་སྒོ་སྲུང་མཁའ་འགྲོའི་ཚུལ་དུ་འདུག་པས་ཞལ་མ་ཕྱེས་པར། ཁྱེད་ཤ་ཁྲག་གི་ཕུང་བོ་མ་བཞག་པར་མཁའ་སྤྱོད་དུ་ཕེབས་པ་མི་ཡོང་ཞུས་པས། དེ་ལ་ལན་དུ། ང་ཤ་ཁྲག་གི་ཕུང་བོར་གནས་ཀྱང་། ང་བདག་གཟུང་འཛིན་གྱིས་མ་གོས་པར་སྐྱོན་མེད་གསུངས་ཏེ་ནང་དུ་ཕེབས། རིག་འཛིན་མཁའ་འགྲོ་ཀུན་འདུས་ནས་ཚོགས་ཀྱི་འཁོར་ལོ་བསྐོར་ཅིང་། དབུས་སུ་ཁྲི་མཐོ་དམའ་ཅུང་ཟད་ཡོད་པ་གཉིས་འདུག་པ་ལ། ཁྱེད་རྣམས་ཚོགས་འཁོར་བསྐོར་བས་སུ་འབྱོན་པ་ཡོད་གསུངས་པས། སྨན་རིའི་སྤྱན་གཅིག་པ་ཤེས་རབ་རྒྱལ་མཚན་སྐུ་སྐྱེ་བ་བརྗེས་ནས་ཕེབས་པ་ཡོད་པའི་དེ་ཡིན་གསུངས། ཁྲི་གཉིས་འདུག་པས་གཅིག་ཏུ་སུ་བཞུགས་གསུངས་པས། གཤེན་ཉི་མ་སྐུ་ལུས་ཤ་ཁྲག་གི་ཕུང་བོ་མ་བཞག་པར་ཕེབས་པའི་བཞུགས་པ་ཡིན་གསུངས་ཏེ། རིག་འཛིན་མཁའ་འགྲོ་རྣམས་ཀྱིས་གསོལ་འདེབས་བོན་ཉིད་ཆེན་པོ་གསུང་གིན་འདུག་པ་ལ། གཤེན་ཉི་མས་སྐུ་ལུས་བྱ་རུ་སྤྲུལ་པའི་སྒྲོའི་ནང་དུ་གསོལ་འདེབས་བྲིས་ནས་སྨན་རིར་ཕེབས་པས། མཉམ་མེད་ཞིང་བརྗེས་ཚར་ནས་མ་མཇལ། མི་མཇལ་བའི་རྒྱུ་མཚན་ཡང་། ཁྱོད་ལའང་ང་མི་དགོས་པའི་དཔེ་བཞིན་ལ་དགོངས་པ་ཡིན་སྐད། དེ་ནས་གསོལ་འདེབས་མཁའ་སྤྱོད་ནས་བསྣམས་པ་སྨན་རིར་བསྩལ། རྡོ་གཅལ་ལ་མོས་རྟེན་ཞབས་རྗེས་བཞག་ནས་གདན་སར་ཕེབས་སོ། །
གཞན་ཡང་མཛད་ཕྲིན་བཟང་བོ་བསམ་གྱིས་མི་ཁྱབ་ཅིང་། ཉི་མའི་བཀའ་འབུམ་པོ་ཏི་བཅུ་གཉིས་ཙམ་ཡོད་པར་གྲགས་ཤིང་། ཕྱི་རབས་ཀྱི་མོས་རྟེན་འདྲ་སྐུ་ལ། ཕྱག་གིས་བྱིལ་བྱིལ་གནང་བས་ཕྱག་དྲེག་ནག་པོ་ཐོགས་པ་ལ་རྗེས་སུ་གསེར་ཆབ་ཕུལ་ཀྱང་མི་བཞེས་པར། ང་འདི་ག་རང་ལ་བཞག་ན་བྱིན་ཆེ་ཞེས་པའི་གསུང་བྱོན་པ་དང་། གཤེན་གྱི་བསྟན་དང་དེ་འཛིན་སྐྱེས་བུ་རྣམས་ལ་དགོངས་ཏེ། གསང་འདུས་ངོ་བོ་གཤེན་དམ་པ་རྒྱལ་ཚབ་ཀྱི་གསོལ་འདེབས་ལས། དམུ་རྒྱལ་བརྒྱུད་དང་གཤེན་སྲས་མཆོག་རྣམས་ལ། །དབྱིངས་ནས་ཐུགས་རྗེ་བྱིན་རླབས་ཆར་ཕོབ་ཅིག །བརྒྱུད་པ་སྨིན་གྲོལ་ནུས་པའི་དབང་སྐུར་ཅིག །སྐུ་གསུང་ཐུགས་ཀྱི་རབ་ཏུ་གནས་པར་མཛོད། །ལོག་འདྲེན་ཅིས་མི་ཐུབ་པའི་རྒྱས་གདབ་སྩོལ། །བདག་གཞན་རྒྱུད་ཁྲོལ་ཤེས་པ་འབར་བར་མཛོད། །བསྟན་པ་དར་རྒྱས་ཡུན་དུ་གནས་པར་མཛོད། །དོན་གཉིས་གྲུབ་པ་མཐར་ཕྱིན་ཉིད་དུ་སྩོལ། །ཅེས་པའི་གསོལ་འདེབས་སྨོན་ཚིག་གསུངས་པ་དང་། རྣམ་རྒྱལ་ལྷ་ཁང་དུ། གཤེན་རབ་རྣམ་པར་རྒྱལ་བའི་ཞལ་གཟིགས་ཤིང་། གཤེན་གྱི་བཀའ་སྐྱོང་སྡེ་བཞི་དང་། ལྷ་ཆེན་པོ་གཅེན་ལྷ་མིག་དགུ་ལ་སོགས་དཔལ་མགོན་བརྒྱ་དང་རྩ་བརྒྱད་བཀའ་ཉན་བྲན་དུ་བཀོལ་ཅིང་། ཅི་གསུང་གི་ལས་བསྒྲུབ་པ་དང་། ཕྱག་རྫས་རྐུན་ཤོར་དངོས་རྫས་ཀྱི་རྗེས་སུ། གཅེན་ལྷ་མི་རུ་བརྫུས་ནས་ཕེབས་པ་དང་། འབྲུག་ཁང་དུ་སྔོན་མོ་འབྲུག་མགོས་ཞལ་བསྟན་ཅིང་ཕྲིན་ལས་བསྒྲུབ་པ་ཞལ་གྱིས་བཞེས། ཞལ་གཟིགས་ནང་ལྟར་གྱི་ཞལ་འབག་གཤེན་ཉི་མའི་ཕྱག་བཟོ་འཁྲུལ་མེད་བྱིན་རླབས་དང་ལྡན་པ་བཞུགས་ཤིང་། སྒོ་ཐེམ་ནང་གི་རྡོ་ལ་ཞབས་རྗེས་བཞག་ནས། འདིས་ཡན་ལ་འདྲེ་གདོན་མི་ཡོང་བ་དང་རྣམ་པར་ཤེས་པ་འཛུལ་ཚད་ངན་སོང་དུ་མི་ལྟུང་བ་ཞལ་གྱིས་བཞེས་སོ། །གཞན་ཡང་མ་རྒྱུད་རྒྱལ་བ་རྒྱ་མཚོའི་ཞིང་ཁམས་སུ་ཕེབས་ནས། དབང་བསྐུར་ལུང་བསྟན་ཐོབ་ཚུལ་མཇལ་སྣང་ལུག་གུ་རྒྱུད་ཀྱི་གཏེར་ཕྲེང་དང་། ལྷ་མོ་བཟང་བཟའ་རིང་བཙུན་དང་དྲིས་ལན་མཛད་ཅིང་། གཟུངས་ཐག་ནོར་བུའི་རྟོག་བསྒྲིལ་གྱི་བྱུང་བཤད་སོགས། མ་རྒྱུད་དབང་ལུང་མ་ཐོབ་པར། བལྟ་མི་རུང་བའི་བཀའ་གཉན་སྟབས་ཀྱིས་འདིར་མ་བྲིས་སོ། །
སྐུའི་ཞིང་བཀོད་བརྗེས་དུས་ཀྱང་། དབྱར་གྱི་དྲོ་ཆུ་བོལ་ནུབ་ཙམ་ལ་བརྒལ་བའི་འཚེར་བ་ཙམ་ཡང་མེད་པར། འདའ་དགའ་འཆི་བྲོད་གསུངས་ཤིང་། ནམ་མཁའ་འཇའ་ཚོན་འོད་ཀྱིས་ཁེངས་ཤིང་མེ་ཏོག་གི་ཆར་བབས། དགོངས་དབྱིངས་སྐད་ཅིག་མ་ལ་མཁའ་སྤྱོད་གསང་བའི་གནས་མཆོག་གཡུང་དྲུང་བཀོད་པ་བརྡལ་བའི་ཞིང་ཁམས། མཁའ་འགྲོ་རྒྱ་མཚོའི་དབུས་སུ། མ་རྒྱུད་གསང་བའི་བོན་བསྐོར་དུ་གཤེགས་སོ། །རྗེས་འཇུག་རྣམས་ཀྱི་མོས་རྟེན་དུ། ཞི་ཁྲོའི་ལྷ་རྟེན་ཡིག་འབྲུ་བསམ་འདས་དང་། ལྷག་པར་སྐུའི་རྟེན་དུ་ཀུན་ཏུ་བཟང་བོ། གསུང་རྟེན་རྫོགས་སྐུ་མཁའ་འགྱིང་། ཐུགས་རྟེན་གཡུང་དྲུང་བཀོད་ལེགས་ཀྱི་མཆོད་རྟེན་དང་། གདུང་ཤ་རི་རམ་གསེར་མདོག་ལ་ཨ་ཡིག་འབུར་དུ་དོད་པ་སོགས་བསམ་གྱི་མི་ཁྱབ་པ་རང་བྱོན་དུ་འཁྲུངས། བསྟན་དང་འགྲོ་བའི་རྩ་ལག་རྒྱལ་བ་གཉིས་པའི་མཆོག་སྤྲུལ། མཚན་ཐོས་པ་ཙམ་གྱིས་ཆོག་པའི། བོད་ཁ་བའི་ལྗོངས་ཀྱི་འདྲེན་སྟོན། གཡུང་དྲུང་བོན་གྱི་བསྟན་པའི་སྲོག་ཤིང་། གཤེན་ཉི་མ་རྒྱལ་མཚན་གྱི་རྣམ་ཐར་འབྲིང་བོའི་ཚུལ་འདི་ནི། དམུ་རྒྱལ་གོང་མ་མཚུངས་མེད་ལུང་རྟོགས་ཀྱི་གཤོག་རླབས་མངའ་བའི་ཁྱུང་ཆེན་རིམ་བྱོན་གྱི་རྗེས་འཇུག་པ། བདག་འདྲ་ཐོས་མེད་སྦུང་ཆུང་བྷྲ་མ་ར་ལ་ཅོ་འདྲི་བ་མི་འགྱུར་གཙུག་ཕུད་དབང་རྒྱལ་དུ་འབོད་པས། དད་འདུན་མོས་པའི་སྒོ་ནས་ཡི་གེར་བཀོད་ཀྱང་། སློབ་སྦྱོང་གི་ཡོན་ཏན་ཆ་ཕྲ་བའི་སྐྱོན་གྱིས། ནོར་འཁྲུལ་ར་ཆོད་དུ་གྱུར་པ་ཅི་མཆིས། བླ་མ་ཡི་དམ་མཁའ་འགྲོའི་སྤྱན་སྔར་མཐོལ་ལོ་བཤགས་ཤིང་། འདི་བཞེངས་དགེ་བའི་རྩ་བ་གང་ལགས་པ་དེས། གཡུང་དྲུང་བོན་གྱི་བསྟན་པ་རབ་ཏུ་དར་བ་དང་། དེ་འཛིན་སྐྱེས་བུ་གནས་འདི་དང་ཕྱོགས་གང་དང་གང་དུ་བཞུགས་པ་ཚང་མའི་སྐུ་ཚེ་ཞབས་པད་བརྟན་ཅིང་། འགྲོ་དོན་ཕྲིན་ལས་རྒྱས་པ་དང་། མ་གྱུར་འགྲོ་བ་ཀུན་ཀྱང་བདེ་སྐྱིད་ཀྱི་དཔལ་ལ་ལོངས་སུ་སྤྱོད་ཅིང་། རྣམ་པར་དཀར་བའི་དགེ་ཚོགས་གོང་ནས་གོང་དུ་འཕེལ་བ་དང་། མཐར་ཡང་བླ་མེད་གཡུང་དྲུང་སྙིང་བོ་ཐོབ་པའི་རྒྱུ་རུ་བདག་གིས་བསྔོ་ཞིང་། བསྔོས་པ་ཇི་བཞིན་འགྲུབ་པར་གྱུར་ཅིག །
དྲུང་ཆེ་བསོད་ནམས་གཡུང་དྲུང་ལགས་ནས་མཁོ་སྤྲོད་གནང་བར་སྙིང་ནས་བཀའ་དྲིན་ཆེ་ཞུའོ། །

robotstxt: allowed

filter: keep


text:
ཁུ་ཧྲོ་ཧྲི་ལིས་བརྩམས།
ལྷ་མོ་མཚོས་བོད་སྒྱུར་བྱས།
༼དུམ་ཚན་དང་པོ༽
ཡར་འར་ཁུན་ནི་བདག་གིས་ནུའུ་ཡུའུ་གྲོང་ཁྱེར་ནས་ངོ་ཤེས་པའི་ཡུ་གུར་གྱི་གཞོན་སྐྱེས་ཤིག་ཡིན་ལ། ཁོ་ད་ལོ་ཕོ་ལོ་༢༧ དང་ཕ་ཡུལ་ཤིན་ཅང་ནས་རེད། ཁོ་ནི་གཟུགས་སྟོབས་ཆེ་ཞིང་སྣའི་གཟེངས་མཐོ། ཁོ་ལ་ཐོ་འར་ཅུར་དབྱི་ལང་གི་གདོང་དབྱིབས་འདུག
ལོ་གཉིས་སྔོན་ལ། ཁོ་ཨ་རི་ལ་སློབ་གཉེར་བྱེད་དུ་འོང་། ད་ལོ་ནས། ཁོང་མིན་མེ་འཁོར་འབབ་ཚིགས་ཀྱི་ཛ་དྲག་དོན་རྐྱེན་(༢༠༡༤ལོར་ཤིན་ཅང་གི་དྲག་སྤྱོད་པས་ཡོན་ནན་ཁོང་མིན་མེ་འཁོར་འབབ་ཚིགས་ནང་ལས་འགུལ་སྤེལ་བ་དེ་ལ་གོ། སྒྱུར་པ་པོའི་མཆན།)ལས། ཤིན་ཅང་དང་ཡུ་གུར་མི་ནི་གསར་ལམ་ཁག་གི་བརྗོད་གཞིར་གྱུར། དེ་ནས་ང་ཚོས་ཀྱང་ལྟ་ཚུལ་རྗེས་རེས་བྱས་པ་ཡིན། སྤྱིར་འཚོ་བའི་ཁྲོད་ཀྱི་ཡར་འར་ཁུན་ནི་ཞི་འཇམ་དང་མཚེར་སྣང་ཅན་ཞིག་རེད་མོད། འོན་ཏེ་ལོ་རྒྱུས་དང་ཆབ་སྲིད། ཡུ་གུར་གྱི་སྤྱི་ཚོགས་སོགས་ཀྱི་སྐོར་ནས་བགྲོ་གླེང་བྱེད་དུས། ཁོ་རང་ལ་ཡིད་རྟོན་དང་ངར་ཤུགས་ཆེ་བར་གྱུར་འགྲོ། སྤྱིར་བདག་གི་མཐོང་སྣང་དུ། ཁོའི་མི་ཚེའི་བརྒྱུད་རིམ་ནང་དུ། མིའི་རིགས་སྤྱི་ལ་ལྟ་སྟངས་ཀྱི་རང་བཞིན་ནི་ཡུ་གུར་མི་རིགས་ཀྱི་ཐུན་མོང་གི་ངོ་བོ་ལས་རྒྱང་རིང་རྒྱང་རིང་ཞིག་ཏུ་གྱེས་ཟིན་འདུག ཡིན་ཡང་ཁོས་རང་གི་མི་རིགས་ཀྱི་སྐྱེས་ཁུངས་ནན་བརྗོད་བྱས་པ་དང་། ནམ་རྒྱུན་དུ་”ང་ཚོའི་མི་རིགས་འདི”་ཁ་ལ་འཁྱེར་བ་དང་རང་ལ་ཡུ་གུར་གྱི་ང་རྒྱལ་ཡང་ཡོད་པ་རེད། ཁོ་ནི་རྒྱ་སྐད་ཀྱི་”བེ་ཙོའུ་”ཞེས་པའི་བསྡུས་མིང་འདི་ལ་དགའ་བོ་མེད་པས། ཁོས་”ང་རང་གིས་མིང་ཆ་ཚང་བར་འབོད་པར་རྒྱུན་འཁྱོངས་བྱེད་ཀྱིན་ཡོད་” ཟེར། རྒྱུ་མཚན་ཁོའི་མི་རིགས་ཀྱི་བསྡུས་མིང་དེའི་ནང་ན་”མཐོང་ཆུང་གི་རྣམ་པ”་བཟུང་ཡོད་པ་རེད། ང་རང་མཚམས་རེར་ཁོའི་ཐད་དྲག་པའི་”མི་རིགས་རིང་ལུགས”་ལ་བགད་མོ་ཡང་ཤོར་མྱོང་། ཡིན་ན་ཡང་ཐེངས་གཅིག་ལ་ཁོས་རྩེད་མོའི་ཚུལ་དུ་ ”ངས་ཁྱེད་ལ་བདག་གི་བརྒྱུད་རིམ་དང་། བདག་གི་མི་རིགས་རིང་ལུགས་ཇི་ལྟར་བྱུང་བ་བཤད་ཆོག་” ཟེར།
སྔ་གཞུག་བར་གསུམ་དུ་བཅར་འདྲི་ཐེངས་བརྒྱད་ལ་བྱས་པའི་ཁྲོད་ནས། ཡར་འར་ཁུན་གྱིས་བདག་ལ་ཁོའི་བརྒྱུད་རིམ་ཁ་གསལ་བོ་བཤད་སོང་། གཅིག་བྱས་ན་རང་ཉིད་ཕྱི་ཡུལ་དུ་ཡོད་པས་ཁོའི་སྐད་ཆ་ནི་དྭངས་གཙང་ལྷད་མེད་ཅིག་རེད། ཐེ་ཚོམ་དང་སྒྲོ་བཏགས་མེད་པར་ཤིན་ཅང་དང་འདྲེས་པའི་བརྗོད་གཞི་རྣམས་ཏེ། སྐད་གཉིས་སློབ་གསོ། བདུན་ལྔའི་དོན་རྐྱེན། ཆོས་ལུགས་ཀྱི་དད་འདུན་གྲུབ་སྟངས། རྒྱ་དང་ཡུ་གུར་བའི་བར་ཐག ཆུང་དུས་ཁ་ཆེའི་ཆང་འཐུང་བ་དང་། “ཤིན་ཅང་གི་རྐུན་མ”་ལ་མི་གཞན་གྱི་གོ་ནོར་ཐེབས་པ་ལ་སོགས་པའི་གནད་དོན་ལ་སོགས་པ། ཐ་ན་ཁོ་རང་ཉིད་ཀྱི་མི་རིགས་བརྩེ་དུང་ལ་སོགས་པ་བརྗོད་སོང་། ཁོས་གཟབ་ནན་ངང་དེང་གི་ཀྲུང་གོས་ད་སྔ་ལག་བསྟར་བྱེད་བཞིན་པའི་མི་རིགས་སྲིད་ཇུས་དཔྱད་གླེང་བྱས་སོང། དེ་དང་མཉམ་དུ་ཡུ་གུར་མི་རིགས་རང་སྟེང་གི་གནད་དོན་དང་ཁོ་རང་ཉིད་ཀྱི་བསམ་གཞིགས་ལ་སོགས་པ་བརྗོད་སོང་།
རྩོམ་ཡིག་འདི་ནི་མི་སྣ་དང་པོ་བདག་ནས་འབྲི་རྒྱུ་ཡིན་ཡིན་ལ། བྲིས་རྗེས་ཡར་འེར་ཁུན་ཁོ་རང་ཉིད་ནས་བཟོ་བཅོས་དང་ཞུ་དག་བྱས་ཟིན་ཡོད།རྒྱུ་མཚན་ནང་མི་རྣམས་ཤིན་ཅང་ནང་ཁུལ་ན་འཚོ་བའི་ཆེད་དུ་བྱ་བ་སྒྲུབ་བཞིན་ཡོད་པས་ཡིན། ཁོས་རེ་བ་ལྟར་རྩོམ་འདི་ནང་དུ་ཁོ་རང་ཉིད་ཀྱི་གནས་ཚུལ་ཁ་ཤས་ཤིག་སྤས་ཡོད། ཁོའི་མིང་གི་ཐད་ནས་ཁོ་རང་གི་རྒྱ་རིགས་གྲོགས་པོ་ཚོས་ཁོ་ལ་”ཨ་མོའི”་ཞེས་འབོད་པར་དགའ་ཡང་། ཁོས་རང་ཉིད་ལ་ཡར་འར་ཁུན་ཞེས་པའི་མིང་འདི་འདམས་པ་རེད། “ཡར་འར་ཁུན” ཞེས་པ་ཡུ་གུར་བའི་སྐད་དུ་”རང་དབང” ཞེས་པ་དང་། “རང་དབང”་ལས་གཞན་ཅི་ཡང་གལ་ཆེན་པོ་མེད་པ་དེ་ཁོས་ནན་ཏན་ངང་བཤད་སོང་།
བདག་ནི་སྲོལ་རྒྱུན་ཅན་གྱི་ཡུ་གུར་གྱི་ཁྱིམ་ཚང་ཞིག་ལ་སྐྱེས།
བདག་གི་ཁྱིམ་ཚང་ནི་ཤིན་ཅང་གི་ནུབ་ཏུ་ཡོད། ཕ་མ་གཉིས་ཀ་ཏང་ཡོན་ཡིན། བདག་གི་སྤོ་ལགས་ནི་མོའུ་ཀྲུའུ་ཞི་ལ་བློ་དཀར་གཞུང་དྲངས་ཅན་ཞིག་ཡིན། ཁོ་མ་སྐྱེས་སྔོན་ལ་ཁྱིམ་མི་ཚང་མ་མཉམ་དུ་འཛོམས་ནས་གུང་ཁྲན་ཏང་ལ་ཐུགས་རྗེ་ཆེ་ཞུ་དགོས་ལ་མོའི་ཀྲུའུ་ཞི་ལ་ཐུགས་རྗེ་ཆེ་ཞུ་དགོས་པ་རེད། སྤོ་ལགས་ནས་ང་ཚོ་ལ་སློབ་གསོ་གནང་བའི་སྐབས་སུ་ཁོའི་སྐད་ཆ་གཅིག་ཁོ་ན་ནི་ང་ཚོ་ཆུང་ཆུང་ཡིན་པའི་སྐབས་སུ་བཟའ་ཆས་མེད་པས་ངོ་དཀར་པོ་ཆགས་ཡོད་ལ་དེང་སང་ཁྱེད་ཚོ་ད་དུང་ཡང་འདོད་པ་མི་ཁེངས་སམ་ཞེས་པ་དེ་ཡིན།
སྤོ་ལགས་ནི་༡༩༣༠ ལོར་སྐྱེས་པའི་མི་རེད། ཆུང་ངུའི་དུས་སུ་གུང་ཁྲན་ཏང་འཛུགས་བསྐྲུན་ལ་ཞུགས་པ་དང་། ས་བདག་ལ་རྡུང་རྡེག ས་ཞིང་བཅོས་བསྒྱུར་སོགས་ལ་ཞུགས་པ་རེད། ཁོ་ཧ་ཅང་བསོད་ནམས་ཆེ་བ་འདུག སྤྱིར་ཧ་ཅང་དབུལ་བོའི་ཁྱིམ་ནས་སྐྱེས་ཀྱང་གུང་ཁྲན་ཏང་ལ་ཞུགས་ནས་ལས་བྱེད་ཆགས། ཁོ་ཨུ་རུ་མོ་ཆུའི་སློབ་གསོ་སྦྱོང་བར་བདམས། ཡི་གེ་ངོས་འཛིན་དང་སློབ་གྲྭར་འགྲིམས། ཕྱིར་ལོག་པ་དང་སློབ་གསོ་སྡེ་ཁག་ནས་དགེ་རྒན་གྱི་འགན་འཁུར། ལམ་སང་སྲིད་གཞུང་གི་དཔོན་པོ་ཆགས། ས་གནས་ཀྱི་གོ་གནས་ཇེ་མཐོར་སྤར། གུང་ཁྲན་ཏང་གིས་ཁོའི་མི་ཚེ་ཆ་ཚང་བར་འགྱུར་བ་བཏང་ཟིན།
བདག་གི་ཨ་ཕ་ལ་ཕུ་ནུ་མིང་སྲིང་བརྒྱད་ཡོད་ལ་ཚང་མ་ཏང་ཡོན་ཡིན། ཡིན་ཡང་ང་ཚོའི་མི་རབས་ལ་སླེབས་པའི་སྐབས་སུ། ང་ཚོས་ཁོ་ཚོས་བདམས་པའི་ལམ་ཁ་དེ་བདམས་མེད། ང་ཚོའི་ཁྱིམ་ཚང་ཆེན་པོ་འདིའི་ནང་ན་ཕུ་ནུ་མིང་སྲིང་བཅུ་གྲངས་ཡོད་མོད་ཏང་ཡོན་ནི་གཅིག་ཀྱང་མེད། ཕ་མས་སྔར་བཞིན་ང་ཚོས་རྒྱལ་ཁབ་ཀྱི་ལས་བྱེད་བྱ་རྒྱུར་རེ་བ་བཅངས་འདུག་ལ་ལྕགས་ཀྱི་ཕོར་བ་ཐོབ་པར་རེ་འདུག ཡིན་ཡང་ང་ཚོས་རེ་བ་དེ་ཚོ་ཅུང་ཙམ་སྟོང་ཟད་དུ་བཏང་བ་ཡིན། ང་ཚོའི་འཚར་ལོངས་ཀྱི་ཟིན་ཐོ་མི་འདྲ་བ་རེད། ང་ཚོས་གྲེ་ལྟོག་མྱངས་མེད་པས། ང་ཚོས་བསམ་བློའི་སྟེང་གི་དངོས་པོ་ཞིག་ལ་བརྩོན་པ་ནི་བྱེད་སྲིད་པ་ཞིག་རེད།
བདག་གི་ཨ་ཕ་ནི་སྲིད་གཞུང་གི་ལས་བྱེད་དང་ཨ་མ་ནི་སློབ་ཆུང་གི་དགེ་རྒན་ཡིན། ཁོ་ཚོ་ཚང་མ་`མི་རིགས་ཡིག་རྒྱུགས་`དང་དེའི་དོན་དུ་གྲངས་ཉུང་མི་རིགས་ཀྱིས་མི་རིགས་རང་གི་སྐད་ཡིག་ལ་སློབ་སྦྱོང་བྱས་ཏེ་མཐོ་རྒྱུགས་ལ་ལཛུལ་ཞུགས་བྱས་པ་རེད་ལ། རྒྱ་ཡིག་མཐོ་རྒྱུགས་འདྲ་མཚུངས་ཡིན། ཁོ་ཚོའི་རྒྱ་ཡིག་གི་ཆུ་ཚད་དེ་འདྲའི་ཡག་པོ་མེད། ང་ཚོའི་ཁྱིམ་དུ་ཡུ་གུར་བའི་སྐད་བཤད་གྱིན་ཡོད། ཡིན་ཡང་མི་རིགས་གནད་དོན་གྱི་སྐོར་ཅུང་ཙམ་ཡང་གླེང་ཤེས་གྱིན་མེད། ཁོ་ཚོའི་མི་ཚེའི་ནང་རིག་གནས་གསར་བརྗེ་བརྒྱུད་པ་དང་འཚོ་བའི་ནང་ན་ཆོས་ལུགས་ཀྱི་བག་ཆགས་ཅི་ཡང་མེད། ཆོས་དད་བྱེད་རྒྱུ་དེ་དུས་སྟོན་བྱེད་པའི་སྐབས་སུ་ད་གཟོད་ལྷ་ཁང་ལ་འགྲོ་བ་རེད་ལ་སྡེ་མི་ཡོངས་ཀྱང་དེ་ལྟར་ཡིན། སྤོ་ལགས་ཀྱི་ཤུགས་རྐྱེན་འོག་ཏུ། དུས་ཚོད་མང་པོ་ཞིག་གི་ནང་ལ། ང་ཚོའི་ཁྱིམ་ཚང་ནི་གུང་ཁྲན་རིང་ལུགས་ལ་དད་འདུན་ཆེ་བའི་ཁྱིམ་ཚང་ཞིག་ཆགས་པ་ཡིན།
རྐང་རྩེད་སྤོ་ལོའི་རྒན་བདག་ནི་རྒྱ་མི་ཁོ་ན་བྱེད་དགོས།
ང་ཚོ་ཆུང་དུས་སུ། “སྐད་གཉིས་སློབ་གསོ”་ད་དུང་ལག་བསྟར་བྱས་མེད། ཡུ་གུར་ཁྱིམ་ཚང་གི་བྱིས་པ་ཚོ་སློབ་གྲྭར་འགྲིམས་པ་ལ་བདམས་གསེས་གཉིས་ཡོད་པའི་དཀའ་ངལ་ནི། རྒྱ་ཡིག་སློབ་གྲྭར་འགྲིམས་དགོས་སམ་ཡང་ན་ཡུ་གུར་སློབ་གྲྭར་འགྲིམ་རྒྱུ་དེ་ཡིན།
ངེད་ཚང་ན་བྱིས་པ་གཉིས་ཡོད་པ་དང་། ཕུ་བོ་ནི་”མི་རིགས་ཡིག་རྒྱུགས་”ཡིན། ཆུང་དུས་ནས་བཟུང་ང་ཕུ་བོ་དང་མཉམ་ཏུ་འགྲོ་གིན་ཡོད་ལ། ཁོས་ཅི་ཞིག་བྱས་ན་ངས་ཀྱང་དེ་ལྟར་བྱེད་བཞིན་ཡོད། དེ་བས་བདག་སློབ་གྲྭར་འགྲིམས་པའི་སྐབས་སུ་རྒྱ་ཡིག་སློབ་གྲྭར་ཨུ་ཚུགས་ཀྱི་འགྲོར་བཅུག།དེ་ནས་བཟུང་བདག་`རྒྱ་ཡིག་ཡིག་རྒྱུགས་`མཁན་ཞིག་ཆགས་པ་རེད། དེའི་དོན་ནི་གྲངས་ཉུང་མི་རིགས་ཀྱིས་རྒྱ་ཡིག་གི་ལམ་ནས་མཐོ་རྒྱུགས་ལ་འཛུལ་ཞུགས་བྱེད་བཞིན་པ་དེ་རེད།
སློབ་གྲྭར་འགྲོ་བའི་ཉིན་དང་པོ་དེར་ཁྱིམ་བདག་གིས་བསྐྱལ་དགོས། དེའི་སྐབས་སུ་བདག་གིས་རྒྱ་སྐད་ཚིག་གཅིག་ཀྱང་མི་ཤེས། རྒྱ་རིགས་སློབ་གྲོགས་འགའ་ཞིག་གིས་བདག་ལ་བལྟས་ནས་བགད་མོ་ཤོར་བ་དེ་བདག་གིས་ད་དུང་དྲན་སོས་ཀྱིན་འདུག ཁོ་ཚོས་བདག་གིས་མི་ཤེས་པའི་སྐད་ཆ་ཞིག་བཤད་པར། བདག་རྒྱུགས་ཐེངས་གཅིག་གིས་སོང་ནས་ཁོ་ཚོ་ལ་རྡུང་བ་ཡིན། དོན་དངོས་ཅི་ཞིག་བྱུང་བ་བདག་གིས་གསལ་བོ་དྲན་གྱི་མི་འདུག ཡིན་ཡང་བདག་མཐོ་འབྲིང་མཐར་ཕྱིན་པའི་སྐབས་སུ་བདག་གི་ཨ་ཕས་དོན་དེ་ད་རུང་ཁོའི་ལས་གྲོགས་ཚོ་ལ་བཤད་ཀྱིན་འདུག་ལ། ཚང་མ་དོན་དེ་ལ་ཧབ་ཆ་ཤོར་བཞིན་འདུག ཨ་ཕ་ནི་ང་རྒྱལ་སྐྱེས་པ་དང་ཁོའི་བསམ་པར་ཕོ་ཁྱོ་ག་མ་འགྲིག་ན་ཡར་ལངས་དགོས་པ་དང་། “བུ་ཆུང་”ངེས་པར་དུ་ང་རྒྱལ་དགོས་བསམ་བཞིན་འདུག
སློབ་ཆུང་ཆ་ཚང་བར། བདག་གི་སློབ་སྦྱོང་གི་གྲུབ་འབྲས་ཧ་ཅང་གཟེངས་སུ་ཐོན་པ་ཡོད། འཛིན་གྲྭའི་ནང་དུ་ནམ་ཡིན་ཡང་ཨང་གསུམ་པའི་སྔོན་ན་ཡོད། གླེང་རིན་ཡོད་པ་ཞིག་ནི་༡༩༩༧ ལོ་ཡིན་ལ། དེ་དུས་སློབ་ཆུང་ལོ་རིམ་བཞི་བ་ཡིན། ལོ་དེ་ལ་ཅེན་ལིས་དོན་རྐྱེན་བྱུང་བ་རེད།(༡༩༩༧ ལོའི་ཟླ་བ་༢་པའི་ཚེས་༥ ནས་༨ བར་དུ་ཅེན་ལུས་ཧ་ས་ཁུ་མི་རིགས་རང་སྐྱོང་ཁུལ་གྱི་ཅེན་ལུས་གྲོང་ཁྱེར་ནང་། ཡུ་གུར་མི་སྐོར་ཞིག་གིས་རྙོག་གྲ་དང་ཟིང་བླངས་པ་རེད། ཐ་མ་དེར་དེ་ནི་བདུན་ལྔའི་སྔོན་གྱི་ཤིན་ཅང་ནང་གི་གཞི་རྒྱ་ཆེ་བའི་སྤྱི་ཚོགས་ཟིང་བླངས་པ་ཞིག་ཡིན) བདག་གིས་ད་ལྟ་ཡང་དོན་རྐྱེན་དེ་གཏན་ནས་བརྗེད་ཐབས་མི་འདུག དེ་ནས་བཟུང་ང་ཚོས་ངོ་ལོག་ལ་རྒོལ་བ་དང་མི་རིགས་མཐུན་སྒྲིལ་གྱི་སློབ་གསོ་སྦྱོང་བའི་འགོ་ཚུགས་པ་ཡིན། འགས་གཏོར་དང་འཇིགས་སུ་རུང་བའི་པར་རིས་རྣམས་ང་ཚོར་ལྟ་རུ་བཅུག། དེའི་སྐབས་སུ་ང་ཚོས་ཅི་ཞིག་དྲན་བཞིན་ཡོད་དམ། དགེ་རྒན་གྱིས་ཅི་ཞིག་བཤད་ན་ང་ཚོས་དེ་ནི་བདེན་པར་སྙམ། བདག་ནི་ཞེད་སྣང་སྐྱེས་པ་དང་མི་རིགས་མཐུན་སྒྲིལ་གཏོར་བཤིག་གཏོང་མཁན་དེ་ཚོ་ལ་ཁོང་ཁྲོ་སྐྱེས། ཁོ་ཚོ་ནི་ཐབས་སྡུག་པ་དང་ཅིའི་ཕྱིར་འདི་འདྲ་བྱེད་དགོས་པ་ཡིན་ནམ་སྙམ།
སློབ་གྲྭའི་ངོས་ནས་ཀྱང་ང་ཚོ་ཡུ་གུར་སློབ་ཕྲུག་ཚོ་དང་ཡང་གཅིག་བཤད་ན་གྲང་ཉུང་མི་རིགས་ཀྱིས་རྒྱ་ཡིག་ཡིག་རྒྱུག་གཏོང་མཁན་ཚོ་ལ་ལོགས་སུ་བཀར་ནས་མི་རིགས་མཐུན་སྒྲིལ་དང་ངོ་ལོག་ལ་རྒོལ་བའི་སློབ་གསོ་སྤྲད། རྒྱ་རིགས་སློབ་ཕྲུག་ཚོ་འདིར་ཡོད་པ་མ་རེད། དུས་དེ་ནས་བཟུང་། ང་ཚོས་ཧ་ལམ་ང་ཚོ་ནི་`གྲངས་ཉུང་མི་རིགས་ཡིན་པའི་འདུ་ཤེས་ཡོད་པས། གཞན་དང་མི་འདྲ་བའི་`འདུ་ཤེས་ཤིག་གི་ནང་ཚུད་དུ་བཅུག་སོང་། ང་ཚོའི་ཁྱིམ་ཚང་ནང་མི་རིགས་ལྟ་ཚུལ་ལ་སློབ་གསོ་སྤྲོད་གྱིན་མེད་ལ། མི་རིགས་ཀྱི་ལྟ་བ་འདི་ལྟ་བུ་ནི་སློབ་གྲྭས་སྐྱེད་བསྲིངས་བྱས་ནས་ཡོང་པ་རེད།
བདག་རྐང་རྩེད་སྤོ་ལོ་ལ་ཧ་ཅང་དགའ། ལམ་སང་རྐང་རྩེད་སྤོ་ལོའི་རུ་ཁག་ལ་འཛུལ་ཐུབ་པ་བྱུང་། ང་ཚོའི་སློབ་གྲྭ་ནི་རྒྱའི་སློབ་གྲྭ་ཡིན་པ་དང་། “མི་རིགས་རྒྱུགས་སྤྲོད་”ཀྱི་སློབ་མའི་ཚད་ཅུང་དམའ། ཡིན་ན་ཡང་རྐང་རྩེད་སྤོ་ལོའི་རུ་ཁག་ན་གཙོ་མི་༡༡ ཡོད་ལ། དེའི་ནང་གི་བརྒྱད་ཡུ་གུར་དང་གཉིས་ནི་ཧེ་ཧེ་ཡིན། གཅིག་རྒྱ་མི་ཡིན། ང་ཚོའི་མི་རིགས་འདི་ད་དུང་ཐོ་འར་ཅུར་མི་རིགས་ཀྱི་ཁྲག་ཚ་བོ་དང་གཤིས་ཀ་བཟུང་ཡོད་པས། རྐང་རྩེད་སྤོ་ལོ་རྩེ་བར་ཆ་རྐྱེན་གྲུབ་ཡོད། རྒྱུ་མཚན་སྤོ་ལོ་རྩེ་བར་མཆོངས་རྒྱུག་དང་གདོང་གཏུགས་བྱེད་དགོས་པ་དང་འདི་ནི་ང་ཚོའི་ལེགས་ཆ་ཡིན།
གནད་དོན་ནི་ང་ཚོས་སྤོ་ལོ་རྩེ་བ་བཟང་མིན་ལ་མ་ལྟོས་པར་རྒྱའི་སློབ་གྲོགས་གཅིག་པུ་དེ་ནི་རྒན་བདག་ཡིན། དགེ་རྒན་གྱིས་འདི་ལྟར་ཐག་བཅད་པ་རེད། སྤྱིར་ཡིན་ན་སློབ་ཕྲུག་ཁོས་སྤོ་ལོ་རྩེ་བ་ནི་སྤྱིར་བཏང་ཙམ་རེད། ང་ཚོ་ནར་སོན་པ་དང་ཤེས་པ་ནི། ས་ཁུལ་ནང་ཡུ་གུར་མི་རིགས་ཀྱི་མང་ཉུང་ལ་མ་ལྟོས་བར་ཐ་ན་དྲུང་ཡིག་ཀྱང་རྒྱ་མི་ཡིན། ཀྱེ། དོན་དག་འདི་ཚོ་གསལ་བོ་མཁྱེན་གསལ་རེད།
བདག་རྒྱའི་རིགས་གནས་ལ་ལྟ་སྟངས་སླེབས།
སློབ་ཆུང་མཐར་ཕྱིན་ལ་ཉེ་བའི་སྐབས་སུ། བདག་གི་ཁྱིམ་ལ་རྐྱེན་ངན་བྱུང་། བདག་ལོ་རིམ་ལྔ་པ་ཡིན་པའི་སྐབས་སུ། ཨ་ཕ་ལགས་གཞུང་གི་དཔོན་པོར་གྱུར་བ་དང་གོ་གནས་སྤར། སྤྱིར་ཕ་ལགས་ནི་སྨན་པ་ཡག་པོ་ཞིག་དང་ཕ་ཡག་པོ་ཞིག་ཡིན།
ལྷག་པར་དུ་ནང་མི་མཉམ་དུ་འདུག་པར་ཧ་ཅང་དགའ། གློ་བུར་དུ་གོ་གནས་འཕར་བའི་རྗེས་སུ། ཆང་དང་འདུ་འཛོམས་མང་སར་ཕྱིན་པས་རྟག་པར་ཆང་འཐུང་། ཨ་ཕས་ག་ལེར་ཨ་མ་དང་མཉམ་དུ་གླེང་མོལ་མང་པོ་མི་བྱེད་ལ། བྱ་བ་ལ་ཁ་གཡར་ནས་ཕྱི་ནས་སྡོད་པ་དང་ཁྱིམ་ལ་ལོག་མི་ཡོང་། བདག་དམའ་རིམ་གཉིས་པའི་ལོར། ༢༠༠༡ལོའི་ཟླ་བ་༩བའི་ཚེས་༡༧ཉིན་བདག་གི་ཕ་མ་གཉིས་བཟའ་ཐོར་བྱས། ཁྲིམས་ཁང་གི་ཐག་གཅོད་ལྟར། ཕུ་བོ་ཨ་མར་སྤྱར་བ་དང་། བདག་ཨ་ཕར་སྤྱར། དུས་དེ་ནས་བཟུང་ང་ཚོ་ཁྱིམ་ཚང་གཉིས་སུ་གྱེས་པ་རེད།
ངས་རང་ཉིད་ལ་མཐོང་ཆུང་བྱེད་འགོ་བརྩམས་པ་དང་། མ་ཟད་ཧ་ཅང་ཁེར་རྐྱང་དུ་ཆགས། ཉམས་ཆུང་ན་གཞོན་གྱི་བསམ་པ་ཡོད་ཚད་ཕྱི་ལ་མངོན་པར་འོང་། སློབ་སྦྱོང་སེམས་སུ་མི་འགྲོ། སློབ་འཁྲིད་སྐབས་སུ་གཉིད་ཁུག སློབ་ཁྲིད་ཚར་རྗེས་རྐང་རྩེད་སྤོ་ལོ་རྩེ་བར་མགོ་འཁོར། ཧ་ལམ་འཛམ་གླིང་ཧྲིལ་པོས་རང་ཉིད་གཡུག་ཚར་བ་དང་མཚུངས། བདག་གི་བསམ་པར་ཕ་མ་གཉིས་ཁ་འཐོར་བྱས་པས། གཞན་གྱིས་རང་ཉིད་མིག་ནང་དུ་འཇོག་གི་མེད་པའི་ཚོར་སྣང་བྱུང་། ཧ་ཅང་ངོ་གནོངས་པའི་ཚོར་བ་སྐྱེས་འགོ་བརྩམས།
བདག་དམའ་རིམ་གསུམ་པ་འཛུལ་བའི་ལོ་དེར། “སྐད་གཉིས་སློབ་གསོ་”ལག་བསྟར་བྱས།(དུས་སྐབས་དེ་ནས་བཟུང་། ཤིན་ཅང་གིས་གཞི་རྒྱ་ཆེན་པོའི་སྒོ་ནས་སློབ་གྲྭ་ཆུང་འབྲིང་བར་གསུམ་དུ་སྐད་གཉིས་སློབ་གསོ་སྤེལ་འགོ་བརྩམས། གཞི་རྩའི་ཚན་རིག་དང་འདྲེས་པའི་སློབ་ཚན་སྟེ་དཔེར་ན་ཨང་རྩིས་དང་རྫས་འགྱུར། སྐྱེས་དངོས་ལ་སོགས་པ་ནི་རྒྱའི་སྐད་ཡིག་ཡིན་ལ། ཕྱི་རྒྱལ་སྐད་ཡིག་ལས་གཞན་ཆབ་སྲིད་ལ་སོགས་པ་རྒྱ་ཡིག་ཡིན། སློབ་ཚན་གཞན་མི་རིགས་སྐད་ཡིག་དང་ལུས་སྦྱོང་། སྒྱུ་རྩལ་སོགས་མི་རིགས་སྐད་ཡིག་གི་ལམ་ནས་སྦྱོང་དགོས། སློབ་ཆུང་ལོ་རིམ་དང་པོ་ནས་བཟུང་རྒྱ་ཡིག་དང་མི་རིགས་སྐད་ཡིག་གཉིས་འགོ་ཚུགས་ཡོད། བདུན་ཕྲག་གཅིག་ལ་རྒྱ་ཡིག་གི་སློབ་ཐུན་བདུན་དང་མི་རིགས་སྐད་ཡིག་སློབ་ཐུན་ལྔ་ཡོད།རྩོམ་སྒྲིག་པའི་མཆན) ཡུ་གུར་དང་རྒྱའི་སློབ་གྲྭ་མཉམ་འབྲེལ་ཆེན་པོ་བྱས། སྔོན་ཡུ་གུར་སློབ་གྲྭ་ཡིན་པའི་སློབ་གྲོགས་ཚོ་རྒྱ་ཡིག་འཛིན་གྲྭ་དང་མཉམ་བསྲེས་བྱེད་དགོས། ཡུ་གུར་སློབ་གྲོགས་དེ་ཚོ་ཡོངས་གྲགས་ཀྱི་”སྐད་གཉིས་སློབ་གསོ་”ཡི་གྲས་ཆགས་ཚར་བ་རེད།
སྐད་གཉིས་སློབ་གསོ་མཉམ་བསྲེས་བྱས་རྗེས། འཛིན་གྲྭ་སྙོམས་སྒྲིག་བྱ་དགོས། བདག་གི་ཨ་ཕས་ལམ་སང་ཡར་མར་འབྲེལ་བ་བྱས་པ་དང་། ཁོང་གིས་བདག་འཛིན་གྲྭ་རྩེ་མོ་ཞིག་ལ་ཚུད་དུ་བཅུག ཁོང་གི་རེ་བ་ལ་བདག་གིས་འབད་པ་ཆེན་པོས་ངང་མཐོ་སློབ་རྩེ་གྲས་ཤིག་ལ་ཡིག་རྒྱུགས་ཚུད་པའི་རེ་བ་བྱས་འདུག འོན་ཏེ་དེའི་སྐབས་སུ་བདག་གི་ཤེས་ཚད་ཧ་ཅང་ཞན། འཛིན་གྲྭ་རྩེ་མོ་དེ་འགོ་བརྩམས་པ་དང་བདག་གི་རྒྱའི་རིག་གཞུང་ལ་ལྟ་སྟངས་ཀྱང་བྱུང་འགོ་བརྩམས། བདག་གིས་བསམ་པ་ལ་རྒྱུགས་འབྲས་ཀྱི་ཨང་ཀི་ནི་ཡོད་ཚད་ཡིན་པས་དཔེ་ཆ་གླེན་པ་ཞིག་གསོ་སྐྱོང་བྱེད་བཞིན་འདུག་སྙམ་པ་བྱུང་། དེ་དང་མཉམ་དུ་ཡི་གུར་མི་རིགས་ཀྱི་སྤྲོ་སྣང་གི་རིག་གནས་དང་བསྡུར་ན། རྒྱའི་རིག་གནས་`མིའི་བརྩེ་དུང་`ཅུང་ཙམ་འདང་མེད་པ་ཚོར།
ཨང་གིས་ཡོད་ཚད་ཐག་གཅད་པས། འཛིན་ཁང་ནང་དུ་ཡིག་རྒྱུགས་ཨང་གི་མཐོ་དམའ་ལྟར་འདུག་ས་བགོ་དགོས། བདག་ནམ་ཡང་ཆེས་མཐའ་མ་དེར་བསྡད་ཡོད། ཚང་མས་ཡིག་རྒྱུགས་དང་ཡིག་རྒྱུགས་འབྲི་བཞིན་འདུག་ལ། བདག་གི་སློབ་གྲོགས་ཤིག་བཙལ་བ་དང་ཁོ་ལས་བཤུ་འབྲི་བྱས་པ་ཡིན། དམའ་འབྲིང་གི་རྒྱུགས་འབྲས་ཀྱང་སྔར་བཞིན་སྐྱོ་མོད། སྤྱིར་བཏང་གི་སློབ་གྲྭ་ཞིག་ལ་ཚུད་ཐུབ་པ་བྱུང་། ཡིན་ཡང་། བདག་གི་ཨ་ཕ་གང་སར་རྒྱུགས་པས་ས་ཁུལ་གྱི་མཐོ་སློབ་གཙོ་གྲས་ཤིག་ལ་ཚུད། ང་ཚོས་མཐོ་སློབ་ནི་གཙོ་གྲས་ཤིག་ཡིན་པས། ཤིན་ཅང་ཡོངས་སུ་སྐད་གྲགས་ཆེ། ལོ་རེ་ལ་ཀྲུང་གོའི་མིང་གྲགས་ཡོད་པའི་སློབ་ཆེན་ལ་ཚུད་པ་མི་ཉུང་བ་ཡོད།
ང་ཚོའི་ལོ་རིམ་ལ་རྒྱའི་འཛིན་གྲྭ་བཞི་དང་སྐད་གཉིས་འཛིན་གྲྭ་བཞི་ཡོད། ཚོགས་ཁང་རེ་ན་ཕྱེད་ཀ་རེ་བྱས་ནས་བསྡད་ཡོད། སྐད་གཉིས་འཛིན་གྲྭའི་ཕལ་ཆེ་བ་ཡུ་གུར་བའི་སློབ་གྲོགས་ཡིན། བདག་ནི་ཐོག་མར་རྒྱ་ཡིག་གཙང་མའི་ཁོར་ཡུག་ནང་ཡོང་བ་དང་། ཐེངས་དང་པོར་མི་རིགས་སློབ་གྲོགས་མང་པོ་དང་འབྲེལ་བའི་གོ་སྐབས་བྱུང་། དམའ་འབྲིང་གི་སྐབས་སུ། བདག་ལ་ཆེས་བཟང་བའི་སྤུན་གྲོགས་གཉིས་ཡོད་པ་ལས་གཅིག་ནི་ཡུ་གུར་བ་དང་གཞན་དེ་ནི་ཧེ་ཧེ་ཡིན། ཡིན་ཡང་ང་ཚོས་མཉམ་དུ་རྒྱ་སྐད་བཤད་ཀྱིན་ཡོད། མི་རིགས་ཡིག་རྒྱུགས་ཀྱི་སློབ་གྲོགས་ལ་ཤས་ཀྱིས་ཁྱིམ་ན་ཡི་གུར་བའི་སྐད་བཤད་གྱིན་མེད་པས་རང་གི་ཕ་སྐད་ཏོག་ཙམ་ཡང་བཤད་ཤེས་ཀྱི་མེད།
མཐོ་སློབ་ཀྱི་སྐབས་སུ་བདག་གི་གྲོགས་པོ་ཡག་ཤོས་གསུམ་ནི་ཡི་གུར་མི་ཡིན། གཅིག་ནི་ཐ་མར་པེ་ཅིང་མཁའ་ལམ་འགྲུལ་འགྲུད་སློབ་ཆེན་དུ་སློབ་གཉེར་བྱེད་པར་ཕྱིན། ཁོ་རང་ཧ་ཅང་འཁེང་སེམས་སྐྱེས་ས་ཞིག་ཡོད་པ་དེ་ནི། ཆ་རྐྱེན་ཚང་མ་འདྲ་མཚུངས་ངང་ཚང་ཡོད་ཀྱང་། རྒྱ་རིགས་སློབ་ཕྲུག་ཅིག་ཡོད་པའི་གནས་སྟངས་འོག་ཁོ་ལ་སྣང་ཆུང་དང་།མཁའ་ལམ་ཁ་ལོ་ཆེད་ལས་པ་ལ་བདམས་གསེས་བྱས་མེད་པ་དེ་རེད།
མཐོ་རིམ་གཉིས་པའི་སློབ་སྐབས་རེའི་ཟླ་བ་རེར་ཟླ་རྒྱུགས་ཡོད་པ་དང་། གྲུབ་འབྲས་ཡག་ཤོས་དེ་ནི་སྐད་གཉིས་སྡེ་ཁག་གི་ཡུ་གུར་བའི་སློབ་གྲོགས་ཤིག་ཡིན་པ་དང་། ཁོ་ལ་ཨང་གི་༡༠༠ཐོབ་ཡོད་པ་རེད། སྐད་གཉིས་འཛིན་གྲྭ་དེའི་རྫས་འགྱུར་དགེ་རྒན་རྒྱ་མི་ཡིན་ལ། ང་ཚོའི་འཛིན་གྲྭར་འཁྲིད་ཀྱི་ཡོད། ཁོས་འཛིན་གྲྭ་འཁྲིད་པའི་སྐབས་སུ་`མི་རིགས་སློབ་མས་ཀྱང་ཨང་གི་༡༠༠ཐོབ་ན། ཁྱེད་རང་ཚོ་ཅི་ཞིག་བྱུང་བ་ཡིན་ནམ་`ཟེར།
སྐད་ཆ་དེ་བཤད་ཚར་བའི་མཇུག་འབྲས་སུ། བདག་གི་འཁྲིས་སུ་བསྡད་ཡོད་པའི་རྒྱའི་སློབ་གྲོགས་ཚོ་ཧབ་ཆ་རྒྱབ་པ་དང་། ད་དུང་དགོད་བཞིན་དུ་`འོ། ཁྱེད་རང་ཚོས་ཨང་གི་༡༠༠ལེན་ཐུབ་ན། ང་ཚོས་ངེས་བར་དུ་ཤུགས་རྒྱག་དགོས་པ་རེད་`ཟེར། དེའི་སྐབས་སུ་བདག་གི་བསམ་པ་ལ། ཁྱེད་ཚོས་མིའི་བློ་རིག་ལ་མཐོང་ཆུང་བྱེད་ཀྱིན་འདུག་བསམ་སོང་། བདག་གིས་དེའི་སྐབས་སུ་བདག་ལ་རྩེད་མོ་རྩེ་བའི་མི་དེ་ཚོར་ཚིག་རྩུབ་པོ་ཚིག་བཙོག་བཤད་ནས་ཁ་སྐྱེངས་པར་བཟོས་པ་ཡིན། ཡིན་ཡང་། སྤྱིར་ཁོ་ཚོ་འཛིན་གྲྭའི་ནང་གི་བདག་ལ་ལྷག་ཡོད་པའི་གྲོགས་པོ་ཁ་ཤས་ཡིན།
འཛིན་གྲྭ་གྲོལ་མ་ཐག་བདག་དགེ་རྒན་གྱི་ལས་ཁུངས་སུ་རྩོད་པ་བྱེད་དུ་ཕྱིན་པ་ཡིན་ལ། བདག་གིས་”དགེ་རྒན། ཁྱེད་ཀྱིས་ད་སྔ་བཤད་པའི་སྐད་ཆ་དེ་ནི་ངོ་མ་འགན་མེད་པ་ཞིག་རེད། ཁྱེད་ཀྱི་ཤེས་གསལ་ལྟར་ཁྱེད་ཀྱིས་སྐད་ཆ་བཤད་ཚར་རྗེས་སློབ་གྲོགས་ཚོས་ང་ལ་ཧབ་ཆ་ག་འདྲ་ཅིག་རྒྱབ་སོང་། ཧ་ལམ་ང་ཚོ་མི་རིགས་ནི་སྔར་ནས་བླུན་པོ་ཡིན་པ་ལྟ་བུར་ཧབ་ཆ་རྒྱབ་སོང་།” ཟེར་བར། དགེ་རྒན་གྱིས་ལམ་སང་”མེད་མེད། ང་ལ་དེ་འདྲའི་དོན་མེད། ཁྱེད་གོ་ནོར་ཐེབས་པ་རེད”་ཟེར།
རྫས་འགྱུར་དགེ་རྒན་གྱི་འཛིན་གྲྭ་རྗེས་མ་འཁྲིད་པའི་སྐབས་སུ་སློབ་གྲོགས་ཚོ་ལ་གསལ་བཤད་བྱས་པ་ནི། “མི་རིགས་སློབ་མས་རང་གི་མ་སྐད་མ་ཡིན་པའི་སྐད་ཡིག་འཛིན་གྲྭ་ཉན་བཞིན་ཡོད་པ་རེད་མོད། ད་དུང་ནོར་འཁྲུལ་མི་འབྱུང་བ་རེད། བདག་གིས་ཁྱེད་ཚོར་སྐུལ་མ་བྱེད་ཆེད་དུ་ཡིན་པས། བདག་གི་སྐད་ཆར་གོ་ནོར་མ་ཐེབས་རོགས་”ཟེར་བར། དེའི་སྐབས་སུ་བདག་ལ་ཧབ་ཆ་རྒྱབ་པའི་སློབ་གྲོགས་ཚོས་”ཨེ་ཡིན་ནམ། ཡར་འེར་ཁུན། ང་ཚོས་ཁྱེད་ལ་ཀུ་རེ་རྩེས་པ་ཡིན། ཁྱེད་རང་འདི་འདྲའི་ནན་ཏན་ཅན་ཞིག་”ཟེར་སོང་། ད་ལྟ་བསམ་བློ་བཏང་ན། བདག་གིས་འདི་ལ་ཨ་ལན་ཅི་ཞིག་སྤྲད་པ་མི་དྲན་མོད། ཧ་ལམ་དེ་ནས་བཟུང་། བདག་ལ་རང་གི་མི་རིགས་ཀྱི་འདུ་ཤེས་ལ་བདག་པོ་རྒྱག་དགོས་བའི་ཚོར་བ་བྱུང་།
མཐོ་གསུམ་གྱི་སྐབས་སུ། རྒྱ་ཡིག་དགེ་རྒན་ནི་རྒྱ་ཡིན། ཐེངས་གཅིག་ལ་ཁོ་འཛིན་གྲྭར་འོང་ནས་བཤད་པའི་སྐད་ཆ་དེ་བདག་གིས་ནམ་ཡང་བརྗེད་ཐབས་མི་འདུག།ཁོས་བྱིས་པ་ཚོ། བདག་གིས་ཡང་བསྐྱར་ཁྱེད་ཚོའི་རྒྱ་ཡིག་རྒྱུགས་འབྲས་ལས་དབྱིན་ཡིག་གི་རྒྱུགས་འབྲས་མཐོ་བ་མཐོང་བྱུང་། དེ་ནི་ཕལ་ཆེར་ཁྱེད་ཚོའི་འཛིན་གྲྭའི་དགེ་རྒན་ནི་དབྱིན་ཇིའི་དགེ་རྒན་ཡིན་པས་ཡིན་སྲིད། འོན་ཏེ་ངས་ཁྱེད་རང་ཚོ་ལ་སེམས་གཏམ་ཞིག་བཤད་འདོད། མ་འོངས་པར་ཁྱེད་ཚོ་གང་དུ་སོང་ཡང་། གཞན་གྱི་སྐད་ཡིག་དེ་འདྲའི་ཡག་པོ་ཤེས་ཡང་། རང་གི་མ་སྐད་མ་ཤེས་ཚེ་མིས་ཁྱེད་རང་མིག་ནང་དུ་འཇོག་གི་མ་རེད་ཟེར།
སྐད་ཆ་འདིས་བདག་ལ་རྡུང་རྡེག་ཚད་མེད་བྱས། བདག་གིས་རང་གི་མ་སྐད་རྩ་བ་ཉིད་ནས་ཤེས་ཀྱི་མེད། མཐོ་གསུམ་བར་དུ། བདག་གི་ཡུ་གུ་བའི་སྐད་ཉན་ཤེས་པ་ལས། འབྲི་ཀློག་ནི་གཅིག་ཀྱང་མི་ཤེས་པས་ཡིག་རྨོངས་ཤིག་དང་ཁྱད་པར་མེད། དགེ་རྒན་དེས་ཚང་མས་རྒྱ་ཡིག་ལེགས་པར་སློབ་དགོས་པའི་སྐུལ་མ་བྱེད་བཞིན་ཡོད་པ་དང་། ཁོས་འཛིན་གྲྭའི་ནང་ན། ད་དུང་བདག་ལྟ་བུའི་མི་རིགས་སློབ་ཕྲུག་ཅིག་ཡོད་པ་ཚོར་ཀྱི་མི་འདུག ཁོའི་སྐད་ཆ་དེ་ཚོ་ཕྱིས་སུ་བདག་གིས་རང་གི་མ་སྐད་རང་སྐྱོང་བྱེད་པའི་སྐུལ་ཤུགས་ཆེ་ཤོས་ཤིག་ཏུ་ཆགས་སོང་།
བདག་གི་མཐོ་སློབ་འདི་ལྟར་རྫོགས་སོང་། མཐོ་རྒྱུགས་ཀྱི་གྲུབ་འབྲས་ཀྱང་དེ་ཙམ་ཞིག་རེད། ཡིན་ན་ཡང་། བདག་ཀྲུང་གོའི་སློབ་ཆེན་ཞིག་ལ་ཚུད། བདག་ལྷོ་ཕྱོགས་ཀྱི་སློབ་ཆེན་ཞིག་ནས་ངེས་ལེན་བྱས། སློབ་ཆེན་དེས་རྒྱལ་ཡོངས་ཀྱི་ག་ས་གང་ནས་སློབ་མ་བསྡུ་བཞིན་འདུག ཤིན་ཅང་གི་ས་ཁུལ་མང་པོའི་སློབ་མ་ཚོ་ལས་གྲུབ་འབྲས་གཟེངས་ཐོན་མེད་པ་དང་། ཡང་ན་ཁྱིམ་ལ་སྒོར་མོ་ཡོད་མཁན་ཚོས་བྱིས་པ་རྣམས་བདམས་ཏེ་གཏོང་བཞིན་ཡོད་པ་རེད།
མ་ཡིག་གི་དྲ་ཐག https://cn.nytimes.com/china/20140703/cc03mystory/?mcubz=0
མུ་འགོད།


text:
དགེ་རྒན་རྡོ་རེད་ལགས་ནི་གནམ་ཞབས་ཀྱི་རྨ་ཁུགས་དང་བོ་སྟེ།བོད་ཀྱི་རྒྱལ་བོ་འདུས་སྲོང་མང་རྗེ་དང་།བོད་ཀྱི་དཔའ་བོའི་མི་སྣ་གྲགས་ཅན་གླིང་གེ་སར་སྐྱེས་བུ་སོགས་མྱེས་པོ་གྲགས་ཅན་མང་པོ་ཞིག་གི་ཞབས་ཀྱིས་བཅགས་པའི་གནས་མཆོག་སྐོང་གསེར་ཁ་མདོ་རུ་ཆགས་པའི་ཁྲོ་ཁོ་དབལ་པན་ཚང་གི་ཕ་རྔ་བ་སྐལ་སྦྱིན་དང་མ་རྩེ་ཟ་ཡང་དག་སྐྱིད་གཉིས་ཀྱི་གཡང་ཁྱིམ་དྲོན་མོ་རུ་སྐྱེས།ཁོ་རིམ་པ་བཞིན་རྨ་ཆུ་རྫོང་བོད་རིགས་སློབ་འབྲིང་དང་ཀན་ལྷོ་བོད་རིགས་རང་སྐྱོང་ཁུལ་མི་རིགས་ཆེད་གཉེར་སློབ་གྲྭ།མཚོ་སྔོན་སློབ་གསོ་སློབ་གླིང་སོགས་འགྲིམས་ནས་ཕྱིར་རྨ་ཆུ་རྫོང་བོད་རིགས་སློབ་འབྲིང་དུ་ཕེབས་ཏེ་དགེ་རྒན་གྱི་ལས་ལ་ཞུགས། ཁོས་ལོ་ངོ་དུ་མའི་དགེ་རྒན་གྱི་ལས་གནས་ཁྲོད་ནས་སྤྱོད་ཡོན་གཉིས་ལྡན་གྱི་བོད་རིགས་བྱིས་པ་མང་བོ་གསོ་སྐྱོང་བྱས་པའི་རླབས་ཆེན་བྱ་གཞག་ལ་ཁུལ་དང་རྫོང༌།སློབ་གྲྭ་བཅས་ནས་ཕུལ་བྱུང་དགེ་རྒན་དང་ཕུལ་བྱུང་འཛིན་བདགད་དུང་ཁྲིད་ཐབས་སྔོན་ཐོན་ཅན་གྱི་དགེ་རྒན་སོགས་ཀྱི་གཟེངས་སྟོད་ཀྱི་མཚན་སྙན་མང་བོ་ཐོབ་མྱོང༌།ལྷག་པར་དུ་ཁོའི་ཨ་མ་་ཡང་དག་སྐྱིད་ནི་ཡུལ་དེར་མིང་གྲགས་ཆེ་བའི་དམངས་ཁྲོད་གླུ་མ་ཞིག་ཡིན་པའི་ཤུགས་རྐྱེན་ལས་ཁོ་ཆུང་ངུའི་དུས་ནས་དམངས་གླུ་དང་རྩེད་རིགས་ལ་ཧ་ཅང་དགའ་བའི་བག་ཆགས་ཤིག་གིས་གླུ་གར་གྱི་ཁ་ཕྱོགས་ཤིག་སྟོང་འདང་གི་རི་མོ་དུ་མ་ཞིག་བྲིས་ཟེར།ཁོ་རྫོང་བོད་རིགས་སློབ་འབྲིང་གི་ལོ་རིམ་གཉིས་པའི་སྐབས་སུ་ཕུ་བོ་བཀྲ་ཤིས་ཀྱིས་རོགས་སྐྱོར་འོག་ནས་ལོ་ངོ་དུ་མའི་སྨི་ལམ་ལྟ་བུའི་རེ་འདུན་སྟེ།ཡུན་རིང་སེམས་ལ་ཉལ་བའི་སྒྲ་སྙན་རྡུང་ལེན་སྦྱང་བའི་སྐལ་བ་ལྡན།དེ་ནས་བཟུང་ཁོས་སློབ་ཞོར་དང་ལས་ཞོར་ལ་བོད་ཀྱི་སྒྲ་སྙན་རྡུང་ལེན་ལ་ཧུར་ཐག་གིས་སྦྱང་བ་བྱས་ནས ༡༩༨༦ ལོ་ནས་བཟུང་རྒྱལ་ཁབ་རིམ་པ་དང་ཞིང་ཆེན་རིམ་པ།ཁུལ་རིམ་པ།ས་གནས་རིམ་པའི་འཁྲབ་སྟོན་མང་བོར་ཞུགས་ལ་ཀན་ལྷོ་རྒྱང་བསྒྲགས་ཁང་དང་མཚོ་སྔོན་རྒྱང་བསྒྲགས་ཁང༌། མཚོ་སྔོན་བརྙན་འཕྲིན་ཁང༌སོགས་ཀྱི་གར་སྟེགས་དང་།གཞན་སྒྲ་ཐག་དང་འོད་སྡེར་དུ་མ་བརྒྱུད། 《ཕྱིང་གླུ་བཀྲ་ཤིས་དགུ་འཁྱིལ་དང》《སློབ་བུ་དགྱེས་པའི་དགའ་སྟོན》《གེ་དྲུག》སོགས་མི་རིགས་ཀྱི་ལོ་རྒྱུས་དང་སྒྱུ་རྩལ་དུང་ཞེན་སོགས་ཀྱི་གསོན་ཉམས་དང་རིན་ཐང་གིས་ཕྱུག་པའི་རྡུང་ལེན་གྲངས་མང་ཞིགརྒྱ་ཆེའི་བོད་རིགས་སྤུན་ཟླ་རྣམས་ཀྱི་སྙན་ལམ་དུ་ཕུལ་མྱོང་བར་མ་ཟད། ཁོ་ལ་ཐེངས་དང་པོའི་མདོ་ཁམས་ཡུལ་གྱི་དམངས་གླུ་དང་རྡུང་ལེན་འགྲན་སྡུར་སྐབས་རྡུང་ལེན་གྱི་ཨང་གཉིས་པ་དང་དམངས་གླུའི་ཨང་གསུམ་པའི་གཟེངས་སྟོད་མཚན་སྙན་ཐོབ་ལ།ཀན་ལྷོ་ཁུལ་གྱི་ན་གཞོན་གླུ་བའི་འགྲན་སྡུར་ཁྲོད་སྔ་གཞུག་ཏུ་ཨང་གསུམ་པ་ནས་དང་པོའི་གཟེངས་སྟོད་མཚན་སྙན་ཐོབ་མྱོང༌། ད་དུང་ཁོའི་བརྩམས་པའི་སློབ་བུ་དགྱེས་པའི་དགའ་སྟོན་(བོད་ཡིག་དབྱིངས་གསལ་གཉིས་ལ་སྦྱར་བའི་དབྱངས)གྱི་དབྱངས་ལ་ཐེངས་ལྔ་བའི་ཤར་བྱང་དང་ཀྲུང་ཧྭ་བྱང་རྒྱུད།ནུབ་བྱང་ས་ཁུལ་གྱི་ལྗོངས་དང་ཞིང་ཆེན་རིམ་པའི་ན་ཆུང་བྱིས་པའི་རིག་རྩལ་འཁྲབ་སྟོན་ཁྲོད་གསར་རྩོམ་གྱི་གཟེངས་སྟོད་མཚན་སྙན་ཨང་གཉིས་པ་ཐོབ།འདི་དག་ནི་རྡུང་ལེན་པ་རྡོ་རེད་ཀྱིས་བརྒྱུད་མྱོང་བའི་ལམ་ཕྲན་གྱི་ཟུར་ངོས་ཙམ་རེད།དོན་དངོས་ཐོག་ནས་ཀྱང་ཁོང་ནི་བོད་ཀྱི་གླུ་བ་གླུ་མ་ཚོའི་ཁྲོད་ནས་གླུ་ཚིག་གི་སྲོག་དང་དབྱངས་ཀྱི་ལུས།རོལ་མོའི་རྒྱན།གར་གྱི་སྟངས་སྟབས་སོགས་ཉམས་འགྱུར་གྱི་ཐད་ནས་རང་སྐྱ་ཕེར་བའི་ཚབ་མཚོན་མི་སྣ་གཅིག་པུར་ངོས་བཟུང་ན་མི་ཆོག་རྒྱུ་མི་འདུག་པར་མ་ཟད།ཁོས་རིག་རྩལ་གྱི་གོམ་འགྲོས་ཁྲོད་ནས་བོད་རིགས་ན་གཞོན་རྡུང་ལེན་པ་མང་བོ་ཞིག་གསོ་སྐྱོང་བྱས་མྱོང་ལ་གཟེངས་སྟོད་ཀྱི་མཚན་སྙན་ཡང་མང་བོ་ཞིག་བླངས་མྱོང༌། དཔེར་ན། ད་ལྟ་བོད་ཁམས་ན་སྙན་གྲགས་རྒྱས་པའི་གླུ་བ་ཤེར་བསྟན་དང་། དགའ་ལྡན། བློ་བཟང༌། མགོན་པོ་དོན་གྲུབ(ད་ལྟ་ཕྱི་རྒྱལ་ན་ཡོད) རྡོ་བསྟན་པ་དར་རྒྱས། གླུ་མ་སངས་རྒྱས་འཚོ་དང་ཆོས་འཛོམས་སོགས་མང་ཁ་ཕྱོགས་ལ་བརྟེན་ཏེ་འཚར་ལོངས་བྱུང་བ་ནི་དུས་རབས་གསར་བའི་བོད་རིགས་གླུ་གར་གྱི་གར་སྟེགས་ལ་སྙན་འཇེབས་དྲི་ཟའི་གླིང་བུ་གསར་བའི་ཆུན་པོ་ཞིག་གསར་དུ་བསྣན་པ་ཡིན་པས་བཀའ་དྲིན་ཤིན་ཏུ་ཆེ་བ་དང་།ད་ལྟ་ཁོས་མདོ་ལྷོ་ཁུལ་རྨ་ཆུ་རྫོང་དུ་བྱ་བ་སྒྲུབ་མུས་དང་མགོ་ལོག་གཅིག་སྒྲིལ་(གཉན་པོ་གཡུ་རྩེ)རྫོང་སྨིན་ཐང་རྡོ་རྗེ་བརྟན་ལག་རྩལ་སློབ་གྲྭ་རུ་ཉམས་མྱོང་དང་མཛུབ་སྟོན་གྱི་བཀའ་དྲིན་སྐྱོང་བཞིན་ཡོད། །
འཕྲིན་སྟེགས། weikangba


text:
མི་དམངས་ཀྱི་བདེ་ཐང་སྔོན་ལ་འཕེལ་རྒྱས་གཏོང་བའི་འཐབ་ཇུས་ཀྱི་གནས་བབ་ཐོག་བཞག་ནས་བདེ་ཐང་གི་བོད་ལྗོངས་འཛུགས་སྐྱོང་མགྱོགས་པོ་བྱེད་པ་དང་མི་དམངས་ཀྱི་བདེ་ཐང་ཆུ་ཚད་མཐོ་རུ་གཏོང་དགོས་པའི་ནན་བཤད་གནང་བ།
བློ་བཟང་རྒྱལ་མཚན་གྱིས་གཙོ་སྐྱོང་གནང་བ་དང་། ཆེ་དགྲ་ལྷས་གསུང་བཤད་གནང་བ། ཏིང་ཡེ་ཤན་ཕེབས་པ།
ཟླ་4ཚེས་19དང་20ཉིན། ལྗོངས་ཡོངས་ཀྱི་འཕྲོད་བསྟེན་དང་བདེ་ཐང་གི་ཚོགས་ཆེན་ལྷ་སར་འཚོགས་ཤིང་། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཕེབས་པ་དང་འབྲེལ་གསུང་བཤད་ཀྱང་གནང་བ།
ཟླ་4ཚེས་19དང་20ཉིན། ལྗོངས་ཡོངས་ཀྱི་འཕྲོད་བསྟེན་དང་བདེ་ཐང་གི་ཚོགས་ཆེན་ལྷ་སར་འཚོགས་ཤིང་། འདི་ནི་ཚོགས་ཆེན་གྱི་ཚོགས་ར་ཡིན་པ།
ཚེས་19དང་20ཉིན། ལྗོངས་ཡོངས་ཀྱི་འཕྲོད་བསྟེན་དང་བདེ་ཐང་གི་ཚོགས་ཆེན་ལྷ་སར་འཚོགས་པ་དང་། རང་སྐྱོང་ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེ་ཚོགས་འདུར་ཕེབས་པ་དང་འབྲེལ་གསུང་བཤད་ཀྱང་གནང་ཞིང་། ཁོང་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་དང་། ལྷག་པར་དུ་མཐའ་སྐྱོང་བོད་བརྟན་གྱི་འཐབ་ཇུས་ཀྱི་དགོངས་པ་གལ་ཆེན་སློབ་སྦྱོང་དང་ལག་བསྟར་གཏིང་ཟབ་བྱེད་པ་དང་། རྒྱལ་ཡོངས་ཀྱི་འཕྲོད་བསྟེན་དང་བདེ་ཐང་གི་ཚོགས་ཆེན་གྱི་དགོངས་དོན་དང་ལྷག་པར་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་གྱི་དགོངས་དོན་ལག་བསྟར་བྱེད་པ། མི་དམངས་ལྟེ་བར་བྱེད་པའི་འཕེལ་རྒྱས་ཀྱི་དགོངས་པ་མཐའ་འཁྱོངས་བྱེད་པ་བཅས་ཀྱི་ཁར། མི་དམངས་ཀྱི་བདེ་ཐང་དེ་སྔོན་ལ་འཕེལ་རྒྱས་གཏོང་བའི་འཐབ་ཇུས་ཀྱི་གནས་བབ་ཐོག་བཞག་སྟེ་བདེ་ཐང་གི་བོད་ལྗོངས་འཛུགས་སྐྱོང་བྱེད་པའི་གོམ་སྟབས་མགྱོགས་སུ་གཏོང་བ་དང་ལྗོངས་ཡོངས་ཀྱི་མི་དམངས་ཀྱི་བདེ་ཐང་ཆུ་ཚད་རྒྱུན་ཆད་མེད་པར་མཐོ་རུ་བཏང་ནས། བོད་ཀྱི་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་བ་དང་ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པ་བྱ་ཆེད་ལེགས་སྐྱེས་སྔར་བས་ཆེ་བ་འབུལ་པ་དང་ཕུལ་བྱུང་གི་གྲུབ་འབྲས་ཐོག་ནས་ཏང་གི་ཚོགས་ཆེན་བཅུ་དགུ་པ་རྒྱལ་ཁའི་ངང་འཚོག་རྒྱུར་བསུ་བ་ཞུ་དགོས་ཞེས་ནན་བཤད་གནང་བ་རེད།
ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་མི་དམངས་འཐུས་ཚོགས་རྒྱུན་ལས་ཨུ་ཡོན་ལྷན་ཁང་གི་ཀྲུའུ་རེན་བློ་བཟང་རྒྱལ་མཚན་གྱིས་ཚོགས་འདུ་གཙོ་སྐྱོང་གནང་བ་དང་། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷས་ལྗོངས་ཡོངས་ཀྱི་འཕྲོད་བསྟེན་དང་བདེ་ཐང་ལས་དོན་བཀོད་སྒྲིག་གནང་བ།
ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ་ཏིང་ཡེ་ཤན་དང་། རང་སྐྱོང་ལྗོངས་ཀྱི་འགོ་ཁྲིད་ནོར་བུ་དོན་གྲུབ་དང་། བསྟན་ཁོ། སྤེན་པ་བཀྲ་ཤིས། ཧོ་ཝུན་ཧའོ། པད་མ་དབང་འདུས་བཅས་ཕེབས་ཡོད་པ་རེད།
ཝུའུ་དབྱིང་ཅེས་མཛུད་སྟོན་གནང་དོན། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་འཕྲོད་བསྟེན་དང་བདེ་ཐང་གི་ལས་དོན་ལ་ཚད་མཐོའི་མཐོང་ཆེན་གནང་སྟེ་བདེ་ཐང་གི་ཀྲུང་གོ་རྒྱལ་ཁབ་ཀྱི་འཐབ་ཇུས་ལ་རིམ་སྤོར་བྱས་ཡོད། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་རྒྱལ་ཡོངས་ཀྱི་འཕྲོད་བསྟེན་དང་བདེ་ཐང་གི་ཚོགས་ཆེན་ཐོག་གནང་བའི་གསུང་བཤད་གལ་ཆེན་དེ་ཏང་དང་རྒྱལ་ཁབ་ཀྱི་བྱ་གཞག་གི་ཕྱོགས་ཡོངས་ཀྱི་འཐབ་ཇུས་མཐོ་ཚད་ནས་རང་རེའི་ཏང་གིས་འགོ་ཁྲིད་གནང་བའི་འཕྲོད་བསྟེན་དང་བདེ་ཐང་གི་བྱ་གཞག་འཕེལ་རྒྱས་ལ་ཐོབ་པའི་འོད་སྟོང་འབར་བའི་གྲུབ་འབྲས་དང་གཞི་རྩའི་ཉམས་མྱོང་ཕྱོགས་སྡོམ་གནང་བ་དང་། དུས་བབ་གསར་པའི་འོག་རང་རྒྱལ་གྱི་འཕྲོད་བསྟེན་དང་བདེ་ཐང་ལས་དོན་གྱི་མཛད་ཕྱོགས་ཁ་གསལ་བཏོན་གནང་བ། བདེ་ཐང་གི་ཀྲུང་གོ་འཛུགས་སྐྱོང་ལ་སྐུལ་འདེད་གཏོང་བའི་དོན་སྙིང་གལ་ཆེན་དང་། མཛུབ་ཁྲིད་དགོངས་པ། དམིགས་ཚད་ལས་འགན། བྱེད་ཐབས་གལ་ཆེན་བཅས་རྒྱས་བཤད་གཏིང་ཟབ་གནང་ཞིང་། དེ་ནི་འཕྲོད་བསྟེན་དང་བདེ་ཐང་གི་འཕེལ་རྒྱས་འདུ་ཤེས་ལ་མཆོང་སྐྱོང་གལ་ཆེན་བྱུང་བ་ཞིག་དང་། རང་རེའི་ཏང་གི་རྒྱལ་སྲིད་སྐྱོང་ལུགས་ཀྱི་བསམ་པའི་བང་མཛོད་དང་ཕུན་སུམ་ཚོགས་པའི་འཕེལ་རྒྱས་ཤིག དུས་བབ་གསར་པའི་འོག་བདེ་ཐང་གི་ཀྲུང་གོ་འཛུགས་སྐྱོང་ལ་མཛུབ་ཁྲིད་བྱེད་པའི་རྩ་འཛིན་རང་བཞིན་གྱི་ཚད་ལྡན་ཡིག་ཆ་ཞིག་བཅས་རེད། ང་ཚོས་སེམས་རྣལ་དུ་ཕབ་ནས་སློབ་སྦྱོང་དང་གོ་བ་གཏིང་ཟབ་བླངས་ཏེ་བསམ་བློ་དང་བྱ་སྤྱོད་རྒྱལ་ཡོངས་ཀྱི་འཕྲོད་བསྟེན་དང་བདེ་ཐང་ཚོགས་ཆེན་གྱི་དགོངས་དོན་དང་ལྷག་པར་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་དང་གཅིག་གྱུར་དང་། ཏང་ཀྲུང་དབྱང་གི་ཐབས་ཇུས་བཀོད་སྒྲིག་དང་གཅིག་གྱུར་བྱས་ནས་བདེ་ཐང་བོད་ལྗོངས་འཛུགས་སྐྱོང་ལ་སྐུལ་འདེད་ཏན་ཏིག་བཏང་ནས་རང་ལྗོངས་ཀྱི་འཕྲོད་བསྟེན་དང་བདེ་ཐང་བྱ་གཞག་འཕེལ་རྒྱས་ཀྱི་རྣམ་པ་གསར་པ་ཧུར་ཐག་གཏོད་དགོས།
ཝུའུ་དབྱིང་ཅེས་ནན་བཤད་གནང་དོན། བོད་ཞི་བས་བཅིངས་འགྲོལ་བཏང་ཚུན་དང་ལྷག་པར་དུ་ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་ལྗོངས་ཡོངས་ཀྱི་འཕྲོད་བསྟེན་དང་བདེ་ཐང་བྱ་གཞག་ལ་ཐོབ་པའི་གྲུབ་འབྲས་ཧ་ཅང་ཆེན་པོར་ཁས་ལེན་གང་ལེགས་གནང་བ་དང་། བདེ་ཐང་གི་བོད་ལྗོངས་འཛུགས་སྐྱོང་ལ་སྐུལ་འདེད་གཏོང་བའི་ཁྲོད་འཕྲད་པའི་དུས་བབ་དང་ལས་འགན་ལ་དབྱེ་ཞིབ་གནང་ཞིང་། ཁོང་གིས་བདེ་ཐང་གི་བོད་ལྗོངས་འཛུགས་སྐྱོང་ལ་སྐུལ་འདེད་གཏོང་བ་ནི་མཐའ་སྐྱོང་བོད་བརྟན་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་འཐབ་འཇུས་དགོངས་པ་གལ་ཆེན་ལག་བསྟར་དང་། ཁྲིམས་བཞིན་བོད་སྐྱོང་དང་། དམངས་ཕྱུག་བོད་དར། ཡུན་རིང་བོད་སྐྲུན། མི་སེམས་གཅིག་སྒྲིལ། རྨང་གཞི་བརྟན་གཏོང་བཅས་ཀྱི་རྩ་དོན་གལ་ཆེན་ལག་བསྟར་བྱེད་པའི་ངོས་ནས་བརྗོད་ན་དམིགས་བསལ་དང་གལ་འགངས་ཆེ་བའི་དོན་སྙིང་ལྡན་ཡོད། ང་ཚོས་ངེས་པར་དུ“ཕྱོགས་ལྔ་གཞི་གཅིག”གི་སྤྱིའི་བཀོད་སྒྲིག་ལ་གཅིག་འདོམས་སྐུལ་འདེད་གཏོང་བ་དང“ཕྱོགས་ཡོངས་བཞིའི”འཐབ་ཇུས་བཀོད་སྒྲིག་ལ་གཅིག་འདོམས་སྐུལ་འདེད་གཏོང་བའི་མཐོ་ཚད་དང་། མི་དམངས་ལྟེ་བར་བྱེད་པའི་འཕེལ་རྒྱས་ཀྱི་དགོངས་པ་ལག་བསྟར་དོན་འཁྱོལ་བྱེད་པའི་མཐོ་ཚད། བོད་ཀྱི་མི་རིགས་ཁག་གི་མི་དམངས་ལ་འགན་འཁུར་བའི་མཐོ་ཚད་བཅས་ཀྱིས་བདེ་ཐང་གི་བོད་ལྗོངས་འཛུགས་སྐྱོང་ལ་སྐུལ་འདེད་མགྱོགས་པོ་གཏོང་བའི་དོན་སྙིང་གལ་ཆེན་ལ་ངོས་འཛིན་གཏིང་ཟབ་དང་། མང་ཚོགས་ཀྱི་དགོས་མཁོར་དམིགས་པ་དང་གནད་དོན་ཕྱོགས་སྟོན་དུ་མཐའ་འཁྱོངས། གནད་སྨིན་ཤུགས་འདོན་དང་ཞན་ཆ་གསབ་པ་བཅས་བྱས་ནས་འཕྲོད་བསྟེན་དང་བདེ་ཐང་གི་བྱ་གཞག་འཕེལ་རྒྱས་ཀྱི་སྤུས་ཚད་མཐོ་རུ་ཧུར་ཐག་གཏོང་བ་དང་། བདེ་ཐང་ལ་བརྟེན་ནས་བརྟན་ལྷིང་འགན་ལེན་དང་འཕེལ་རྒྱས་ལ་སྐུལ་འདེད་གཏོང་བ་དང་། བདེ་ཐང་ལ་བརྟེན་ནས་དམངས་ཚོར་ཕན་འདོགས་པ་དང་མི་སེམས་གཅིག་ཏུ་བསྒྲིལ་ནས་ལྗོངས་ཡོངས་ཀྱི་མི་རིགས་ཁག་གི་མི་དམངས་ཚོར་གཞུང་དྲང་གི་དགོས་མཁོ་སྐོང་ཐུབ་པ་དང་བརྒྱུད་རིམ་རིམ་པ་བསྟར་ཆགས་ཀྱི་སྔོན་འགོག་དང་། སྨན་བཅོས། དྲག་སྐྱེད། བདེ་ཐང་སྐུལ་འདེད་སོགས་ཀྱི་འཕྲོད་བསྟེན་དང་བདེ་ཐང་གི་ཞབས་འདེགས་ལོངས་སུ་སྤྱོད་ཐུབ་པ་དང་། མི་དམངས་མང་ཚོགས་ཚོར་གཟུགས་གཞི་སྔར་བས་བདེ་ཐང་གི་སྒོ་ནས་མིག་སྔའི་བདེ་སྐྱིད་ལྡན་པའི་འཚོ་བ་ལོངས་སུ་སྤྱོད་ཐུབ་བ་བྱེད་དགོས།
ཝུའུ་དབྱིང་ཅེས་ནན་བཤད་གནང་དོན། མིག་སྔ་དང་སླད་ཕྱིན་དུས་སྐབས་ཤིག་རིང་། རང་ལྗོངས་ཀྱི་འཕྲོད་བསྟེན་དང་བདེ་ཐང་ལས་དོན་གྱི་སྤྱིའི་བླང་བྱ་ནི་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་མཐའ་འཁོར་དུ་སྔར་བས་མཐུན་སྒྲིལ་དམ་ཟབ་བྱས་ཏེ། ཏང་གི་ཚོགས་ཆེན་བཅོ་བརྒྱད་པ་དང་སྐབས་བཅོ་བརྒྱད་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པ་དང་། བཞི་པ། ལྔ་པ། དྲུག་པ་བཅས་ཀྱི་དགོངས་དོན་ལག་བསྟར་དོན་འཁྱོལ་གཏིང་ཟབ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་གསུང་བཤད་གལ་ཆེན་རབ་དང་རིམ་པའི་དགོངས་དོན་དང་རྒྱལ་སྲིད་སྐྱོང་ལུགས་སྐོར་གྱི་འདུ་ཤེས་གསར་པ་དང་། དགོངས་པ་གསར་པ། འཐབ་ཇུས་གསར་པ་བཅས་དང་། ལྷག་པར་དུ་མཐའ་སྐྱོང་བོད་བརྟན་གྱི་འཐབ་ཇུས་དགོངས་པ་གལ་ཆེན་ལག་བསྟར་དོན་འཁྱོལ། ཀྲུང་དབྱང་གི་བོད་ཀྱི་ལས་དོན་སྐོར་གྱི་བཞུགས་མོལ་ཚོགས་འདུ་ཐེངས་དྲུག་པ་དང་། རྒྱལ་ཡོངས་ཀྱི་འཕྲོད་བསྟེན་དང་བདེ་ཐང་གི་ཚོགས་ཆེན། རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པ་བཅས་ཀྱི་དགོངས་དོན་ལག་བསྟར་དོན་འཁྱོལ་བྱས་ནས། མི་དམངས་ལྟེ་བར་བྱེད་པའི་འཕེལ་རྒྱས་ཀྱི་དགོངས་པ་མཐའ་འཁྱོངས་ཀྱིས་མི་དམངས་ཀྱི་བདེ་ཐང་སྔོན་ལ་འཕེལ་རྒྱས་གཏོང་བའི་འཐབ་ཇུས་གནས་བབ་ཐོག་བཞག་ནས“གཞི་རིམ་གྱིས་གཙོ་གནད་དང་། སྒྱུར་བཅོས་གསར་གཏོད་ཀྱིས་སྒུལ་ཤུགས། སྔོན་འགོག་གཙོ་བོར་བྱེད་པ། ཀྲུང་ལུགས་དང་ཕྱི་ལུགས་གཉིས་གལ་ཆེ་མཉམ་འཛིན་བཅས་ཀྱིས་སྲིད་ཇུས་ཚང་མའི་ནང་བདེ་ཐང་མཉམ་འདྲེས་ཐུབ་པར་བྱས་ཏེ་མི་དམངས་ཚོས་མཉམ་དུ་སྐྲུན་པ་དང་མཉམ་དུ་ལོངས་སྤྱོད་བྱེད་པའི”ལས་ཀའི་བྱེད་ཕྱོགས་ལྟར། གཞི་རྩའི་སྨན་བཅོས་འཕྲོད་བསྟེན་བྱ་གཞག་གི་སྤྱི་ཕན་རང་བཞིན་ལ་གཡོ་འགུལ་གཏན་ནས་མི་གཏོང་བ་མཐའ་འཁྱོངས་དང་། སྲིད་གཞུང་དང་ཁྲོམ་རའི་དབར་གྱི་འབྲེལ་བ་ཐག་གཅོད་ཡང་དག ནུས་ཤུགས་ཡོད་རྒུས་བདེ་ཐང་གི་འཚོ་བ་ཁྱབ་གདལ་གཏོང་བ་དང་། བདེ་ཐང་ཞབས་ཞུ་ལེགས་སུ་གཏོང་བ། བདེ་ཐང་འགན་སྲུང་འཐུས་སྒོ་ཚང་དུ་གཏོང་བ། བདེ་ཐང་གི་ཁོར་ཡུག་འཛུགས་སྐྱོང་། བདེ་ཐང་ཐོན་ལས་འཕེལ་རྒྱས་གཏོང་བ་བཅས་ཀྱི་ཁར། བདེ་ཐང་གི་བོད་ལྗོངས་འཛུགས་སྐྲུན་ལ་སྐུལ་འདེད་མགྱོགས་པོ་གཏོང་བ་དང་སྨན་བཅོས་འཕྲོད་བསྟེན་ཞབས་ཞུའི་སྤུས་ཚད་དང་ཆུ་ཚད་མུ་མཐུད་མཐོ་རུ་བཏང་སྟེ་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ལ་སྐུལ་འདེད་གཏོང་བ་དང་། ཕྱོགས་ཡོངས་ནས་འབྱོར་འབྲིང་སྤྱི་ཚོགས་སྐྲུན་ཐུབ་པར་བྱེད་པ། ཀྲུང་གོའི་ཕུགས་འདུན་གྱི་བོད་ཀྱི་ལེའུ་ཡག་པོ་ཞིག་རྩོམ་པ་བཅས་ཀྱི་ཆེད་དུ་བདེ་ཐང་གི་རྨང་གཞི་བརྟན་པོ་ཞིག་འདིང་དགོས།
གཅིག་ནས་སྤྱི་པའི་འཕྲོད་བསྟེན་ཞབས་ཞུའི་མ་ལག་འཛུགས་སྐྲུན་ལ་སྐུལ་འདེད་ཤུགས་ཆེན་གཏོང་དགོས། བདེ་ཐང་ཁྱབ་ཁོངས་ཀྱི་གཞི་རྩའི་སྤྱི་པའི་ཞབས་ཞུ་ཆ་སྙོམས་ཅན་དུ་འགྱུར་བར་སྐུལ་འདེད་གཏོང་བ་དང་། གཞི་རྩའི་སྨན་བཅོས་ཞབས་ཞུའི་སྤྱི་ཕན་རང་བཞིན་ལ་སྲུང་སྐྱོང་། གྲོང་ཁྱེར་དང་གྲོང་གསེབ་ཀྱི་གྲོང་མིར་ཁྱབ་པའི་གཞི་རྩའི་སྨན་བཅོས་འཕྲོད་བསྟེན་ལམ་ལུགས་འཛུགས་པ། ལྷག་པར་དུ་གྲོང་གསེབ་ཀྱི་འཕྲོད་བསྟེན་ཁང་ཚད་གཞི་ཅན་གྱི་འཛུགས་སྐྲུན་ལ་སྐུལ་འདེད་གཏོང་བ་བཅས་བྱས་ཏེ་གྲོང་ཁྱེར་དང་གྲོང་གསེབ་དང་། ས་ཁུལ། མི་ཚོགས་བཅས་ཀྱི་གཞི་རྩའི་འཕྲོད་བསྟེན་དང་བདེ་ཐང་གི་ཞབས་ཞུའི་ཧེ་བག་རིམ་བཞིན་ཆུང་དུ་གཏོང་དགོས།
གཉིས་ནས་ནད་ཡམས་ཚབས་ཆེན་གྱི་སྔོན་འགོག་ཚོད་འཛིན་ལ་ཤུགས་སྣོན་རྒྱག་དགོས་ཤིང་། སྔོན་འགོག་གཙོ་བོར་བྱེད་པའི་བྱེད་ཕྱོགས་དོན་འཁྱོལ་བྱས་ནས་ནད་ཡམས་མི་འདྲ་བའི་ཁྱད་ཆོས་ལ་དམིགས་ཏེ་དམིགས་བསལ་རང་བཞིན་ལྡན་པའི་ངང་སྔོན་འགོག་ཚོད་འཛིན་ལས་དོན་ཡག་པོ་བསྒྲུབས་ནས་ནད་ཡམས་ཀྱི་སྨན་བཅོས་བདེ་ཐང་དོ་དམ་གྱི་ཕྱོགས་སུ་བསྒྱུར་བར་སྐུལ་འདེད་གཏོང་དགོས། ས་མཐོའི་རང་བཞིན་གྱི་ནད་ཡམས་ལ་ཚན་རིག་ཞིབ་འཇུག་གི་འགག་སྒྲོལ་བྱེད་ཤུགས་ཆེ་རུ་བཏང་སྟེ་སྔོན་ཚུད་ནས་ཐེ་ཇུས་དང་སྔོན་འགོག་བྱེད་དགོས།
གསུམ་ནས་བདེ་ཐང་དབུལ་སྐྱོར་འདུ་འགོད་ལག་བསྟར་གཏིང་ཟབ་བྱེད་དགོས། རིམ་ཁག་ཏང་ཨུད་དང་སྲིད་གཞུང་གིས་བདེ་ཐང་གནད་སྨིན་དབུལ་སྐྱོར་གྱི་ནང་དོན་གལ་ཆེན་ཞིག་ཏུ་བརྩིས་ཏེ“ནད་གཞིས་རྐྱེན་པས་དབུལ་པོར་གྱུར་པ་དང་ནད་གཞིས་རྐྱེན་པས་དབུལ་པོ་བསྐྱར་ལོག”གི་གནད་དོན་ཐག་གཅོད་ཏན་ཏིག་བྱེད་དགོས། རང་སྐྱོང་ལྗོངས་རིམ་པའི་སྨན་ཁང་དང་གྲོང་ཁྱེར་དང་ས་ཁུལ་རིམ་པའི་སྨན་ཁང་གིས་རྫོང་དབུལ་པོའི་སྨན་ཁང་ལ་གཅིག་གཏད་གཅིག་རོགས་སྐྱོར་བྱེད་དགོས།
བཞི་ནས་གཙོ་གནད་མི་ཚོགས་ཀྱི་བདེ་ཐང་གི་ཞབས་ཞུར་ཤུགས་སྣོན་དང་ལོ་ཆུང་བྱིས་པའི་བདེ་ཐང་ལ་མཐོང་ཆེན་བྱས་ཏེ་གཞོན་ནུ་ལོ་ཆུང་གི་གཟུགས་གཞིར་རྗེས་འདེད་ཞིབ་འཇུག་དང་ཚན་རིག་དང་མཐུན་པའི་དབྱེ་ཞིབ་བྱས་ཏེ་ལུགས་མཐུན་གྱི་ལུས་རྩལ་རྣམ་གྲངས་འཛུགས་དགོས། སློབ་གྲྭའི་ལུས་རྩལ་སློབ་ཚན་ཚད་ལྡན་དང་ཚད་གཞི་ཅན་དུ་འགྱུར་བར་སྣང་ཆེན་བྱས་ཏེ་དོན་དངོས་ལ་གཞི་འཛུགས་པ་དང་ཁྱད་ཆོས་འབུར་དུ་ཐོན་པར་བྱས་ནས“སློབ་གྲྭ་རེ་ལ་སྤུས་རྟགས་གཅིག”ཆགས་པར་བྱེད་དགོས། ལུས་རྩལ་དགེ་རྒན་གྱི་དཔུང་ཁག་ཆེད་ལས་ཅན་གྱི་འཛུགས་སྐྲུན་ལ་སྣང་ཆེན་བྱེད་པ་དང་སློབ་གྲྭའི་ལུས་རྩལ་གྱི་ཚད་ལྡན་དང་ཚད་གཞི་ཅན་གྱི་སློབ་གསོའི་ལྟ་སྐུལ་ཞིབ་བཤེར་ལ་ཤུགས་སྣོན་བརྒྱབ་ནས་གནད་དོན་ཤེས་ཚེ་དེ་མ་ཉིད་དུ་ཡོ་བསྲང་བྱེད་པར་ཁྲིད་སྟོན་བྱེད་དགོས། མ་བུའི་བདེ་ཐང་ཆུ་ཚད་མཐོར་གཏོང་དང་། རྒན་རྒོན་མི་འབོར་གྱི་བདེ་ཐང་ལ་སྲུང་སྐྱོང་། དབང་པོ་སྐྱོན་ཅན་དང་ཕྱོགས་མིའི་མི་འབོར་གྱི་བདེ་ཐང་ལ་མཐོང་ཆེན་བཅས་བྱེད་དགོས།
ལྔ་ནས་མི་དམངས་ཀྱི་བདེ་ཐང་བྱང་ཚད་རྒྱུན་ཆད་མེད་པར་མཐོ་རུ་བཏང་སྟེ་བདེ་ཐང་སློབ་གསོ་དེ་བས་མངོན་གསལ་དོད་པའི་གནས་བབ་ཐོག་བཞག་ནས་བདེ་ཐང་གི་ཤེས་བྱ་ཁྱབ་གདལ་བཏང་ཐོག་མང་ཚོགས་ལ་ཡང་དག་པའི་བདེ་ཐང་ལྟ་བ་འཆང་རྒྱུའི་ཁྲིད་སྟོན་བྱེད་དགོས། མང་ཚོགས་ཀྱིས་ཚན་རིག་ལ་ཡིད་ཆེས་དང་སྨན་པར་ཡིད་ཆེས་བྱེད་པའི་སློབ་གསོ་ཁྲིད་སྟོན་བྱས་ཏེ་ནད་གཞི་ཕོག་ཚེ་དུས་ཐོག་ཏུ་སྨན་བཅོས་བྱེད་དགོས།
དྲུག་ནས་དམངས་ཡོངས་ཀྱི་ལུས་སྦྱོང་བྱེད་སྒོ་རྒྱ་ཁྱབ་སྤེལ་ཏེ་རྩལ་འགྲན་ལུས་རྩལ་དང་མང་ཚོགས་རང་བཞིན་གྱི་ལུས་རྩལ་དབར་གྱི་འབྲེལ་བ་ཐག་གཅོད་ཡག་པོ་བྱེད་དགོས། སློབ་གསོ་དང་། འཕྲོད་བསྟེན། ལུས་རྩལ་བཅས་སྡེ་ཚན་གྱིས་འཕྲོད་བསྟེན་དང་བདེ་ཐང་གི་བྱ་གཞག་མཐུན་སྦྱོར་སྦྲེལ་མཐུད་ལ་སྐུལ་འདེད་གཏོང་བར་ཤུགས་སྣོན་བརྒྱབ་སྟེ་མང་ཚོགས་རང་བཞིན་གྱི་ལུས་སྦྱོང་བྱེད་སྒོ་དང་ལུས་རྩལ་རྣམ་གྲངས་རྒྱ་ཁྱབ་ངང་སྤེལ་བར་སྐུལ་འདེད་བཏང་ནས་ལུས་རྩལ་ལ་དགའ་བའི་མང་ཚོགས་ཀྱི་སྤྲོ་སེམས་འཕེལ་བར་བྱེད་དགོས། མང་ཚོགས་ལུས་སྦྱོང་བྱེད་པའི་ཚ་རླབས་ཤིག་འཕྱུར་བར་བྱས་ཏེ་མང་ཚོགས་དང་ལྷག་པར་དུ་གཞོན་ནུ་ལོ་ཆུང་གི་ལུས་རྩལ་ལ་དོ་སྣང་དེ་བས་ཆེ་བ་བྱེད་དུ་བཅུག་དགོས། ཐོན་ཁུངས་མཉམ་སྤྱོད་མཐའ་འཁྱོངས་ཀྱིས་ད་ཡོད་ཀྱི་ལུས་རྩལ་སྒྲིག་བཀོད་བེད་སྤྱོད་ཡག་པོ་བྱས་ནས་མང་ཚོགས་ལུས་སྦྱོང་བྱེད་སྒོར་ཞུགས་པར་རྒྱབ་སྐྱོར་དང་སྟབས་བདེ་སྐྲུན་དགོས།
བདུན་ནས་ལྗང་མདོག་བདེ་འཇགས་ཀྱི་བདེ་ཐང་གི་ཁོར་ཡུག་གཏོད་པ་དང་། “བདེ་ཐང་ཆེ་མོའི”འདུ་ཤེས་བརྟན་པོ་འཆང་བ། མཛེས་སྡུག་ལྡན་པའི་བོད་ལྗོངས་འཛུགས་སྐྲུན་ལ་སྐུལ་འདེད་གཏོང་བ། རྒྱལ་གཅེས་འཕྲོད་བསྟེན་ལུས་རྩལ་རྒྱ་ཁྱབ་སྤེལ་བ་བཅས་བྱས་ནས་སྤྱི་པའི་བདེ་འཇགས་དོ་དམ་དང་བཟའ་བཅའ་དང་སྨན་རྫས་ཀྱི་བདེ་འཇགས་ལྟ་སྐུལ་དོ་དམ་ལ་ཤུགས་སྣོན་རྒྱག་དགོས།
བརྒྱད་ནས་ཕྱོགས་ཡོངས་ནས་སྨན་རྫས་འཕྲོད་བསྟེན་སྒྲིག་སྲོལ་སྒྱུར་བཅོས་གཏིང་ཟབ་ཏུ་གཏོང་བ་དང་། སྨན་བཅོས་སྒྱུར་བཅོས་ཀྱི་ལྟེ་བའི་འདུ་ཤེས་དང་། གཞི་རྩའི་རྩ་དོན། ལག་བསྟར་ཐབས་ལམ་བཅས་མཐའ་འཁྱོངས་བྱེད་པ། གོམ་སྟབས་བརྟན་པོ་དང་གཟབ་ནན་བརྟན་བརླིང་གིས་སྨན་བཅོས་དང་། སྨན་བཅོས་འགན་བཅོལ། སྨན་དང་སྨན་རྫས་སོགས་སྒྱུར་བཅོས་ཁག་ལ་སྤྱི་འདོམས་སྐུལ་འདེད་གཏོང་བ། གཞུང་བཙུགས་སྨན་ཁང་གི་སྤྱི་པའི་རང་བཞིན་མཐའ་འཁྱོངས། རིམ་དབྱེའི་སྨན་བཅོས་དང་དེང་དུས་ཀྱི་སྨན་ཁང་དོ་དམ་ལམ་ལུགས་རིམ་བཞིན་འཛུགས་པ། གྲོང་ཁྱེར་དང་གྲོང་གསེབ་ཀྱི་གྲོང་མིའི་གཅིག་གྱུར་གྱི་གཞི་རྩའི་སྨན་བཅོས་འགན་བཅོལ་ལམ་ལུགས་འཛུགས་པ་བཅས་བྱས་ནས་ལྷུག་ཏུ་གཏོང་ཐུབ་ན་ལྷུག་ཏུ་གཏོང་བ་དང་། ལེགས་སུ་གཏོང་ཐུབ་ན་ལེགས་སུ་གཏོང་བ། འགན་ལེན་ཐུབ་ན་འགན་ལེན་བཅས་བྱས་ནས་སྒྱུར་བཅོས་ཇི་ཙམ་བྱས་ཚེ་དེ་ཙམ་གྱིས་ཡག་པ་དང་། སྒྱུར་བཅོས་ཇི་ཙམ་བྱས་ཚེ་དེ་ཙམ་གྱིས་དོན་དངོས་དང་འཚམ་པ། སྒྱུར་བཅོས་ཇི་ཙམ་བྱས་ཚེ་དེ་ཙམ་གྱིས་ལས་བྱེད་མང་ཚོགས་ལ་ཕན་པ་ཐོབ་པར་བྱེད་དགོས།
དགུ་ནས་བོད་ལུགས་གསོ་རིག་དང་བོད་སྨན་ལས་རིགས་རྒྱུན་འཛིན་འཕེལ་རྒྱས་གཏོང་དགོས། བོད་ལུགས་གསོ་རིག་སྨན་རྫས་སྲུང་སྐྱོང་དང་། རྒྱུན་འཛིན། འཕེལ་རྒྱས་བཅས་བཏང་སྟེ་རིམ་ཁག་བོད་ལུགས་གསོ་རིག་སྨན་རྫས་དོ་དམ་དང་སྨན་བཅོས་སྒྲིག་གཞི་འཐུས་སྒོ་ཚང་དུ་བཏང་ནས་བོད་ལུགས་གསོ་རིག་དང་བོད་སྨན་གྱི་འཕེལ་རྒྱས་ལ་ཕན་པའི་སྒྲིག་སྲོལ་དང་ལམ་སྲོལ་མགྱོགས་མྱུར་ཆགས་པར་བྱས་ཏེ་བོད་ལུགས་གསོ་རིག་སྨན་རྫས་ཞིབ་བཟོའི་ལས་དོན་ལ་ཤུགས་སྣོན་རྒྱག་དགོས།
ཝུའུ་དབྱིང་ཅེས་བླང་བྱ་བཏོན་དོན། ཤེས་ལྡན་མི་སྣ་གསོ་སྐྱོང་ཡག་པོ་དང་། བདེ་སྤྱོད་ཡག་པོ། སྐུལ་སྤེལ་ཡག་པོ་བཅས་བྱེད་པ་འཕྲོད་བསྟེན་དང་བདེ་ཐང་ལས་དོན་ཀྱི་རྨང་གཞིའི་འདུ་འགོད་གཅིག་ཏུ་བརྩིས་ནས་སྐུལ་སྤེལ་སྲིད་ཇུས་ཁག་འཐུས་ཚང་དང་དོན་འཁྱོལ་ཡག་པོ་དང་ཤེས་ལྡན་མི་སྣ་བེད་སྤྱོད་གདེང་འཇོག་བྱ་ཐབས་གསར་གཏོད་བྱས་ནས་རྒྱ་ཆེའི་སྨན་དོན་མི་སྣར་ལས་གནས་ནས་བདེ་སྐྱིད་ཐོབ་པ་དང་། བྱ་གཞག་ནང་གྲུབ་འབྲས་ཐོབ་པ། སྤྱི་ཚོགས་ལ་གཟི་བརྗིད་ལྡན་པ་བཅས་ཡོང་བ་བྱེད་དགོས། སྨན་བཅོས་འཕྲོད་བསྟེན་གྱི་ཤེས་ལྡན་མི་སྣའི་དཔུང་ཁག་འཛུགས་སྐྱོང་བྱེད་མགྱོགས་སུ་གཏོང་བ་དང་། “སྨན་པ་དཀོན་པའི”གནད་དོན་ཐག་གཅོད་བྱེད་པ་འཕྲོད་བསྟེན་དང་བདེ་ཐང་བྱ་གཞག་ལ་སྐུལ་འདེད་གཏོང་བའི་གལ་ཆེའི་ནང་གི་འགངས་ཆེར་མཐའ་འཁྱོངས་བྱེད་པ། གནད་གཏན་འཁེལ་གྱི་སློབ་བསྡུ་དང་ཤེས་ལྡན་མི་སྣ་ནང་འདྲེན་བྱེད་ཤུགས་ཆེ་རུ་བཏང་སྟེ་གཞི་རིམ་གྱི་སྨན་བཅོས་འཕྲོད་བསྟེན་དཔུང་ཁག་སྟོབས་ཆེར་གཏོང་དགོས། སྨན་བཅོས་ཤེས་ལྡན་མི་སྣའི་ཚོགས་སྒྲིག་རྣམ་པའི་བོད་སྐྱོར་ལས་དོན་ལ་སྐུལ་འདེད་གཏིང་ཟབ་བཏང་ནས“1+7”གྱི་སྨན་ཁང་དང་རྫོང(ཆུས)74ཡི་སྨན་བཅོས་འཕྲོད་བསྟེན་ཆུ་ཚད་ཕྱོགས་ཡོངས་ནས་མཐོ་རུ་གཏོང་དགོས། སྨན་བཅོས་འཕྲོད་བསྟེན་མི་སྣར་སྐུལ་མ་གཏོང་བའི་ལམ་ལུགས་འཐུས་སྒོ་ཚང་དུ་བཏང་སྟེ་རྒྱ་ཆེའི་སྨན་བཅོས་འཕྲོད་བསྟེན་མི་སྣའི་ཧུར་བརྩོན་རང་བཞིན་དང་། རང་འགུལ་རང་བཞིན། གསར་གཏོད་རང་བཞིན་བཅས་སྔར་བས་སྐུལ་སློང་བྱེད་དགོས། སྨན་པའི་ཀུན་སྤྱོད་དང་སྤྱོད་ཚུལ་འཛུགས་སྐྱོང་ལ་སྣང་ཆེན་བྱས་ཏེ་རྒྱ་ཆེའི་སྨན་དོན་ལས་དོན་མི་སྣས་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་རང་འགུལ་ངང་དར་སྤེལ་དང་ལག་ལེན་བྱེད་པའི་སློབ་གསོ་ཁྲིད་སྟོན་བྱས་ནས་ནད་བཅོས་སྲོག་སྐྱོབ་ཀྱི་མི་ཆོས་རིང་ལུགས་ཀྱི་སྙིང་སྟོབས་དང་། “བོད་སྐྱོད་པ་རྒན་གྲས་ཀྱི་སྙིང་སྟོབས”“ལམ་གཉིས་ཀྱི་སྙིང་སྟོབས”བཅས་དར་སྤེལ་ཤུགས་ཆེན་གཏོང་དགོས། རྒྱ་ཆེའི་སྨན་དོན་ལས་དོན་པས་རང་ཉིད་ཀྱི་བྱང་ཚད་རྒྱུན་ཆད་མེད་པར་མཐོ་རུ་བཏང་སྟེ་མང་ཚོགས་ལ་ཏང་གི་བཀའ་དྲིན་ཚོར་བའི་སློབ་གསོ་ཡག་པོ་རྒྱག་དགོས།
ཝུའུ་དབྱིང་ཅེས་བླང་བྱ་བཏོན་དོན། རིམ་ཁག་ཏང་ཨུད་དང་སྲིད་གཞུང་གིས་འཕྲོད་བསྟེན་དང་བདེ་ཐང་གི་བྱ་གཞག་སྔོན་ལ་འཕེལ་རྒྱས་གཏོང་བའི་འཐབ་ཇུས་གནས་བབ་ཐོག་འཇོག་པ་དང་དཔལ་འབྱོར་དང་སྤྱི་ཚོགས་འཕེལ་རྒྱས་ཀྱི་སྤྱིའི་འཆར་འགོད་ནང་བཅུག་ནས་ཏང་ཨུད་ཀྱི་གཅིག་གྱུར་འགོ་ཁྲིད་དང་ཏང་སྲིད་ཀྱི་ཁུར་མཉམ་ལེན་དང་དོན་སྤྱི་སྒྲུབ་ཀྱི་ལས་ཀའི་རྣམ་པ་འཐུས་སྒོ་ཚང་དུ་གཏོང་དགོས། སྡེ་ཚན་མཉམ་འགུལ་དང་སྲིད་ཇུས་མཐུན་སྦྱོར་ལ་ཤུགས་སྣོན་བརྒྱབ་ནས་རྒྱུན་རྣམ་ཅན་དང་རྒྱུན་གཏན་ཅན་ཀྱི་ལྟ་བཤེར་དཔྱད་ཞིབ་ལམ་སྲོལ་འཛུགས་དགོས། སྲིད་ཇུས་འགན་ལེན་དང་། མ་དངུལ་འགན་ལེན། རྨང་གཞི་འགན་ལེན་བཅས་ལ་ཤུགས་སྣོན་བརྒྱབ་སྟེ་རང་ལྗོངས་ཀྱི་འཕྲོད་བསྟེན་དང་བདེ་ཐང་གི་བྱ་གཞག་འཕེལ་རྒྱས་ལ་སྐུལ་འདེད་གཏོང་ཆེད་འདེགས་སྐྱོར་ནུས་ལྡན་མཁོ་འདོན་བྱེད་དགོས་པའི་བླང་བྱ་བཏོན་པ་རེད། རིམ་ཁག་དྲིལ་བསྒྲགས་སྡེ་ཚན་དང་གསར་འགྱུར་སྨྱན་སྦྱོར་གྱིས་དྲིལ་བསྒྲགས་བྱེད་ཤུགས་ཆེ་རུ་གཏོང་བ་དང་སྔོན་ཐོན་དཔེ་མཚོན་བཏོད་ནས“བདེ་ཐང་ཆེ་མོའི”འདུ་ཤེས་མི་སེམས་ལ་ཟུག་པར་བྱས་ཏེ་བདེ་ཐང་གི་བོད་ལྗོངས་འཛུགས་སྐྲུན་ལ་ཕན་པའི་རྣམ་པ་བཟང་པོ་སྐྲུན་དགོས།
ཆེ་དགྲ་ལྷས་ནན་བཤད་གནང་དོན། མིག་སྔ་དང་སླད་ཕྱིན་དུས་སྐབས་ཤིག་རིང་གི་རང་ལྗོངས་ཀྱི་འཕྲོད་བསྟེན་དང་བདེ་ཐང་གི་ལས་དོན་ཡག་པོ་བསྒྲུབས་ཏེ་གཞི་རིམ་གཙོ་བོར་བྱེད་པ་མཐའ་འཁྱོངས་ཀྱིས་གཞི་རིམ་སྨན་བཅོས་ཞབས་ཞུའི་ནུས་པ་མཐོ་རུ་གཏོང་བར་ཤུགས་རྒྱག་པ་དང་། སྒྱུར་བཅོས་གསར་གཏོད་སྒུལ་ཤུགས་སུ་མཐའ་འཁྱོངས་ཀྱིས་སྨན་དང་སྨན་བཅོས་ཀྱི་འཕྲོད་བསྟེན་སྒྲིག་སྲོལ་སྒྱུར་བཅོས་ཟབ་ཏུ་གཏོང་བར་ཤུགས་རྒྱག་པ། སྔོན་འགོག་གཙོ་བོར་བྱེད་པ་མཐའ་འཁྱོངས་ཀྱིས་འགོ་ནད་ཚབས་ཆེན་གྱི་སྔོན་འགོག་དང་ཚོད་འཛིན་ལ་ཤུགས་སྣོན་ལ་ཤུགས་རྒྱག་པ། ཀྲུང་ལུགས་དང་ཕྱི་ལུགས་གསོ་རིག་གལ་ཆེ་མཉམ་འཇོག་མཐའ་འཁྱོངས་ཀྱིས་བོད་ལུགས་གསོ་རིག་དར་རྒྱས་གོང་འཕེལ་ལ་སྐུལ་འདེད་གཏོང་བར་ཤུགས་རྒྱག་པ། སྲིད་ཇུས་ཚང་མར་བདེ་ཐང་ཁྱབ་པ་མཐའ་འཁྱོངས་ཀྱིས་བདེ་འཇགས་ཀྱི་ཁོར་ཡུག་སྐྲུན་པར་ཤུགས་རྒྱག་པ། མི་དམངས་ཀྱིས་མཉམ་འཛུགས་མཉམ་སྤྱོད་བྱེད་པ་མཐའ་འཁྱོངས་ཀྱིས་འཕྲོད་བསྟེན་དང་བདེ་ཐང་གི་ཞབས་ཞུའི་མ་ལག་འཐུས་སྒོ་ཚང་དུ་གཏོང་བར་ཤུགས་རྒྱག་དགོས།
ཚོགས་འདུའི་ཐོག《བདེ་ཐང་གི་བོད་ལྗོངས་སྐྲུན་པར་སྐུལ་འདེད་གཏོང་རྒྱུའི་སྐོར་གྱི་ཀྲུང་གུང་བོད་རང་སྐྱོང་ལྗོངས་ཨུ་ལྷན་དང་བོད་རང་སྐྱོང་ལྗོངས་མི་དམངས་སྲིད་གཞུང་གི་བསམ་འཆར(བསམ་འཆར་བསྡུ་ལེན་མ་ཟིན)》དང《 བདེ་ཐང་གི་བོད་ལྗོངས་ཀྱི་2030ལོའི་འཆར་འགོད་རྩ་གནད(བསམ་འཆར་བསྡུ་ལེན་མ་ཟིན)》ལ་ཚོགས་ཆུང་ཁག་བགོས་ཀྱིས་གྲོས་བསྡུར་བྱས་པ་རེད།
རང་སྐྱོང་ལྗོངས་ཀྱི་ཀྲུའུ་ཞི་གཞོན་པ་བདེ་སྐྱིད་ཀྱིས་མཇུག་འགྲིལ་ཚོགས་འདུའི་ཐོག་ཕྱོགས་སྡོམ་གསུང་བཤད་གནང་བ་རེད།


text:
རྒྱ་གར་དང་རྒྱ་ནག ཨུ་རུ་སུ་བཅས་ཀྱི་ནང་ཁུལ་རྩོད་རྙོག་ནང་ཁུལ་ནས་འདུམ་འགྲིག་ཡོང་ཆེད་རྒྱལ་ཁབ་གསུམ་གྱི་ཕྱི་སྲིད་བློན་ཆེན་གྱི་ལྷན་ཚོགས་ཤིག་ལྡི་ལིར་ཚོགས་བཞིན་འདུག
ཟླ་འདིའི་ཕྱི་ཚེས་ ༡༡ ནས་ ༡༣ བར་རྒྱ་གར་གྱི་རྒྱལ་ས་ལྡི་ལིར་ཨེ་ཤ་ཡའི་སྟོབས་ལྡན་རྒྱལ་ཁབ་རྒྱ་གར་དང་ཨུ་རུ་སུ། རྒྱ་ནག་བཅས་ཀྱི་ཕྱི་སྲིད་བློན་ཆེན་ལྷན་ཚོགས་ཚོགས་བཞིན་ཡོད་པ་དང་། ཐེངས་འདིའི་ཕྱི་སྲིད་བློན་ཆེན་རྣམས་ཀྱི་ཚོགས་ཆེན་ཐོག ཨེ་ཤ་ཡའི་ཞི་བདེ་རྒྱ་མཚོའི་ཁུལ་གྱི་བདེ་འཇགས་སྲུང་སྐྱོབ་དང་། རྒྱལ་ཁབ་གསུམ་བར་མཉམ་ལས་ཚོང་འབྲེལ། འཇིགས་སྐུལ་རིང་ལུགས་ཀྱི་དཀའ་ངལ་སེལ་ཐབས། དེ་བཞིན། རྒྱལ་ཁབ་གསུམ་བར་གྱི་རྩོད་རྙོག་འདུམ་འགྲིག་ཡོང་ཐབས་བཅས་ཀྱི་ཐད་གྲོས་མོལ་གནང་བཞིན་ཡོད་འདུག
ཟླ་འདིའི་ཕྱི་ཚེས་ ༡༠ ཉིན་རྒྱ་ནག་གི་ཕྱི་སྲིད་བློན་ཆེན་ཝང་ཡས་རྒྱ་གར་ནང་འབྱོར་བ་དང་བསྟུན། བོད་རང་བཙན་སློབ་ཕྲུག་ཚོགས་པ་དང་བོད་ཀྱི་གཞོན་ནུ་ལྷན་ཚོགས་ཀྱི་ལས་འགུལ་བ་ཁག་ཅིག་གིས། ཝང་ཡས་ལྷན་ཚོགས་ཐོག་མཉམ་ཞུགས་བྱེད་པར་ངོ་རྒོལ་བྱས་ཡོད་པ་དང་། ཁ་སང་བོད་རང་བཙན་སློབ་ཕྲུག་ཚོགས་པའི་ལས་འགུལ་བ་ ༩ ཡིས་རྒྱ་ནག་གི་ཕྱི་སྲིད་བློན་ཆེན་ཝང་ཡས་ཀྱི་སྡོད་གནས་ (Imperial)གསོལ་མགྲོན་ཁང་གི་གཡས་གཡོན་གང་སར་བོད་ནང་རང་དབང་དང་འདྲ་མཉམ། འགྲོ་བ་མིའི་ཐོབ་ཐང་དགོས་པ། རྒྱ་ནག་གཞུང་གིས་བོད་ཀྱི་ཁོར་ཡུག་ལ་གཏོར་བཤིག་གཏོང་མཚམས་འཇོག་དགོས་པ་སོགས་ཀྱི་འཕྲེད་དར་འཕྱར་ཏེ་ངོ་རྒོལ་བྱེད་སྐབས། རྒྱ་གར་ཉེན་རྟོག་པས་ལས་འགུལ་བ་ ༩ འཛིན་བཟུང་བྱས་ཡོད་ཀྱང་། མདང་དགོང་མཚན་གུང་ཆུ་ཚོད་ ༡༢ ཡོལ་ཙམ་ལ་ཚང་མ་ཀློད་གྲོལ་བཏང་ཡོད་འདུག
སྲིད་བློན་ཝང་ཡས་ལ་ངོ་རྒོལ་བྱེད་མཁན་བོད་མི་ལས་འགུལ་བ་ཚོས། རྒྱ་གར་གཙོས་པའི་ཨེ་ཤ་ཡའི་ས་གནས་དམའ་སར་གནས་པའི་རྒྱལ་ཁབ་མང་པོ་ཞིག་བོད་ཀྱི་ཆུ་བོ་ཡར་ཀླུང་གཙང་པོར་བརྟེན་ནས་འཚོ་སྡོད་བྱེད་ཀྱི་ཡོད་པ་དང་། རྒྱ་ནག་གིས་ཡར་ཀླུང་གཙང་པོའི་ཁ་ཕྱོགས་བསྒྱུར་རྩིས་ཡོད་པ་དེས། རྒྱལ་ཁབ་དེ་དག་ལ་ཉེན་ཁ་བཟོ་ཡི་ཡོད་པ་མ་ཟད། ཉེ་བའི་ཆར་རྒྱ་ནག་གིས་བོད་ནང་གི་འགྲོ་བ་མིའི་ཐོབ་ཐང་དང་། སྨྲ་བརྗོད་རང་དབང་། ཞི་བའི་འདུ་འཛོམས་རང་དབང་སོགས་ཕྱོགས་ཡོངས་ནས་དམ་དྲག་ཤུགས་ཆེ་རུ་འགྲོ་བཞིན་ཡོད་པ་རེད། ཅེས་བརྗོད་འདུག
རྒྱ་གར་གྱི་ཚོང་གི་གསར་ཁང་(Livemint)གིས་བརྗོད་པ་ལྟར་ན། ཉེ་སྔོན་ཨ་རི་དང་རྒྱ་གར། ཨོ་སི་ཊོ་ལི་ཡ། དེ་བཞིན། ཉི་ཧོང་བཅས་ཀྱིས། རྒྱ་ནག་ནས་ངོ་རྒོལ་གྱི་རྣམ་འགྱུར་བསྟན་ཏེ་མཚམས་འཇོག་བྱས་ཡོད་པའི་རྒྱ་གར་ཧིན་རྡུ་རྒྱ་མཚོའི་མངའ་ཁུལ་སྲུང་སྐྱོབ་ཀྱི་མཉམ་འབྲེལ་ཚོགས་འདུ་བསྐྱར་དུ་བསྡུས་ཏེ། རྒྱ་ནག་གིས་རྒྱ་གར་ཧིན་རྡུ་རྒྱ་མཚོའི་མངའ་ཁོངས་བདག་བཟུང་བྱེད་བཞིན་ཡོད་པའི་ཐད་ཁ་གཏད་གཅོག་ཐབས་སྐོར་ལ་གླེང་སློང་བྱས་ཡོད་སྟབས། རྒྱ་ནག་གིས་ཐེངས་འདིའི་ཕྱི་སྲིད་བློན་ཆེན་ཁག་གི་ཚོགས་ཆེན་སྐོང་ཚོགས་བྱས་ཏེ། ཨེ་ཤ་ཡའི་བདེ་འཇགས་གཙོས་པའི་ནང་ཁུལ་གྱི་རྩོད་རྙོག་དེ་ནང་ཁུལ་ནས་སེལ་ཐུབ་པའི་རེ་འདོད་བཅངས་ཡོད་འདུག
ཡང་རྒྱ་གར་ཧིན་རྡུ་སི་ཐན་དུས་བབ་གསར་ཁང་གིས། རྒྱ་ནག་གི་སྲིད་འཛིན་ཞི་ཅིན་ཕིན་གྱིས་སྐབས་གཉིས་པའི་སྲིད་དབང་བཟུང་རྗེས། ཝང་ཡས་ནི་རྒྱ་གར་ནང་ཡོང་བའི་རྒྱ་ནག་གཞུང་གི་མཐོ་རིམ་དཔོན་པོ་དང་པོ་དེ་ཆགས་ཡོད་པ་དང་། ཐེངས་འདིའི་ཕྱི་སྲིད་བློན་ཆེན་གྱི་ཚོགས་ཆེན་ཐོག རྒྱ་གར་གྱིས་པ་ཀི་སི་ཐན་ནང་རྟེན་གཞི་བྱས་པའི་འཇིགས་སྐུལ་རིང་ལུགས་ཚོགས་པ (Lashkar-e-Taiba, Jaish-e-Mohammed) ཚར་གཅོད་བྱེད་ཐབས་སྐོར་ལ་ཝང་ཡས་མཉམ་དུ་གླེང་མོལ་བྱ་རྒྱུ་ཡིན་ལུགས་བརྗོད་འདུག
སྤྱིར་བཏང་ཨེ་ཤ་ཡའི་ཕྱི་སྲིད་བློན་ཆེན་ཁག་གི་ཚོགས་ཆེན་དེ་འདི་ལོའི་ཕྱི་ཟླ་ ༤ པའི་ནང་ཚོགས་གཏན་འཁེལ་ཡོད་ཀྱང་། སྐབས་དེར། རྒྱ་གར་གཞུང་གིས་༧གོང་ས་མཆོག་ཨ་རུ་ན་ཅལ་དུ་ཕེབས་བསུ་ཞུས་སྟབས། རྒྱ་ནག་གི་ཕྱི་སྲིད་བློན་ཆེན་ཝང་ཡས་ཟེར་བ་དེས། ཚོགས་གཏན་འཁེལ་བའི་ཨེ་ཤ་ཡའི་ཕྱི་སྲིད་བློན་ཆེན་རྣམས་ཀྱི་ཚོགས་ཆེན་ཕྱིར་འགྱངས་བྱས་ཏེ་རྒྱ་གར་གཞུང་ལ་ངོ་རྒོལ་བྱས་པ་ཡིན་སྐོར་བརྗོད་ཡོད་པ་རེད།
གསར་འགོད་པ། སྐལ་བཟང་སྦྱིན་པ།


text:
ལུས་སེམས་བདེ་ཐང་འདོད་ན་རླུང་སྦྱོང་ལ་འབད་རོགས།
ལུས་སེམས་གཉིས་ཀ་བདེ་ཐང་འདོད་ན་རླུང་སྦྱོང་ལ་འབད་རོགས།
འདས་པའི་ལོ་མང་ལ་བོད་པའི་སྤྱི་ཚོགས་ནང་ཞབས་འདེགས་ཞུ་བཞིན་པའི་རླུང་སྦྱོང་ངམ་‘རླུང་སྦྱོར’ཡོ་གྷ་ (Yoga) ཡི་སློབ་དཔོན་བློ་བཟང་ཡོན་ཏན་ལགས། ད་ལོ་སླར་ཡང་ཕྱི་རྒྱལ་ནས་རྒྱ་གར་ནང་ཆེད་ཕེབས་གནང་སྟེ། དྷ་སར་རམ་ས་ལའི་པདྨ་ཐང་གི་རླུང་སྦྱོང་ཚོམས་ཁང་དུ། ཉིན་ལྟར་ཞོགས་པའི་ཆུ་ཚོད་གཉིས་ཀྱི་རིང་དྷ་སའི་བོད་མི་ཚོར་རིན་མེད་ཐོག་རླུང་ སྦྱོང་སློབ་ཁྲིད་གནང་གི་འདུག
གསར་འགོད་པ་ཆེད་དུ་རྒན་བློ་བཟང་ཡོན་ཏན་ལགས་ཀྱི་གམ་དུ་བཅར་ཏེ། རྒན་ཁོང་གིས་རླུང་སྦྱོང་འདི་ཐོག་མ་ག་དུས་ནས་སྦྱངས་བ་དང་ཐོག་མའི་དམིགས་ཡུལ་ ག་རེ་ཡིན་པ་དྲིས་པར། ཁོང་གིས་འདི་ལྟར་ངོ་སྤྲོད་གནང་བྱུང་། ང་སྐྱེས་ཡུལ་ལྷོ་བྲག་རེད། ཟླ་གསུམ་ཙམ་ཡིན་དུས་ངའི་ཕ་མ་གཉིས་རྒྱ་གར་དུ་ཡོང་པ་དང་། ༡༩༧༧ ལོར་ང་དྷ་རམ་ས་ལའི་མཚན་ཉིད་སློབ་གྲྭར་འཛུལ་བཞུགས་བྱས་ནས་ལོ་ ༡༥ རིང་སློབ་སྤྱོང་བྱས་པ་དང་ཆབས་གཅིག དགེ་རྒན་སེ་ར་སྨད་གྲུབ་ཐོབ་རིན་པོ་ཆེ་ལ་ཞབས་ཞུ་ཞུས་པ་རེད། ༡༩༨༣ ལོ་ནས་རྒན་རིན་པོ་ཆེ་དང་མཉམ་དུ་ཨི་ཊ་ལིར་ཐེངས་མང་པོ་ཞིག་ལ་ཕྱིན་པ་ཡིན། སློབ་སྦྱོང་ཕར་ཕྱིན་རབ་འབྱམས་པ་དང་དབུ་མ་རབ་འབྱམས་པ་ཐོན་པ་རེད། ༡༩༩༩ ལོར་རྒན་རིན་པོ་ཆེ་དགོངས་པ་རྫོགས་རྗེས་ང་འདི་ནས་ལོ་གཉིས་ལྷག་ལ་བསྡད་པའི་ སྐབས་ལ་ང་ལ་མཆིན་པའི་ན་ཚ་བྱུང་སོང་། སྐབས་དེ་དུས་སྤྱི་ཚོགས་ནང་ནད་ཚ་དེ་བྱུང་བ་ཡིན་ན་སང་ཉིན་ཤི་རྒྱུ་ཡིན་པ་འདྲ་ བོ་ལབ་ཀྱི་ཡོད་པ་རེད། སྐབས་དེར་ངས་ཉི་མ་ལྔ་དྲུག་ཅིག་ལ་ཕྱི་ལུགས་སྨན་ཟས་ཀྱང་སྨན་དེ་གཟུགས་པོར་ འཕྲོད་ཀྱི་མི་འདུག ནམ་རྒྱུན་ཕྱི་ལུགས་སྨན་དེ་ངའི་གཟུགས་པོར་འཕྲོད་ཀྱི་མེད་པ་མ་ཟད། ང་རང་སྒེར་ལ་ཡིད་ཆེས་ཀྱང་དེ་ཙམ་མེད་སྟབས་མཚམས་བཞག་པ་ཡིན། རྗེས་སུ་ཨེམ་ཆི་རྟ་མགྲིན་ལ་བསྟན་ནས་བོད་སྨན་ལོ་གཉིས་ལ་ཟས་པ་དང་མཉམ་དུ་ཟས་བཅུད་ལ་དོ་སྣང་ཆེན་པོ་བྱས་པ་ཡིན། ངས་ཐོག་མ་ ༢༠༠༢ ལོར་ (Aastha)བརྙན་འཕྲིན་བརྒྱུད་ནས་ཡོ་གྷའི་བླ་ཆེན་བཱ་བཱ་རམ་གྱི་རླུང་སྦྱོང་དེ་ མཐོང་ནས་ཡོ་གྷའི་ཕན་ཡོན་ དེས་ངའི་ཡིད་འཕྲོག་སོང་། གང་ཡིན་ཞེ་ན། ང་འཚར་ལོངས་བྱུང་ས་རྒྱ་གར་ཡིན་དུས་ངས་ཧིན་དྷིའི་སྐད་ཡག་པོ་ཤེས་ཀྱི་ཡོད། དེ་ནས་ང་ཧྭ་རི་ཡ་ན་(Haryana)ཕྱིན་ནས་བཱ་བཱ་རམ་ལ་མཇལ་ནས་ཁོའི་ཟབ་སྦྱོང་དེ་ འདྲར་འཛུལ་ཞུགས་བྱས་པ་དང་། རྗེས་སུ་བཱ་བཱ་རམ་གྱི་དེབ་དང་འོད་སྡེར་མང་པོ་ཉོས་ནས་ལོ་ལྔའི་རིང་ལ་ངས་པདྨ་ ཐང་འདི་ནས་རླུང་སྦྱོར་ཐོག་རང་སྦྱོང་བྱས་པ་ཡིན། ང་རང་གིས་རླུང་སྦྱོར་ཉམས་ལེན་བྱས་པ་ལ་བརྟེན་ཏེ་ངའི་མཆིན་པའི་ནད་ཚ་དེ་རྩ་བ་ ནས་དྲེག་སྐྱེད་བྱུང་སོང་། ད་ལྟ་ཧ་ལམ་ང་ལ་མཆིན་པའི་ནད་ཚ་ཤུལ་ཙམ་ཡང་མེད་པ་ཆགས་ཡོད། ༢༠༠༧ ལོ་ཙམ་ནས་བཟུང་ངས་བོད་པའི་དགེ་འདུན་པའི་སྡེ་གཙོ་བོ་བྱས་ཏེ། མི་མང་ལ་ངོ་སྤྲོད་བྱེད་མགོ་བཙུགས་པ་ཡིན། ཞེས་གསུངས་སོང་།
དེང་སྐབས་འཛམ་གླིང་ཐོག་ཡོ་གྷ་ཟེར་བ་འདི་ཧ་ཅང་དར་ཁྱབ་ཆེན་པོ་ཡིན་ཡང་། བོད་པའི་སྦྱི་ཚོགས་དང་ཕྱི་རྒྱལ་ཁག་ཏུ་ངོས་འཛིན་དང་གདེང་འཇོག་གང་འདྲ་ཡོད་ མེད་དྲིས་པའི་ལན་ཏུ། ཁོང་གིས། ཐོག་མ་ ༢༠༠༧ ལོ་ནས་ངས་སྤྱི་ཚོགས་ལ་སློབ་ཁྲིད་མགོ་བཙུགས་པ་དེ་ཐོག་མ་དགོན་སྡེ་ཁག་གི་གྲྭ་ བ་ཚོར་དོ་སྣང་ཞེ་དྲག་འདུག ལྷག་པར་དུ་བརྒྱུད་སྟོད་ཕྱག་མཛོད་འཇམ་དཔལ་རྒྱ་མཚོ་ཡིན་པའི་སྐབས་ལ། ཕྱག་མཛོད་ཁོ་རང་མི་གུ་ཡངས་པོ་དང་རླུང་སྦྱོར་ལ་དོ་སྣང་ཆེན་པོ་ཡོད་སྟབས། ཁོང་གིས་ང་སྐད་བཏང་སྟེ་དགོན་པའི་ཚོགས་ཡུན་རིང་རླུང་ སྦྱོར་དེ་ངོ་སྤྲོད་བྱེད་བཅུག་སོང་། བརྒྱུད་སྟོད་དགོན་པས་སྦྱིན་བདག་འོག་བརྙན་ཕབ་(CD)་ཁྲི་ ༤ ཙམ་བཏོན་པ་རེད། དེ་དག་གིས་བོད་པའི་སྤྱི་ཚོགས་ནང་ནུས་པ་ཆེན་པོ་ཐོན་ཏེ། ༢༠༠༨ ལོ་ནས་ ༢༠༠༩ ལོའི་བར་ལ་བོད་པའི་སྤྱི་ཚོགས་ཀྱིས་དོ་སྣང་ཆེན་པོ་ཞེ་དྲགས་གནང་སོང་། དེའི་རྗེས་ ༢༠༡༠ ལོར་སེ་ར་བྱེས་འཕྲོད་བསྟེན་གྱིས་ང་ལ་འབོད་སྐུལ་གནང་བ་ལྟར་ཕྱིན་པ་ཡིན། སྐབས་དེར་དགེ་འདུན་པ་ ༡༨༠༠ ལྷག་ལ་བདུན་ཕྲག་གཅིག་རིང་འཕུལ་བ་ཡིན། དེ་དུས་སེར་བྱེས་འཕྲོད་བསྟན་ཚན་པས་བརྙན་བླངས་ཡོད་སྟབས། དེང་སང་འོད་སྡེར་དེ་ཚོ་འཚོང་གི་འདུག ༢༠༡༡ ལོར་ཤེས་རབ་གླིང་གིས་སྐད་བཏང་སྟེ་སློབ་གཉེར་གནང་མཁན་ཚོར་ཁྲིད་པ་ཡིན། རྗེས་སུ་ཁོ་ཚོས་ཀྱང་ངའི་རླུང་སྦྱོར་བརྙན་བླངས་ཏེ་ཐེ་ཝན་ནས་དཔར་སྐྲུན་སྤུས་ དག་པོ་བཟོས་འདུག ཁོང་ཚོའི་དམིགས་ཡུལ་དེ་བོད་ནང་གཏོང་རྒྱུ་དེ་རེད། ཅེས་གསུངས་སོང་།
ཁོང་གིས་མུ་མཐུད་དུ་གསུངས་དོན། རིམ་པས་ང་ཕྱི་རྒྱལ་ཁག་ལ་སོང་ནས་སློབ་ཁྲིད་བྱ་རྒྱུ་མགོ་བཙུགས་པ་ཡིན། ཨི་ཊ་ལི་དང་སུད་སི། ཧྥ་རན་སི། སི་པན་སོགས་ལ་འགྲོ་བཞིན་ཡོད། ཕྱི་རྒྱལ་དེ་ཚོར་རྒྱ་གར་ལྟ་བུའི་དུས་ཚོད་མང་པོ་མེད་སྟབས། གཟའ་སྤེན་པའི་ཉིན་གྱི་ཞོགས་པའི་ཆུ་ཚོད་ ༡༠ པ་ནས་ཉིན་གུང་ཆུ་ཚོད་ ༡ པའི་བར་འཁྲིད་ཀྱིན་ཡོད། གཅིག་ནས་ང་བོད་པ་ཡིན་པ་དང་། གཉིས་ནས་ང་ནང་པ་ཡིན་པ། གསུམ་ནས་ང་གྲྭ་པ་ཡིན་པ་བཅས་ལ་བརྟེན་ཏེ་ཁོ་ཚོས་ང་ལ་དགའ་བོ་ཞེ་དྲགས་བྱེད་ཀྱི་ འདུག ཅེས་གསུངས་སོང་།
སྤྱིར་བཏང་སྒོམ་སྦྱོ ང་འདིའི་རིགས་ལ་རླུང་སྦྱོང་དང་། ལུས་སྦྱོང་། སེམས་སྦྱོང་ཟེར་བའི་རིགས་ཁ་ཤས་ཡོད་པའི་སྐོར་དྲིས་པར་ཁོང་གིས། ད་ལྟ་ངས་འཁྲིད་བཞིན་པ་འདི་ནི་བཱ་བཱ་རམ་གྱི་རླུང་གི་སྦྱོར་བ་ལ་བརྟེན་ནས་ལུས་ ཁམས་གསོ་བ་དང་། རླུང་གི་སྦྱོར་བ་ལ་ བརྟེན་ནས་སེམས་ཁམས་གསོ་བ་ཟེར་བ་དེ་རེད། རླུང་གི་སྦྱོར་བ་ལ་བརྟེན་སེམས་པ་ཁམས་བདེ་སྐྱིད་ཡོང་བ་བྱེད་པ་སོགས་རེད། དེ་བཞིན། མཆིན་པའི་ནད་ཀྱིས་མནར་པ་དང་མཁལ་མའི་ནད་ཀྱིས་མནར་བ། ཁྲག་ཤེད་ཀྱིས་མནར་བ། ཕོ་བ་མི་བདེ་བ། ལྒང་བ་དང་མཚེར་བ་ན་བ། བུད་མེད་ཀྱི་ནུ་མའི་ན་ཚ་དང་གྲང་བའི་ན་ཚ་སོགས་ལ་རླུང་སྦྱོར་ ‘པྲནཱཡཱམཱ’ ཞེས་པ་འདི་ཧ་ཅང་ཕན་པོ་ཡོད་པ་དང་། རླུང་སྦྱོར་མུ་མཐུད་དུ་ལག་ལེན་བྱས་ན་མིའི་སེམས་ཁམས་དེའང་བདེ་རུ་ཕྱིན་ནས་ རིག་པ་གསལ་དུ་འགྲོ་བ་དང་། རང་བཞིན་གྱིས་ཞི་ཞིང་དུལ་བ་ཡོང་གི་རེད། ‘པྲནཱཡཱམཱ’ རྩེ་ན་ལུས་ཁམས་དང་སེམས་ཁམས་གཉིས་ཀ་གསོ་ཐུབ་པ་ཞིག་རེད། དེའི་ནང་གི་རེ་རེ་སྦྱོང་དུས་བསམ་བློ་མི་འདྲ་བ་རེ་རེ་གཏོང་དགོས་ཀྱི་ཡོད་པ་ རེད། བཱ་བཱ་རམ་ཁོ་རང་ཕྱི་རོལ་བ་ལྟ་བུ་ཡིན་ཡང་ངས་དེའི་ངོ་བོ་ནང་པའི་བསླབ་བྱ་དག་ལ་ སྦྱར་ནས་ནང་ཆོས་ཀྱི་ལྟ་བའི་ཐོག་ནས་འཁྲིད་ཀྱིན་ཡོད། དེ་འདྲ་བྱས་དུས་ཕན་པོ་དང་དགའ་བོ་ཞེ་དྲགས་བྱེད་ཀྱིན་འདུག ཅེས་གསུངས་སོང་།
རླུང་སྦྱོར་འདི་ལ་ནང་གསེས་རིགས་ག་ཚོད་ཡོད་པ་དྲིས་པར་ཁོང་གིས། ངའི་ངོ་སྤྲོད་བྱེད་བཞིན་པའི་རླུང་སྦྱོར་དེ་ལ་ཚན་པ་བདུན་ནམ་བརྒྱད་ཡོད་པ་དང་། རླུང་སྦྱོར་དང་པོས་དབུགས་གསོག་གི་ན་ཚའམ་གློ་བའི་ན་ཚ་ལ་ཧ་ཅང་གིས་ཕན་པ་དང་། རླུང་སྦྱོར་གཉིས་པས་མཆིན་པའི་ནད་གཙོ་བྱས་ཏེ་ནད་རིགས་མང་པོར་ཕན་པ་རེད། རླུང་སྦྱོར་གསུམ་པ་དེས་ཕོ་བ་གཙོ་བོར་ཕན་པ་རེད། བཞི་བས་ཁྲག་ཤེད་ན་ཚ་ལ་ཤིན་ཏུ་ཕན་པ་དང་། ལྔ་བ་དེ་མིད་པའི་ན་ཚར་ཕན་པ། དྲུག་པ་དེས་སྲོག་རླུང་དང་སྙིང་རླུང་གི་ན་ཚར་ཕན་པོ་ཡོད་པ་རེད། བདུན་པ་དེས་ཚེ་ རིང་རྒྱུར་ཕན་པོ་ཡོད་པ་དང་། བརྒྱད་པ་ ‘ཨོ་དྷི་གྷི་དྷི་པྲནཱཡཱམཱ’ ཟེར་བ་དེས་ལུས་སེམས་གཉིས་ཞི་འཇམ་ཡོང་རྒྱུར་ཕན་པ་རེད། རླུང་སྦྱོར་དེ་དག་ལག་ལེན་བྱས་སྐབས་ལུས་སྦྱོང་དེ་ངེས་པར་དུ་རྩེད་དགོས་པ་རེད། ཅེས་གསུངས་སོང་།
རྒན་བློ་བཟང་ཡོན་ཏན་ལགས་སུ་རླུང་སྦྱོང་ལག་བསྟར་བྱེད་པར་འཛེམ་བྱ་དང་དོ་སྣང་ བྱེད་དགོས་པ་གང་དག་ཡོད་མེད་དྲིས་པར་ཁོང་གིས། “འཛེམ་བྱ་དེ་དག་དཔེར་ན་བུད་མེད་ཚོར་མཚོན་ན། མངལ་ཆགས་པའི་དུས་དང་ཟླ་མཚན་འབབ་པའི་དུས། མི་ཁ་ཤས་ཁྲག་ཤེད་དམའ་བ་དང་། ཡང་ན་ཧ་ཅང་མཐོ་ བའི་རིགས། དེ་བཞིན་དུ་གཤག་བཅོས་བཏང་མ་ཐག་བཅས་ཀྱིས་རླུང་སྦྱོར་གཉིས་པ་ ‘ཀཔཱལབྷཏི’ དེ་རྩེད་རུང་གི་མ་རེད། དེ་ནས་ཁ་ལག་གི་ནང་ལ་ཡང་འཛེམ་བྱ་མང་པོ་ཞིག་ཡོད་པ་དཔེར་ན། དེ་ནས་རླངས་རྫས་ཡོད་པའི་ངར་ཁུ་རིགས་དང་ཁ་ཚ་བའི་རིགས། དེ་བཞིན་དུ་ཆང་རག་དང་ཐ་མག་ཤུགས་ཆེན་པོ་འཐེན་པ་སོགས་ལ་འཛེམ་དགོས་པ་རེད། ཅེས་གསུངས་སོང་།
མཇུག་ཏུ་ཁོང་ལ། ཕྱི་རྒྱལ་བ་དང་བོད་པའི་ལུས་སེམས་ཀྱི་འཕྲོད་བསྟན་གནས་སྟངས་ལ་ཁྱད་པར་གང་དག་ ཡོད་མེད་དྲིས་པར་ཁོང་གིས། རྩ་བའི་སེམས་ཁམས་ཀྱི་ཐོག་ནས་བོད་པ་ཚོ་ཞེ་དྲགས་ཡག་པོ་རེད། བསམ་བློ་གཏོང་སྟངས་རྒྱ་ཆེན་པོ་དང་བཟོད་སྲན་ཡོད་པ། ངང་རྒྱུད་རིང་པོ། དཀའ་ངལ་ལ་གདོང་ལེན་བྱེད་ཐུབ་མཁན་དེ་འདྲ་རེད། གཟུགས་པོའི་འཕྲོད་བསྟེན་ཀྱི་ཐོག་ནས་ཕྱི་རྒྱལ་བ་དེ་ཚོ་ལྡབ་འགྱུར་གྱི་ཡག་པོ་རེ ད། ཁོ་ཚོས་ནམ་རྒྱུན་ཟ་མའི་ཐོག་ནས་ཤིང་ཏོག་དང་སྔོ་འཚལ་རིགས་མང་པོ་ཟ་བ་དང་། སྤྱོད་ལམ་གྱི་ཐད་ནས་ལུས་རྩེད་དང་ལུས་པོ་སྦྱོང་བརྡར་ལ་དགའ་བོ་ཡོད་པ་རེད། དེ་འདྲའི་ཐོག་ལ་འགྲོ་སོང་ག་ཚོད་དགོས་ན་གཏོང་རྐྱང་བྱེད་པ་རེད། དེ་ནས་གྱོན་ཆས་མང་པོ་བརྗེ་བོ་རྒྱག་པ་དང་གཙང་འཁྲུད་བྱེད་པ། སྔ་དགོང་ལ་ཡོ་གྷ་རྩེད་པ་སོགས་ལ་དོ་སྣང་ཞེ་དྲག་ཡོད་པ་རེད། བོད་པ་ཚོར་མཚོན་ན། ཟས་དང་སྤྱོད་ལམ་གཉིས་ཀར་དོ་སྣང་མེད་པ་མ་ཟད། ཐ་ན་སྐྲ་དང་སེན་མོ་གཏུབ་པ་དང་། ནམ་རྒྱུན་རྐང་པ་འཁྲུད་རྒྱུའི་གོམས་གཤིས་ཀྱང་ཡོད་པ་མ་རེད། དེ་དག་གིས་འཕྲོད་བསྟེན་ཐོག་ཧ་ཅང་གནོད་ཚབ་ཆེན་པོ་ཡོང་གི་ཡོད་པ་རེད། ཅེས་གསུང་བྱུང་།
གསར་འགོད་པ། འཇིགས་མེད་རྒྱ་མཚོ། ཡོང་ཁུངས། བོད་ཀྱི་དུས་བབ།


text:
ཧོང་ཀོང་བཀའ་བརྒྱུད་སྨོན་ལམ་གྱི་གནས་ཚུལ།
ཀརྨ་ཟླ་བ་སྒྲོན་མ།
སྐབས་བཅུ་གསུམ་པའི་ཧོང་ཀོང་བཀའ་བརྒྱུད་སྨོན་ལམ་གྱི་ཚོགས་པ་ལ་མཉམ་ཞུགས་གནང་བའི་དགེ་འདུན་པ་ནི་ཉིས་བརྒྱ་ལྷག་ཙམ་འདུག །ཁོང་རྣམ་པ་ནི་ཨ་རི་དང་། ཁན་ན་ཏ་དང་། མ་ལེ་ཤི་ཡ་དང་། ཐའི་ཝན་དང་། བལ་ཡུལ་དང་། འབྲུག་ཡུལ་དང་། སིང་ཀ་ཕོར་བཅས་ནས་ཕེབས་པ་རེད། ད་དུང་། གྲྭ་བཙུན་མང་པོ་ཞིག་ནི་སྨོན་ལམ་གྱི་ཚོགས་པ་ཚོགས་ཆེད་རྒྱ་ནག་ནས་ཕེབས་པ་རེད། གང་ཡིན་ཞེ་ན། དམ་པའི་ཆོས་ལ་ལོངས་སྤྱོད་པའི་སྐལ་པ་བཟང་པོ་ཞིག་ཡོད་པས་རེད།
དགེ་འདུན་གྱི་གྲལ་ལ་ཞུགས་སྐབས་ཀྱི་བཀོད་སྒྲིག་གསར་པ་ནི་དགེ་འདུན་རྫུན་མ་འགོག་ཐབས་ཤིག་ཡིན། ལོ་སྔོན་མར་དགེ་འདུན་རྫུན་མ་ཁ་ཤས་སྐུ་འགྱེད་ཐོབ་པའི་ཆེད་ཡོང་བ་རེད། དེ་འདྲ་ཡིན་དུས། ད་ལོ་བཀའ་བརྒྱུད་སྨོན་ལམ་ལས་ཁུངས་ཀྱིས་ཁྲིམས་དམིགས་བསལ་ཞིག་བཟོས་པ་རེད། དེ་ལ་གྲྭ་བཙུན་ཚང་མས་སོ་སོའི་ཆོས་ཚོགས་ལ་མཚན་ཐོ་འགོད་དགོས་པ་རེད། གལ་ཏེ་རང་ཉིད་ལ་ཁོངས་གཏོགས་ཀྱི་ཆོས་ཚོགས་མེད་ན། སོ་སོས་ལོ་རྒྱུས་འགེངས་ཤོག་ལ་འབྲི་དགོས་པ་རེད།
དགེ་འདུན་ལ་སྐུ་འགྱེད་ཕུལ་བའི་ཚེ་བཀོད་སྒྲིག་གསར་པ་ཞིག་ཡོད་པ་ནི། དགེ་འདུན་རེ་རེའི་མདུན་དུ་ཕུལ་མི་ཆོག་པ་དེ་རེད། གང་ཡིན་ཞེ་ན། སྔར་མི་མང་པོ་ཞིག་སྐུ་འགྱེད་འབུལ་ཆེད་དགེ་འདུན་པའི་བཞུགས་གནས་ལ་རྒྱུས་ཏེ། དགེ་འདུན་པའི་སེམས་གཡེང་བའི་བར་ཆད་བཟོས་པའི་རྐྱེན་གྱིས་རེད། སྒྲིག་གསར་དེ་ཡོད་མོད། ཡིན་ན་ཡང་དད་ལྡན་རྣམ་པས་ཡིད་ནོར་གྱི་བཞུགས་ཁྲི་དང་། དཀྱིལ་འཁོར་དང་། བླ་མ་རིན་པོ་ཆེ་གཙོ་བོ་དེ་ལ་འབུལ་ཆོག་པ་རེད། དེས་ན་དགེ་འདུན་ལ་ཕུལ་བའི་སྐུ་འགྱེད་ནི་སྨོན་ལམ་ལས་ཁུངས་ཀྱིས་བསྡུས་ནས་དགེ་འདུན་པ་རྣམས་ལ་ཕུལ་བ་རེད།
ཧོང་ཀོང་སྨོན་ལམ་ཚོགས་པའི་དུས་ལའང་སྒྲིག་གསར་ཞིག་ཡོད་པ་རེད། ཧོང་ཀོང་སྨོན་ལམ་གྱི་ཚོགས་པ་སྤྱི་ཟླ་ལྔ་པ་ལ་ཚོགས་རྒྱུ་ནི་གཏན་ལ་དབབ་པ་རེད། ཧོང་ཀོང་གི་སྤྱི་ཟླ་ལྔ་པ་ནི་གནམ་གཤིས་འཇམ་པོ་རེད། དེ་ཡང་། རྒྱ་ལུགས་ཀྱི་ནང་ཆོས་དང་སྟུན་ན་སོ་ནམ་ཟླ་བ་བཞི་པའི་ཚེས་པ་བརྒྱད་པ་རེད། དེ་ནི་སངས་རྒྱས་བཅོམ་ལྡན་འདས་ཀྱི་སྐུ་གཏམས་པའི་དུས་ཆེན་རེད། བཀྲ་ཤིས་པའི་དུས་ཆེན་དེ་ནི་སྤྱི་ཟླ་ལྔ་པ་ལ་རེད། དེར་བརྟེན། ད་ལོ་ནས་བཟུང་ཧོང་ཀོང་བཀའ་བརྒྱུད་སྨོན་ལམ་ནི་སྤྱི་ཟླ་ལྔ་པ་ལ་ཚོགས་རྒྱུ་རེད།
རྒྱ་གར་རྡོ་རྗེ་གདན་ལ་ཚོགས་པའི་བཀའ་བརྒྱུད་སྨོན་ལམ་ཆེན་མོ་ནི། བོད་ཚེས་བཅོ་ལྔ་ལ་ཡོངས་སུ་རྫོགས་ཀྱི་ཡོད་པ་རེད། དེ་མ་ཡིན་ཡང་། ཧོང་ཀོང་བཀའ་བརྒྱུད་སྨོན་ལམ་ལེགས་པར་གྲུབ་པའི་ཉིན་མོ་ནི་ཨ་མའི་དུས་ཆེན་དེ་ཡིན། དེའི་རྒྱུ་མཚན་ནི་གཙོ་བོར་ཕ་མ་ལ་བསྙེན་བཀུར་བྱ་བའི་སྙིང་དོན་སྤེལ་བའི་ཐབས་ཡིན་པའི་ཕྱིར། སྨོན་ལམ་ལས་ཁུངས་ཀྱིས་བུའམ་བུ་མོ་ཡིན་པའི་ནང་པ་ཚོས་རང་ཉིད་ཀྱི་ཨ་མའམ་མ་རྒན་ལྟ་བུའི་སེམས་ཅན་མང་པོ་ཞིག་དང་ལྷན་ཅིག་ཏུ་སྨོན་ལམ་གྱི་ཚོགས་པ་ཕེབས་ཐུབ་པའི་རེ་བ་བྱ་བཞིན་ཡོད།
ཨ་མ་དང་ལྷན་དུ་གནས་བརྟན་ཆེན་པོ་བཅུ་དྲུག་ལ་འབུལ་བར་བགྱིས་ན། ཨ་མའམ་མཛའ་བཤེས་རོགས་པས་གནས་བརྟན་ཆེན་པོ་བཅུ་དྲུག་འཛུམ་ཞལ་མཇལ་ཐུབ་པ་དང་། མཆོད་པ་འབུལ་བའི་བྱ་བ་བརྒྱུད་ནས་བསོད་ནམས་ཀྱི་ཚོགས་གསོག་ཐུབ་པ་རེད། གཤིན་གསོན་ལ་སྐྱབས་བསྔོ་བྱ་བ་ནི་གཤིན་གསོན་གཉིས་ལ་ཕན། ཚོགས་པ་ལེགས་པར་གྲུབ་ཐུབ་པའི་ཚེ། ཚོགས་པ་ལ་མཉམ་ཞུགས་བྱ་མཁན་ཚང་མས་མཇལ་དར་གཡབ་གཡུབ་བསྐྱོན་པ་དང་། བཀྲ་ཤིས་པའི་སྨོན་ལམ་བཏབ་པ་ནི་དགའ་བ་སོ་སོའི་རྒྱུད་ལ་སྐྱེ་ཐུབ་ཀྱི་ཡོད་པ་རེད།
སྨོན་ལམ་ཚོགས་པའི་ཉིན་ཐ་མའི་མཚན་མོ་ལ་ཡང་། མར་མེ་སྨོན་ལམ་ཡོད་པ་མ་ཟད། གཞས་གཏོང་མཁན་བུ་ཆུང་མང་པོ་འཛོམས་ནས་གླུ་《སངས་རྒྱས་དཀོན་ཅོག་གི་དབྱངས།》བླངས་པ་ཡོད་པ་དང་། དྭང་བླངས་ལས་བྱེད་པས་བླངས་པའི་《སྨོན་ལམ་གྱི་གླུ།》ཡོད་པ་རེད། སྒྱུ་རྩལ་གྱི་ཁམས་ནས་བསླེབས་པའི་ཆོས་གྲོགས་ཀྱང་འཛོམས་ནས་《ཤེས་རབ་སྙིང་པོའི་མདོ།》དབྱངས་དང་བཅས་པར་བཏང་གནང་པ་རེད། དེར་མ་ཟད། གླུ་ལེན་མཁན་གྱིས་ཚོགས་མི་ནང་ནས་བཙུན་པ་དང་ཆོས་གྲོགས་ཁ་ཤས་འབོད་ཞུས་ནས་གཞས་《གྲོགས་པོ།》མཉམ་དུ་བཏང་གནང་པ་རེད། ཉོབ་ཏོ་རྩ་བ་ནས་ཡོད་པ་མ་རེད།
སྒོ་ཀུན་ནས་བྱས་ན། ཧོང་ཀོང་བཀའ་བརྒྱུད་སྨོན་ལམ་གྱི་ཚོགས་པ་ལ་མཉམ་ཞུགས་གནང་མཁན་གྱིས། ཞལ་འདོན་གནང་བ་དང་། སྔགས་བགྲང་བ་དང་།བཀའ་འགྱུར་ལྗགས་ཀློག་གནང་པ་དང་། གསོལ་འདེབས་གནང་བ་སོགས་ནི། ཚོགས་གཉིས་ཀྱི་ཡོན་ཏན་ནུས་སྟོབས་གསོག་པའི་ལམ་པོ་ཆེ་ཡིན་པ་ལ།མ་འོངས་པར་སངས་རྒྱས་ཀྱི་གོ་འཕང་གི་འབྲས་བུའི་རྒྱུ་བྱས་པ་ཡིན་ནོ། །
དེ་ཡང་། ཧོང་ཀོང་གི་ཚོགས་པ་ལ་མཆོད་མེ་གཅིག་སྦར་ན། རྒྱ་གར་འཕགས་པའི་ཡུལ་གྱི་གནས་མཆོག་རྡོ་རྗེ་གདན་ལ་ཡང་སྒྲོན་མེ་གཅིག་སྦར་ནས་ཕུལ་བ་རེད། དེ་འདྲ་ཕུལ་བ་ན།དེའི་ཕན་ཡོན་ནི་རྒྱ་ཆེ་བ་དང་། བཀྲ་ཤིས་དེ་བས་ཀྱང་བཀྲ་ཤིས་པའོ།།
ད་ལོ་སྨོན་ལམ་ལས་ཁུངས་ཀྱིས་འཐུང་ཆུའི་འཕྲུལ་ཆས་བཞག་པའི་རྒྱུ་མཚན་ནི་ཁོར་ཡུག་སྲུང་སྐྱོབ་བྱ་བའི་ལག་ལེན་ཞིག་ཡིན་པའི་ཕྱིར། དེ་འདྲ་བྱས་དུས།གད་སྙིགས་གཡུག་ས་ལ་འཕངས་པའི་འགྱིག་དམ་གྱི་གྲངས་ཚད་ཉུང་དུ་བཏང་ཐུབ་པའོ། །
ད་ལོ་ཚོགས་པ་ཚོགས་པའི་རིང་ལ་ཞལ་ལག་གི་བཀོད་སྒྲིག་ནི་མི་འདྲ་བ་ཞིག་ཡིན། ཞོགས་པ་ལ། སྐྱ་སེར་མི་མང་ལ་སྨོན་ལམ་བག་ལེབ་རིན་མེད་དུ་བཏང་བ་རེད། ཉིན་གུང་ཞལ་ལག་ནི། ཕལ་ཆེར་གྲྭ་བཙུན་༡༥༠་དཀར་ཟས་ཟ་ཁང་དུ་བཞེས་པ་དང་། གྲྭ་བཙུན་༡༢༠་ཙམ་གདམ་ཟས་ལ་མཆོད་པ་དང་། ལས་བྱེད་པ་ལ་ཡང་ཟས་ཀྱི་མཐུན་རྐྱེན་སྦྱོར་བར་བྱས་པའོ། །
(ཁོ་མོས། རྒྱ་ཡིག་ཏུ་བྲིས་ཏེ། བོད་སྒྱུར་བྱས་པ་ཡིན།)


text:
བོད་ཀྱི་ཡིག་གཟུགས་པ་ཆེན་པོ་བསྟན་འཛིན།
བསྟན་འཛིན་ནི1972ལོར་ལྷ་ས་གྲོང་ཁྱེར་འདམ་གཞུང་རྗོང་ཡངས་པ་ཅན་དུ་སྐྱེས། ཆུང་དུས་ནས་ས་གནས་སློབ་གྲྭ་ཆུང་འབྲིང་དུ་སློབ་སྦྱོང་བྱས། དེ་ནས་ལས་ཞོར་དུ་ཅོག་གྲྭ་ཆོས་ཀྱི་སེང་གེ་དང་། རྒན་བྱམས་པ་འཕྲིན་ལས་སོགས་མཁས་པའི་དབང་པོ་བཅུ་ཕྲག་ལྷག་བཤེས་གཉེན་དུ་བསྟེན་ནས་བོད་ཀྱི་རིག་གནས་སྤྱི་དང་བྲིས་གཟུགས་སོགས་ལ་སྦྱངས་པ་ལྷུར་ལེན་བྱས་ཏེ་དར་མའི་ཡིག་རྒྱུགས་སྤྲད་ཅིང་ཆེད་ལས་སློབ་ཆེན་གྱི་སློབ་གནས་བླངས་རྗེས་ཐལ་སྤུངས་སྒང་སྔོན་འགྲོའི་སློབ་གྲྭའི་དགེ་རྒན་བྱས། མི་ལོ་ཉི་ཤུར་ཉེ་བའི་ནང་སློབ་མ་སྟོང་ཕྲག་མང་པོའི་ཡིག་རྨོངས་སེལ་བ་དང་། དར་མ་བརྒྱ་ཕྲག་མང་པོར་བྲིས་དང་བརྡ་སྤྲོད་ཀྱི་སློབ་ཁྲིད་བྱས་ཏེ་ཁྲེང་ཀོན་ཆུས་དང་། ལྷ་ས་གྲོང་ཁྱེར་རིམ་པའི་སྔོན་ཐོན་དགེ་རྒན་གྱི་མཚན་སྙན་ཐོབ་ཅིང་། ད་བར་ཡིག་གཟུགས་འགྲན་བསྡུར་ཁག་ནང"ཐོན་མིའི་མཛུབ་རིས"མིང་ཅན་གྱི་རིམ་པ་དང་པོའི་བྱ་དགའ་སོགས་ལྗོངས་དང་ཞིང་ཆེན་རིམ་པའི་བྱ་དགའ30ལྷག་ཙམ་ཐོབ་པ་མ་ཟད། དུས་དེབ་ཁག་ཏུ་ཆེད་རྩོམ་བཅུ་ཕྲག་ལྷག་སྤེལ་བ་དང་། ཧེ་མ་ལ་ཡ་དང་། གངས་ཅན་མཉེན་ཆས་ཀྱི་ཡིག་གཟུགས་ཁག་གསུམ་གསར་འཇུག་དང་། སློབ་ཆུང་དང་སློབ་འབྲིང་སློབ་མའི་ཡིག་གཟུགས་སློབ་དེབ་དང་ཀ་དཔེ་མཁོ་འདོན་དང་དཔར་བསྐྲུན་བྱས་ཡོད། ད་ལྟ་བོད་ཡིག་གཟུགས་མཁས་པའི་མཐུན་ཚོགས་ཀྱི་ལས་འཛིན་དང་། ལྗོངས་གཞོན་ནུ་ཡིག་གཟུགས་མཐུན་ཚོགས་ཀྱི་གཙོ་འཛིན་གཞོན་པ། སྐབས་དང་པོའི་ལྗོངས་རིམ་པའི་གཟུགས་འདས་རིག་གནས་ཤུལ་བཞག་གི་རྒྱུད་འཛིན་པ། ཐལ་སྤུངས་སྒང་སྔོན་འགྲོའི་སློབ་གྲྭ་དང་། འོ་བརྒྱལ་ཐང་སྔོན་འགྲོའི་སློབ་གྲྭའི་སློབ་སྤྱིའི་འགན་འཁུར་བཞིན་ཡོད།


text:
མི་དམངས་ཤོག་སྒོར་དཔར་རྒྱུ་དེ་ཀྲུང་གོའི་མི་དམངས་དངུལ་ཁང་གིས་ཐད་ཀར་དབུ་ཁྲིད་བྱེད་བཞིན་པའི་ཀྲུང་གོའི་དངུལ་ལོར་དཔར་བཟོ་སྤྱི་ཁྱབ་ཀུང་སིའི་མངའ་འོག་གི་ཁེ་ལས ༡༡ གིས་ཁག་བགོས་ཏེ་སྒྲུབ་ཀྱི་ཡོད་ཅིང་། ཤོག་དངུལ་དཔར་ས་དེར་དངུལ་དཔར་ཁང་ཞེས་འབོད། ཤོག་དངུལ་བཟོ་བའི་རྩ་བའི་གོ་རིམ་ནི་གཤམ་གསལ་ལྟར་ཏེ། ཤོག་བུར་བརྟག་ཞིབ། དཔར་སྔོན་སྒྲིག་གཅོད་དང་ལྕགས་པར་བཟོ་བ། ཚོད་དཔར། དངོས་སུ་དཔར་བ། སྤུས་ཀར་བརྟག་དཔྱད། གཏུབ་པ། སྤུས་ཀར་བརྟག་ཞིབ། རྒྱ་སྡོམ་པ་བཅས་སོ། །
མི་དམངས་ཤོག་སྒོར་ནི་ཆེད་དུ་དངུལ་ལོར་བཟོ་བྱེད་ཀྱི་ཆུ་ཚོན་ཤོག་བུས་བཟོས་ཤིང་། ཤོག་བུ་འདི་ཀྲུང་གོའི་དངུལ་ལོར་དཔར་བཟོ་སྤྱི་ཁྱབ་ཀུང་ཟིར་གཏོགས་པའི་དངུལ་ལོར་ཤོག་བུ་བཟོ་བའི་བཟོ་གྲྭ་གསུམ་ཏེ། ཧོ་པེ་ཡི་པོ་ཏེན་གྱི་དངུལ་ཤོག་བཟོ་གྲྭ་དང་། ཅང་སུའུ་ཁོན་ཧྲན་གྱི་དངུལ་ཤོག་བཟོ་གྲྭ ཁྲིན་ཏུའུ་ཡི་དངུལ་ཤོག་བཟོ་གྲྭ་བཅས་སོ། ། མི་དམངས་ཤོག་སྒོར་མ་དཔར་གོང་ལ་སྤྱིར་བཏང་གི་དཔར་འདེབས་པ་ནང་བཞིན་པར་རྒྱག་དཔེ་པང་བཟོ་དགོས། རིས་དབྱིབས་རྫུས་འགོག་སྤྱད་ཡོད་པས་ཤོག་སྒོར་གྱི་ངོས་བཟོ་དུས་ཀྱང་རྩིས་འཕྲུལ་ལས་དེ་མཐུན་གྱི་ཇུས་འགོད་མཉེན་ཆས་སྤྱོད་དགོས་ལ། ཞིབ་ལ་རྙོག་དྲ་ཆེ་བའི་རྫུས་འགོག་རིས་དབྱིབས་སྣ་ཚོགས་བཟོ་དགོས་པ་མ་ཟད། དེ་འབྲེལ་གྱི་ཡི་གེ་དང་རི་མོ་བཟོས་ཏེ་སྤྱིན་ཤོག་ཏུ་ཕྱིར་འདོན་དགོས།
མ་དཔར་གོང་ལ། ལས་བྱེད་མི་སྣའི་ཤོག་གྲངས་རེ་རེའི་སྤུས་ཀར་བརྟག་ཞིབ་བྱ་དགོས་ཏེ། ཆུ་ཚོན་ལ་ཁ་ཕྱོགས་ཀྱི་སྐྱོན་འབྱུང་སླ་བས། ཤོག་བུ་རེ་རེ་ཆུ་རིས་ཀྱི་ཁ་ཕྱོགས་ལྟར་རྩིག་དགོས་པ་མ་ཟད་མཐའ་ལ་གསོར་གྱིས་ཕུག་སྟེ་མི་འཆོལ་བ་བྱ་དགོས།
ཤོག་བུ་ཆེན་པར་བརྟག་དཔྱད་ཚར་རྗེས་ལས་རིམ་རྗེས་མ་གཏུབ་པར་ཐུག་ཡོད། དེ་ནི་ཤོག་ཆེན་སྒང་གི་མི་དམངས་ཤོག་སྒོར་རང་ཅག་གིས་རྣམ་ཀུན་སྤྱོད་ཀྱིན་པའི་ཤོག་དངུལ་དང་འདྲ་བ་ཞིག་ཏུ་གཏུབ་དགོས། དེའི་རྗེས་ལ་ཤོག་དངུལ་ཆུང་བར་བརྟག་ཞིབ་བྱ་དགོས་ཏེ། དཔེར་ན་ཨང་གྲངས་ནོར་ཡོད་མེད་དང་། ཚོས་མདོག་སྙོམས་མིན། ཆུ་རིས་མགོ་མཇུག་ལོག་ཡོད་མེད……
མི་དམངས་ཤོག་དངུལ་དཔར་གྲུབ་རྗེས་བཤེར་ཐུམ་བཟོ་ཁང་དུ་བསྐྱལ་ནས། སྤུས་བཤེར་མི་སྣས་གློག་འོད་འོག་ཤོག་དངུལ་རེ་རེའི་སྤུས་ཀར་བརྟག་དགོས། དེ་ལ་གོ་རིམ་གཉིས་ཡོད་དེ། ཐོག་མར་དཔར་ཆས་ལས་ཐོན་པའི་ཤོག་དངུལ་པར་ཆེན་ལ་ཞིབ་བཤེར་བྱ་དགོས། འདིའི་སྐབས་སུ་ཚོན་མདོག་འགྲིག་མིན་དང་རལ་སྐྱོན་ཡོད་མེད། ཆད་ལྷག་ཡོད་མེད་སོགས་ཆེ་ཕྱོགས་ནས་ཞིབ་བཤེར་བྱ་དགོས་ཀྱི་ཡོད།
དངུལ་དཔར་ཁང་གི་མི་སྣས་བརྗོད་ན། དམངས་སྒོར་གྱི་སྣུམ་སྣག་གི་སྦྱོར་སྡེ་ཁོ་ནར་ཡང་བཅུ་ཕྲག་འགའ་ཡོད་མོད། བཅུ་ཕྲག་དུ་དང་གང་དག་ཡིན་པ་བཤད་མི་ཉན་པའི་གསང་བ་འབའ་ཞིག་རེད།ཤོག་དངུལ་བཟོ་བར་ཐོག་མར་ཤོག་དངུལ་དུ་མ་ངོས་ཆེན་གཅིག་གི་སྟེང་དུ་ཡོད་པའི་པར་ཆེན་དཔར་དགོས་ཤིང་། དེ་འགྲུབ་ནས་སྤུས་བཤེར་ལོངས་མཚམས། གཞི་ནས་ཤོག་དངུལ་རྐྱང་བ་རེ་རེར་གཏུབ་ཀྱི་ཡོད།
དེ་ནས། ཞིབ་བཤེར་མ་ནོར་བའི་ཤོག་དངུལ་ལ་ཐུམ་བརྒྱབ་སྟེ་དངུལ་ཁང་དུ་བསྐྱལ་ནས་སྤྱི་ཚོགས་སུ་འཁོར་རྒྱུག་བྱེད། མི་རྣམས་ཀྱིས་དངུལ་ཁང་ནས་ཤོག་སྒོར་གསར་པ་གསར་རྐྱང་ལག་ཏུ་ལེན་དུས། དེ་ལ་གོ་རིམ་འདི་འདྲའི་རྙོག་དྲ་ཚ་པོ་ཡོད་པ་བློ་ལ་འཁོར་གྱི་མ་རེད།
དངུལ་དཔར་བཟོ་གྲྭས་མི་སྣ་མཚམས་སྦྱོར་གནང་བ་ལྟར་ན། སྐོར་ལྔ་བའི་ཤོག་དངུལ་གྱི་མདུན་ངོས་ཀྱི་རི་མོ་ལ་ཀྲུང་གོའི་ལོ་རྒྱུས་སུ་སྐད་གྲགས་ཆོད་པའི་མི་སྣ་སྟེ་ཁུང་ཙི་དང་ཀྲོང་ཙི། ལི་པའེ། ཡའེ་ཧྥེ། ལི་ཧྲི་ཀྲིན་སོགས་འཇོག་པར་བསམ་བློ་གཏང་མྱོང་ཡང་། བདེ་འཇགས་ཀྱི་ཐད་ནས་བལྟས་ན་ལོ་རྒྱུས་མི་སྣ་འདི་ཚོའི་དབུ་པར་དེ་རྫུས་མ་འགོག་པར་མི་ལེགས་ཏེ། ཤོག་སྒོར་སྟེང་གི་མི་སྣ་མི་སེར་ལ་རྒྱུས་ཇི་ལྟར་ཆེ་ན་དེ་ལྟར་བཟང་། དེའི་རྒྱུ་མཚན་ཡང་ཤོག་སྒོར་སྟེང་གི་མི་སྣའི་གཟུགས་ལ་འགྱུར་བ(དངུལ་རྫུན་ལ་འཕྲད་དུས་ལྟ་བུ)ཕྲན་ཙམ་བྱུང་ན་དེ་མུར་དོགས་ཟོན་བྱེད་པས། ཕར་འདེམས་ཚུར་འདེམས་མང་ཙམ་བྱས་རྗེས་མི་ཚང་མར་རྒྱུས་ཆེ་བའི་མའོ་ཀྲུའུ་ཞིའི་སྣང་བརྙན་ཡག་ཤོས་རེད་སྙམ།
སྐོར་ལྔ་པ་རུ་ཁོ་གཅིག་པུའི་དབུ་པར་བདམས་པ་མ་ཟད་སྔོན་དང་བསྡུར་ན་ལྡབ་འགས་ཆེ་རུ་བཏང་སྟེ་ཤོག་དངུལ་གྱི་མདུན་ངོས་སུ་འཇོག་དོན་ཡང་རྫུས་འགོག་ལ་བསམ་བློ་བཏང་བ་དང་། ཀོང་པར་དུ་བརྐོས་པའི་དབུ་བརྙན་ཆེན་པོ་རྫུས་བཟོ་མཁན་གྱིས་འདྲ་བཟོ་བྱེད་ཤིན་ཏུ་དཀའ། དེ་མིན་མའོ་ཙེ་ཏུང་མི་གཅིག་པུ་སྤྱད་པས་གཞན་འགའ་ཞིག་གི་དབུ་པར་ལས་ངོས་ཟིན་སླ་པོ་ཡོད།
(རྩོམ་འགན་པ། རྟ་མགྲིན)


text:
གཞིས་བྱེས་བོན་འབངས་ཡོངས་ཀྱི་སྤྱི་མགོན་དམ་པ་ཞྭ་དཀར་གཡུང་དྲུང་བོན་གྱི་བསྟན་པའི་དབུ་ཁྲིད་དཔལ་ལྡན་༧རྒྱལ་བ་སྨན་རིའི་ཁྲི་འཛིན་སོ་བཞི་བ་གསར་དུ་བསྐོ་ཕྱོགས་ཀྱི་ཐད་། གསང་གསུམ་བོན་གྱི་མཛོད་འཛིན་༧སྐྱབས་རྗེ་རྒྱལ་བ་སྨན་རིའི་སློབ་དཔོན་ཡོངས་འཛིན་སྨྲ་བའི་དབང་པོ་མཆོག་དང་།
ད་ལྟའི་ཆར་སྐད་འཕྲིན་སོགས་དྲ་རྒྱའི་འོད་རླབས་ཀྱི་ཤུགས་ཚད་མགྱོགས་དྲགས་པས་ཁྱེད་ཚོས་གོ་ཐོས་སུ་མ་གྱུར་བའི་སྐབས་བབ་ཀྱི་བརྗོད་བྱའི་གནས་ཚུལ་ཞིག་ཕལ་ཆེར་མེད་པའི་ཚུལ་དུ་སྣང་། འོན་ཀྱང་། རང་ཉིད་ཀྱི་མཐོང་ཐོས་དང་འབྲེལ་ནས་༧སྐྱབས་རྗེ་རྒྱལ་བ་སྨན་རི་བ་མཆོག་སྐུ་ཞི་བར་གཤེགས་པའི་སྔ་རྗེས་ཀྱི་གནས་ཚུལ་འགའ་ཞིག་ཅུང་ཁ་གསལ་གྱི་ལམ་ནས་ཡིག་ཐོག་ཏུ་འགོད་རྒྱུ་ཡིན། དེ་ཡང་ཕྲན་རང་ཉིད་༧སྐྱབས་རྗེ་ཞིང་གཤེགས་མཆོག་ལ་སྙིང་ནས་དད་མོས་རབ་ཏུ་ཆེ་བའི་རྒྱུ་མཚན་དང་། ཡང་ན་སྣང་བ་དག་པ་རབ་འབྱམས་འབའ་ཞིག་ཏུ་སྒོམ་པའི་རྟོག་བཏགས་ཀྱི་སྣང་ཚུལ་ཙམ་མ་ཡིན་པར་མིག་ལྡན་ཀུན་གྱིས་མཐོང་ན་བློ་ངོར་འབབ་པ་དང་ཐོས་ན་སྤྲོ་བས་འཇུག་པར་བྱ་བའི་གནས་སུ་འགྱུར་ངེས། །
ལོ་རེའི་སྤྱི་ཟླ་ ༧ པའི་ ༩ ནི་གཞིས་བྱེས་བོན་འབངས་ཡོངས་ཀྱི་གཙུག་ནོར་༧སྐྱབས་རྗེ་རྒྱལ་བ་སྨན་རི་བ་ཆེན་པོ་མཆོག་གི་སྐུའི་འཁྲུངས་སྐར་གྱི་ཉིན་མོ་ཡིན་ལ། འདི་ལོར་ཡང་བོད་གཞིས་བྱེས་གཉིས་དང་རྒྱལ་ཁབ་ཕྱི་ནང་ཀུན་ནས་༧སྐྱབས་རྗེ་རྒྱལ་བ་སྨན་རི་བ་ཆེན་པོའི་སྐུ་མཆོག་གསེར་གྱི་ཉི་མ་འཛམ་གླིང་འདིར་བཞད་དེ་དགུང་གྲངས་ ༨༩ ལ་ཕེབས་པའི་འཁྲུངས་སྐར་སྲུང་བརྩི་ཟབ་རྒྱས་ཞུས་ཡོད་པ་རེད།
། ཉེ་ཆར་ཨ་མྱེ་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་དང་བོད་ཀྱི་དཔེ་མཛོད་ཁང་གིས་བཀོད་སྒྲིག་འོག་རྒྱལ་སྤྱིའི་བོད་རིག་པའི་མཁས་དབང་ཆེན་མོ་སློབ་དཔོན་ཕེར་ཁེ་རན་ Prof. Per Kvaerne ལགས་ཀྱིས་གཡུང་དྲུང་བོན་གྱི་བསྟན་འབྱུང་ལོ་རྒྱུས་ཆེན་མོ་”བསྒྲགས་པ་རིན་ཆེན་གླིང་གྲགས་”སྐོར་གྱི་གསུང་བཤད་སྤེལ་བ་དང་།
ཕྱི་གླིང་བོན་ཚོགས་ཀྱི་ཚོགས་འདུ་ཐེངས་བཞི་པ་ཕྱི་ལོ་ ༢༠༡༦ ཟླ་ ༡༡ ཚེས་ ༢༢ ནས་ ༢༥ བར་ཡོ་གླིང་ཧྥུ་རན་སིའི་ France རྒྱལ་སའི་ལྷོ་ནུབ་ཕྱོགས་སུ་ཡོད་པའི་གཡུང་དྲུང་བོན་གྱི་ཚོགས་སྡེ་གཤེན་བསྟན་དར་རྒྱས་གླིང་དུ་འཚོགས་ཡོད་པ་དང་། ཚོགས་ཐོག་ཏུ་༧སྐྱབས་རྗེ་སྨན་རིའི་དཔོན་སློབ་ཡང་སྟོན་འཕྲིན་ལས་ཉི་མ་རིན་པོ་ཆེ་མཆོག་དང་། ཁྲི་བརྟན་ནོར་བུ་རྩེའི་༧སྐྱབས་རྗེ་མཁན་པོ་ལུང་རྟོགས་བསྟན་པ་གཡུང་དྲུང་རིན་པོ་ཆེ་རྣམ་གཉིས་གཙོས་ཕྱི་གླིང་ཁུལ་དུ་སངས་རྒྱས་གཡུང་དྲུང་བོན་གྱི་བསྟན་པ་འཛིན་སྐྱོང་སྤེལ་གསུམ་གནང་བའི་བླ་མ་དང་མཁན་པོ་དགེ་བཤེས་སོགས་གང་འཚམས་ཞིག་འཛོམས་ཡོད་པ་རེད།